
— ...Pas mus žmogžudysčių daugiau nei kur kitur, bet tie nusi- 
kaltimai niekada nevykdomi dėl niekšiškų paskatų. Teisybė, mes 
turime daug žudikų, užtat nė vieno vagies... 

— „Kam siųsti paraką niekšui, kuris jį panaudos nusikalsta- 
miems tikslams? Jei ne tas apgailėtinas palankumas, kurį čia visi 
rodo banditams, Korsikoje jie seniai būtų išnykę... 

— ..O ką tas tavo banditas padarė? Dėl kokio nusikaltimo tu- 
rėjo bėgti į brūzgynus? 

— Brandolačas niekuo nenusikalto, jis nukovė Džovanį Opicą, 


kuris, jam esant kariuomenėje, nužudė jo tėvą. 


Prosperas Merimė. Kolomba 


Mano brangusis Merimė, 
Leiskite pasiskolinti iš jūsų šį epigrafą ir padovanoti jums 
šią knygą. 
Iš visos širdies 
Akksandras Diuna 


1841 metų kovo pradžioje keliavau po Korsiką. 

Nieko nėra vaizdingiau ir patogiau už kelionę po Korsiką: sėdi 
į laivą Tulone ir po dvidešimties valandų jau esi Ajače arba po 
dvidešimt keturių — Bastijoje. 

Čia nusiperki arba išsinuomoji arklį. Jei išsinuomoji, moki po 
penkis frankus per parą, jei nusiperki, iš karto pakloji šimtą pen- 
kiasdešimt. Ir nesijuokite iš tokios mažos kainos, tas išsinuomotas 
ar nusipirktas arklys, kaip ir žymusis gaskono žirgas, nuo Naujojo 
tilto nušokęs į Seną, daro tai, ko nepadarytų nei Prosperas, nei 
Nautilius, Šantiji ir Marso laukų lenktynių čempionai. 

Jis praeina tokiais keliais, kuriuose net Balma' užsidėtų kab- 
lius, ir per tokius tiltus, kuriems įveikti net Oriolis“ pareikalautų 
ekvilibristo lazdos. 

O keleiviui tereikia užmerkti akis, duoti gyvuliui valią ir nesuk- 


ti galvos dėl pavojaus. 


* Balma, Žakas (1762-1834) — prancūzų gidas. 1786 m. jis pirmasis įkopė į Monblaną. 


** Oriolis, Zanas-Batistas (1797 ar 1808-1881) — garsus cirko artistas, klounas, žonglie- 
rius, ekvilibristas, jojikas. (Cia žr toliau paaiškinizzai vertėjos.) 


Pridursime, kad su šiuo visureigiu arkliu kasdien galima nujoti 
apie penkiolika mylių ir jis neprašo nei ėsti, nei gerti. 

Kai sustoji aplankyti senos pilies, priklausančios kokiam sen- 
jorui, didvyriui ar feodalinės tradicijos vadui, nupiešti seno bokš- 
to, pastatyto genujiečių, arklys grybšteli kuokštą žolės, apgraužia 
medį ar nulaižo samanomis apaugusį akmenį, ir viskas. 

Rasti nakvynę dar paprasčiau: keliautojas atvyksta į kokį nors 
kaimą, perjoja visą pagrindinę gatvę, išsirenka labiausiai patinkan- 
tį namą ir pasibeldžia į duris. Po valandėlės ant slenksčio pasirodo 
šeimininkas ar šeimininkė, pakviečia keliautoją vidun, atiduoda 
pusė vakarienės, visą lovą, jei turi tik vieną, ir rytojaus dieną, pa- 
lydėję svečią iki durų, padėkoja jam už suteiktą pirmenybę. 

Apie jokį atlygį negali būti nė kalbos: net menkiausią užuo- 
miną šia tema šeimininkas palaikytų įžeidimu. Jei namus prižiūri 
mergina, jai galima padovanoti skarelę, kuria dailiai apsigobs gal- 
vą, eidama į šventę Kalvi arba Korto kaimuose. Jei šeimininkas 
vyras, jis mielai priims peilį-durklą, kuriuo galės nusmeigti priešą, 
jei jį sutiks. 

Dar reikia pasiteirauti, ar tarnai, — kartais taip būna, — ne šei- 
mininko giminaičiai, vargingesni už jį, todėl atliekantys įvairius 
namų darbus ir už tai gaunantys maistą, pastogę ir vieną ar du 
piastrus per mėnesį. 

Tik nemanykite, kad šeimininkai, kuriems paslaugas daro 
brolių ir seserų anūkai arba penkioliktos ar dvidešimtos eilės 
pusbroliai, dėl to yra aptarnaujami blogiau. Ne, nieko panašaus. 
Korsika — Prancūzijos departamentas, tačiau Korsikai iki Pran- 


cūzijos dar labai toli. 

Dėl vagių, tai apie juos nieko negirdėti. Banditų, taip, nors 
vežimu vežk, bet nereikia painioti vienų su kitais. 

Be baimės galite keliauti į Ajačą ar Bastiją su aukso pilnu kap- 
šu, kabančiu prie balno, ir perjosit visą salą nepatyrę nė menkiau- 
sio pavojaus, bet nejokite iš Okanos į Levaką, jei turite priešą, 
paskelbusį jums kraujo kerštą, nes toje dviejų mylių atkarpoje ne- 
garantuočiau už jūsų saugumą. 

Į Korsiką, kaip jau sakiau, atvykau kovo pradžioje. Buvau vie- 
nas, nes Žadenas liko Romoje. 

Atplaukiau čia iš Elbos salos, išsilaipinau Bastijoje ir nusipir- 
kau vieną iš minėtų arklių. Aplankiau Kortą ir Ajačą ir dabar ke- 
liavau po Sartenos provinciją. | 

Tą dieną iš Sartenos jojau į Sulakarą. 

Atstumas buvo trumpas, gal dešimt mylių, nors reikėjo daryti 
lankstus ir įveikti kalnų grandinės atšaką, savotišką salos stuburą. 
Bijodamas pasiklysti tankumynuose, nusisamdžiau vadovą. 

Apie penktą valandą užjojome ant kalvos, iškilusios virš Ol- 
meto ir Sulakaro. 

Čia valandėlę stabtelėjom. 

— Kur jūsų malonybė pageidautų nakvoti? — paklausė vadovas. 

Aš atsigręžiau į kaimą, kurio gatves įstengiau aprėpti žvilgsniu: 
jos buvo beveik tuščios, tik retkarčiais pasirodydavo keletas mo- 
terų, bet ir jos eidavo greitu žingsniu, dairydamosi aplinkui. 

Kadangi pagal nusistovėjusias svetingumo taisykles — apie jas 
jau sakiau keletą žodžių — galėjau rinktis iš šimto ar šimto dvide- 
šimties kaimo namų, akimis ėmiau ieškoti sodybos, kurioje tikė- 


čiausi gauti daugiausiai patogumų, ir apsistojau ties keturkampiu 

namu, pastatytu kaip tvirtovė, su mašikulomis ant langų ir virš 
durų. 

Pirmą sykį mačiau tokius namų įtvirtinimus, bet reikia pasaky- 
ti, Sartenos provincija yra klasikinė kraujo keršto žemė. 

— Gerai, — tarė vadovas, žvelgdamas ten, kur rodžiau ranka, — 
josime pas ponią Saviliją de Franki. Ką gi, jūsų malonybė neblo- 
gai pasirinko, matyti, kad nestokoja patirties. 

Neužmirškime pridurti, kad šiame aštuoniasdešimt šeštame 
Prancūzijos departamente visada kalbama itališkai. 

— Gal, — paklausiau, — nedera prašytis nakvynės pas moterį? 
Juk, jei gerai supratau, šis namas priklauso moteriai. 

— Žinoma, — su nuostaba atsakė vadovas. — Bet ką nederama 
čia įžiūri jūsų malonybė? 

— Jei ta moteris jauna, — tariau skatinamas padorumo ir galbūt, 
nebijosiu šio žodžio, paryžietiškos savimeilės, — ar po jos stogu 
praleista naktis negalėtų jos sukompromituoti? 

— Sukompromituoti? — pakartojo vadovas, matyt, stengdama- 
sis suprasti žodį, kurį aš suitalinau su mums, prancūzams, būdingu 
laisvumu, pasireiškiančiu, kai ryžtamės prabilti užsienio kalba. 

— Be abejonės! — atrėžiau pradėjęs nekantrauti. — Juk ta dama 
našlė, ar ne? 

— Taip, malonybe. 

— Ar ji prisiims į namus jaunuolį? 

1841 metais man buvo trisdešimt šešeri su puse ir aš dar vadi- 
nau save jaunuoliu. 

— Ar prisiims jaunuolį? — pakartojo vadovas. — Koks jai skirtu- 


mas, ar jūs jaunas, ar senas? 

Supratau, kad nieko neišpešiu, jei ir toliau klausinėsiu šitaip. 

— Kiek poniai Savilijai metų? — pasiteiravau. 

— Apie keturiasdešimt. 

— Aha, puiku, — atsakiau vis dar nugrimzdęs į savo mintis. — 
Ir ji tikriausiai turi vaikų? 

— Du sūnus, du šaunius vaikinus. 

— Ar aš juos pamatysiu? 

— Vieną pamatysite, tą, kuris gyvena su ja. 

— O kur kitas? 

— Kitas gyvena Paryžiuje. 

— Kiek jiems metų? 

— Dvidešimt vieneri. 

— Abiem? 

— Taip, jie dvyniai. 

— Kokia jų profesija? 

— "Tas, kuris gyvena Paryžiuje, bus advokatas. 

— O kitas? 

— Kitas bus korsikietis. 

— Šit kaip! — nusistebėjau atsakymu, kuris man pasirodė gana 
charakteringas, nors buvo ištartas kuo natūraliausiu balsu. — Ką 
gi, eime į ponios Savilijos de Franki namus. 

Mes vėl pajudėjome. 

Po dešimties minučių įjojom į kaimą. 

"Tada pastebėjau vieną dalyką, kurio negalėjau įžiūrėti nuo kal- 
no viršūnės: visi namai buvo sutvirtinti, kaip ir ponios Savilijos. 
Ne mašikulomis, nes neturtingi jų savininkai neišgalėjo leisti sau 


tokios prabangos, o paprasčiausiai storomis lentomis, sukaltomis 

ant langų iš vidaus, vis dėlto palikus angas šautuvui iškišti. Kiti 
langai buvo sustiprinti raudonomis plytomis. 

Paklaustas, kaip vadinamos šios skylės, vadovas atsakė, kad tai 
aršeros , it aš supratau, kad korsikietiškas kraujo kerštas atsirado 
anksčiau nei šaunamieji ginklai. 

Kuo toliau jojome gatvėmis, tuo vienišesnis ir liūdnesnis da- 
rėsi kaimas. 

Daugelis namų atrodė atlaikę apgultį ir buvo išvarpyti kulkų. 

Kartkartėmis pro šaunamąsias angas išvysdavome blizgant 
smalsią akį, žiūrinčią į mus, bet negalėjom suprasti, ar tai vyro, ar 
moters akis. 

Galop prijojome prie namo, kurį nurodžiau vadovui, ir jis iš 
tiesų buvo didžiausias visame kaime. 

Mane pritrenkė vienas dalykas: namas, įtvirtintas mano jau 
matytomis mašikulomis, iš tiesų toks nebuvo, kitaip tariant, lan- 
gai neturėjo nei šaunamųjų angų, nei plytų, nei aršerų, vien stiklų 
keturkampius, naktį saugomus medinių langinių. 

Teisybė, ant tų langinių buvo likusios žymės ir patyrusi akis 
galėjo lengvai atpažinti, kad jos padarytos kulkų. Tačiau skylutės 
buvo senos, prakirstos prieš kokių dešimt metų. 

Vadovui vos spėjus pasibelsti, durys atsidarė, ne baugščiai, ne- 
ryžtingai prasivėrė, o plačiai atsilapojo, ir pasirodė liokajus... 

Sakydamas „liokajus“ aš klystu, verčiau reikėtų sakyti „vyras“. 

Mat liokajus būna su livrėja, o žmogus, atidaręs mums duris, 


vilkėjo aksominiu švarku, tokios pat medžiagos kelnėmis ir mū- 


* Archėre (br.) - anga, pro kurią buvo šaudoma arbaletu arba lanku. 

vėjo odiniais getrais. Per juosmenį kelnės buvo sujuostos margin- 
to šilko diržu, iš už kurio kyšojo ispaniško peilio rankena. 

— Drauguži, — tariau jam, — ar užsieniečiui, nieko nepažįstan- 
čiam Sulakare, nebūtų įžūlu prašyti jūsų šeimininkės svetingu- 
mo? 

— Žinoma, ne, ekscelencija, — atsakė vyriškis, — užsienietis daro 
garbę namams, prie kurių sustoja. —- Marija, — kreipėsi jis, atsigręžęs 
į tarnaitę, išdygusią jam už nugaros, — pasakykite poniai Savilijai, 
kad prancūzas keliautojas prašosi nakvynės. 

Tada jis nusileido laiptais, padarytais iš aštuonių pakopų, stačių 
kaip kopėčių skersiniai, kuriais galėjai užlipti prie laukujų durų, ir 
paėmė už pavadžio mano arklį. 

Aš nušokau ant žemės. 

— Tegul jūsų ekscelencija dėl nieko nesirūpina, — tarė vyriškis, — 
visi daiktai bus nunešti į jo kambarį. 

Aš pasinaudojau šiuo kilniu pasiūlymu patinginiauti, vienu iš 


maloniausių, kokius tik galima pateikti keliautojui. 


II 


Vikriai užlipęs minėtais laiptais, įėjau į vidų ir žengiau keletą 
žingsnių. 

Koridoriaus posūkyje susidūriau su aukšta, juodais drabužiais 
apsirengusia moterimi. 

Supratau, kad ši dar graži trisdešimt aštuonerių ar keturiasde- 
šimties metų moteris yra namų šeimininkė, ir sustojau priešais ją. 

— Ponia, — tariau lenkdamasis, — jums turbūt atrodau labai ne- 
taktiškas, bet šio krašto papročiai mane pateisina, o jūsų tarno 
kvietimas leidžia taip elgtis. 

— Jūs esate mielas svečias motinai, — atsakė ponia Savilija 
de Franki, — o netrukus būsite mielas svečias ir sūnui. Nuo šios 
akimirkos, pone, mūsų namai priklauso jums ir galite juose jaustis 
kaip savuose. 

— Prašau priimti mane tik vienai nakčiai, ponia. Rytoj auštant 
išvykstu. 

— Jūsų valia, pone, darykit kaip tinkamas. Bet viliuosi, kad pa- 
keisite nuomonę ir suteiksit mums garbę matyti jus ilgiau. 


Aš dar kartą nusilenkiau. 

— Marija, — paliepė ponia de Franki, — nuveskite poną į Luji 
kambarį. Dabar pat užkurkite ugnį ir atneškit šilto vandens. Atleis- 
kite, — kreipdamasi į mane toliau kalbėjo ji, tarnaitei jau ruošiantis 
vykdyti įsakymą, — aš žinau, kad pavargusiam keliautojui labiausiai 
padeda vanduo ir ugnis. Sekit paskui šią merginą, pone. Prašykit jos 
visko, ko tik prireiks. Vakarieniausime po valandos, ir mano sūnus, 
grįšiantis tuojau pat, turės garbę paklausti, ar jūs pasirengęs. 

— Jūs man atleisite už kelioninį kostiumą, ponia. 

— Taip, pone, — nusišypsojo ji, — bet su sąlyga, kad atleisite 
mums už kaimiškas vaišes. 

Tarnaitė ėmė lipti laiptais. 

Aš paskutinįkart nusilenkiau ir nusekiau jai įkandin. 

Kambarys buvo antrame aukšte, užpakalinėje pusėje. Langai 
juosta vingiavo upeliukas, įtekantis į Tavarą. 

Sodo gale reginį užstojo eglių guotas, toks tankus, kad atrodė 
lyg siena. Kaip beveik visuose italų namų kambariuose, šio sienos 
buvo išbaltintos kalkėmis ir papuoštos keletu freskų, vaizduojan- 
čių peizažus. 

Iškart supratau, kad nesančiojo sūnaus kambarys man buvo 
duotas kaip pats patogiausias visuose namuose. 

Kol Marija kūrė ugnį ir šildė vandenį, mane pagavo noras in- 
ventorizuoti kambarį ir iš baldų susidaryti įspūdį apie tą, kuris čia 
gyveno. 

Nuo sumanymo tučtuojau perėjau prie jo vykdymo ir, sukio- 
damasis ant kairio kulno, ėmiau dairytis aplinkui, vieną po kito 


apžiūrinėti įvairius mane supančius daiktus. 

Kambarys buvo apstatytas šiuolaikiškai: šioje salos dalyje, dar 
nepaliestoje civilizacijos, tai gana reta prabanga. Čia stovėjo gele- 
žinė lova su trimis čiužiniais ir pagalve, sofa, keturi foteliai, šešios 
kėdės, dviejų dalių knygų spinta ir rašomasis stalas. Visi baldai 
buvo padirbti iš raudonmedžio ir veikiausiai atkeliavę iš nagin- 
giausio Ajačo dailidės krautuvės. 

Sofa, foteliai ir kėdės buvo aptraukti gėlėtu kartūnu, panašaus 
audeklo užuolaidos kabojo ant langų ir dengė lovą. 

Taip besižvalgant, Marija išėjo ir aš galėjau tęsti apžiūrą. 

Atidaręs knygų spintos duris, radau kolekciją, kurią sudarė 
visi didieji mūsų poetai: Kornelis, Rasinas, Moljeras, Lafontenas, 
Ronsaras, Viktoras Hugo ir Lamartinas. 

Mūsų moralistai: Montenis, Paskalis, Labriujeras. 

Mūsų istorikai: Mezerė, Šatobrianas, Ogiustenas Tjery. 

Mūsų mokslininkai: Kiuvjė, Biodanas, Eli de Bomonas. 

Ir keletas romanų, tarp kurių su nemenku pasididžiavimu išvy- 
dau savo „Kelionės įspūdžius“. 

Rašomojo stalo stalčiuose kyšojo raktai. Vieną iš tų stalčių ati- 
dariau. 

Jame radau Korsikos istorijos nuotrupas, veikalą apie tai, kaip 
panaikinti kraujo kerštą, keletą prancūziškų eilėraščių, keletą ita- 
liškų sonetų. Viskas buvo rašyta ranka. To pakako, buvau įsiti- 
kinęs, jog nėra reikalo ieškoti toliau, kad susidaryčiau nuomonę 
apie poną Luji de Frankį. 

Tai turėjo būti švelnus, stropus jaunuolis, prancūziškų refor- 
mų šalininkas. Tada supratau, kad į Paryžių jis išvyko norėdamas 
tapti jų gynėju. 

Jis, be abejonės, visą ateitį skirs šių planų įgyvendinimui. Ši- 
taip samprotavau nenustodamas rengtis. Mano tualetas, kaip jau 
sakiau poniai de Franki, nors ir gana gražus, prašėsi šiokio tokio 
atlaidumo. 

Aš vilkėjau juodo aksomo švarku su iškirptėmis toje vietoje, 
kur buvo prisiūtos rankovės: pro šias ispaniško tipo skyles karštu 
dienos metu vaikščiojo oras ir kyšojo dryžuoto šilko marškiniai. 
Panašaus audeklo buvo ir kelnės, nuo kelių iki pėdos susiaurin- 
tos kaip ispaniški getrai, šonuose prakirpti ir išsiuvinėti spalvotu 
šilku. Fetro skrybėlei galėjai suteikti kokią tik nori formą, bet pir- 
miausiai sombrero. 

Baigiant vilktis šį kostiumą, kurį rekomenduočiau keliauto- 
jams kaip vieną iš patogiausių, kokius tik žinau, kambario durys 
atsidarė ir ant slenksčio pasirodė tas pats vyras, kuris buvo mane 
įleidęs. 

Jis atėjo pranešti, kad jaunasis šeimininkas, ponas Liusjenas de 
Frankis, ką tik grįžo ir teiraujasi, ar aš apsirengęs ir ar nesuteik- 
čiau jam garbės užeiti ir pasveikinti manęs atvykusio. 

Atsakiau, kad esu pono Liusjeno de Frankio paslaugoms ir 
kad garbė būtų man. 

Po valandėlės išgirdau skubius žingsnius ir netrukus išvydau 


namų šeimininką. 

III 

Kaip ir sakė mano vadovas, tai buvo dvidešimties ar dvidešimt 
vienerių metų jaunuolis juodais plaukais ir juodomis akimis, sau- 
lės nurudintu veidu, veikiau žemas negu aukštas, bet nuostabiai 
sudėtas. 

Skubėdamas pareikšti man pagarbą, jis atėjo nepersirengęs, 
su jojimo kostiumu, susidedančiu iš žalios gelumbės redingoto, 
kuriam liemenį juosianti šovininė teikė karingumo, pilkos drobės 
kelnių, iš vidaus pamuštų rusiška oda, ir pentinuotų batų. Kos- 
tiumą papildė kepurė, panaši į tas, kurias nešioja mūsų Afrikos 
medžiotojai. 

Vienoje šovininės pusėje kabojo gertuvė, kitoje — pistoletas. 

Be to, rankoje jis laikė anglišką karabiną. 

Nors mano šeimininkas buvo labai jaunas, viršutinę jo lūpą 
vos tamsino maži ūsiukai, visa povyza bylojo apie nepriklauso- 
mybę ir ryžtą, kuris mane nustebino. 

Matei, kad šis vyras išauklėtas kovoti ginklais, pripratęs gy- 
venti pavojuje, jo nebijoti, bet ir neniekinti: rimtas, nes vienišas, 


ramus, nes stiprus. 

Vienu matu jis aprėpė viską — mano tualeto reikmenų dėžu- 
tę, ginklus, drabužius, kuriuos buvau ką tik nusivilkęs ir tuos, 
kuriais vilkėjau dabar. Jo žvilgsnis buvo greitas ir taiklus, kaip 
kiekvieno žmogaus, kurio gyvybė kartais priklauso nuo to 
žvilgsnio. 

— Atleiskite, pone, jei jums trukdau, — tarė jaunuolis, — bet tai 
darau turėdamas gerų ketinimų. Noriu paklausti, ar jums nieko 
netrūksta. Į žmones, atvykstančius iš žemyno, visada žiūriu šiek 
tiek nerimaudamas, nes mes, korsikiečiai, dar tokie laukiniai, kad 
seną svetingumą, kuris, beje, greitai bus vienintelė tradicija, palik- 
ta mūsų tėvų, rodome drebėdami, ypač prancūzams. 

— Be reikalo bijote, pone, — atsakiau. — Sunku būtų geriau atspėti 
keliautojo poreikius, nei tai padarė ponia de Franki. Be to, — kal- 
bėjau toliau, apsidairęs po kambarį, — tik jau ne čia galėčiau skųstis 
tuo jūsų minėtu laukinumu, kurį pabrėžiate su trupučiu geros va- 
lios, ir jei pro langus nematyčiau šio puikaus vaizdo, pamanyčiau 
esąs Šosė d'Anteno rūmų kambaryje. 

— Taip, — pritarė jaunuolis, — tokia buvo vargšo mano brolio 
Luji užgaida. Jam patiko prancūziškas gyvenimo būdas, tačiau 
abejoju, ar grįžęs iš Paryžiaus jis pasitenkins šia jo paliktos civili- 
zacijos parodija, kaip tenkinosi prieš išvykdamas. 

— Ar ponas jūsų brolis seniai išvažiavo iš Korsikos? — paklau- 
siau jaunojo pašnekovo. 

— Prieš dešimt mėnesių, pone. 

— Ar greitai laukiate jo sugrįžtant? 

— O, ne anksčiau kaip po trejų ar ketverių metų. 

— Tai gana ilgas laikas broliams, kurie turbūt niekada nebuvo 
išsiskyrę. 

— Žinoma, ir svarbiausia, kurie taip myli vienas kitą, kaip my- 
lime mes. 

— Jis, be abejonės, jus aplankys prieš baigdamas mokslus? 

— Veikiausiai. Bent jau žadėjo. 

— Šiaip ar taip, ir jums niekas netrukdo pas jį nuvažiuoti. 

— Ne... aš niekada nekeliu kojos iš Korsikos. 

Tariant šiuos žodžius, jo balse buvo justi tokia meilė tėvynei, 
kokia užtraukia panieką visam likusiam pasauliui. Aš nusišyp- 
sojau. 

— Jums keista, — taip pat nusišypsojęs atsakė jis, — kad kaž- 
kas nenori išvažiuoti iš tokios varganos šalies kaip mūsų. Nieko 
nuostabaus! Aš — savotiškas šios salos produktas, kaip žaliasis 
ąžuolas ar oleandras. Man reikia oro, persigėrusio jūros kva- 
pais ir kalnų aromatais, reikia srautų, per kuriuos galėčiau keltis, 
uolų, į kurias galėčiau kopti, miškų, kuriuos galėčiau tyrinėti, 
reikia laisvės. Jei mane kas nuvežtų į miestą, atrodo, mirčiau. 

— Bet iš kur tarp jūsų su broliu toks didelis dvasinis skirtu- 
mas? 

— Nors išoriškai esame tokie panašūs, pasakytumėt, jei jį pa- 
žinotumėt. 

— Judu labai panašūs? 

— Tokie panašus, kad, kai buvome vaikai, tėvas su motina tu- 
rėdavo prisiūti prie drabužių ženklus ir tik taip atskirdavo vieną 
nuo kito. 

— O augdami? 

— Augdami dėl savo įpročių ėmėme šiek tiek skirtis veido spal- 


va, štai ir viskas. Nuolat užsidaręs, palinkęs prie knygų ir piešinių, 

brolis pasidarė blyškesnis, o aš, visada būnantis gryname ore, be- 
sibastantis po kalnus ir lygumas, priešingai, patamsėjau. 

— Tikiuosi, — tariau, — suteiksite man progą tą skirtumą pa- 
matyti, įgaliodamas perduoti ponui Luji de Frankiui savo pave- 
dimus. 

— Taip, žinoma, su didžiausiu malonumu, jei sutiksite padaryti 
šią paslaugą. Bet, atsiprašau, žiūriu, jūs jau pasirengėt vakarienei 
geriau negu aš, o po ketvirčio valandos sėsime prie stalo. 

— Ar čia dėl manęs varginsitės, persivilkdamas kitu kostiu- 
mu? 

— Jei ir dėl jūsų, tai priekaištauti turėtumėt tik sau, nes paro- 
dėt man pavyzdį. Šiaip ar taip, aš su jojiko drabužiais, o turėčiau 
būti su kalniečio. Po vakarienės reikės atlikti vieną reikalą ir šitie 
pentinuoti batai man labai trukdytų. 

— Po vakarienės jūs išeisite? — paklausiau. 

— Taip, — atsakė jis, — pasimatymas... 

Aš šyptelėjau. 

— Jūs klystate, tai dalykinis pasimatymas. 

— Argi aš jums atrodau toks pasitikintis savimi, kad manyčiau 
turįs teisę į jūsų atvirumą? 

— Kodėl gi ne? Reikia gyventi taip, kad galėtum garsiai pasi- 
sakyti viską, ką darai. Aš niekada neturėjau ir neturėsiu meilužės. 
Jei brolis ves ir susilauks vaikų, aš galbūt visai nevesiu. O jei jis 
nepaims žmonos, tada teks imti man, bet tik tam, kad neišnyktų 
giminė. Jau sakiau, — juokdamasis pridūrė jis, — aš tikras laukinis 
ir į šį pasaulį atėjau šimtu metų per vėlai. Bet gana čirškėti, kitaip 


nespėsiu persirengti prieš vakarienę. 

— Mes galime tęsti pokalbį, — atsakiau. — Juk jūsų kambarys 
priešais manąjį. Palikite duris atdaras, ir kalbėkimės. 

— Verčiau ateikite pas mane. Aš tuo metu rengsiuosi tualeto 
kambaryje... Atrodo, jūs ginklų mėgėjas, tad apžiūrėsite manuo- 


sius. Keletas 1š jų turi šiokią tokią vertę, aišku, istorinę. 


IV 


Pasiūlymas buvo per daug viliojantis, kad jo nepriimčiau, nes 
man magėjo palyginti abiejų brolių kambarius. Taigi skubiai nu- 
sekiau paskui šeimininką, kuris, atidaręs savo buto duris, įėjo pir- 
mas, rodydamas man kelią. 

Šisyk tariausi įžengęs į tikrą arsenalą. 

Visi baldai buvo XV ir XVI amžiaus: drožinėta lova su balda- 
kimu, laikomu didelių torso pavidalo kolonų, užtiesta žaliu da- 
mastu auksinėmis gėlėmis, tokio pat audeklo langų užuolaidos, 
sienos, padengtos ispaniška oda, o visuose tarpuose — spintos, 
pilnos gotikinių ir šiuolaikiškų ginklų. 

Negalėjai apsirikti dėl šiame kambaryje gyvenančio žmogaus 
polinkių, jie buvo tokie pat karingi, kokie brolio taikūs. 

— Štai, žiūrėkit, — tarė Liusjenas, eidamas į tualeto kambarį, — 
jūs atsidūrėte tarp trijų amžių. O aš, kaip jau sakiau, persirengsiu 
kalniečiu, nes iškart po vakarienės turiu išeiti. 

— Kurie iš šitų špagų, arkebūzų ir durklų jūsų minėti istoriniai 


ginklai? 

— Jų yra trys. Pradėkime iš eilės. Lovos galvūgalyje paieškokite 
atskirai pakabinto durklo plačiu efesu, su rankena, kurioje įtaisy- 
tas antspaudas. 

— Radau. Kuo jis įžymus? 

— Tai Sampjetro“ durklas. 

— Garsiojo Sampjetro, Vaninos žudiko? 

— Žudiko? Ne, jis tik baudėjas. 

— Man regis, tai tas pats. 

— Visame pasaulyje galbūt, bet ne Korsikoje. 

— Ar šis durklas autentiškas? 

— Pažiūrėkit, ant jo yra Sampjetro herbas, bet dar nėra Prancū- 
zijos lelijų. Juk žinote, vaizduoti lelijas savo herbe jam buvo leista 
tik po Perpinjano apgulties. 

— Ne, šios aplinkybės aš nežinojau. O kaip šis durklas pateko 
jums į rankas? 

— O, mūsų šeimai jis priklauso jau tris šimtus metų. Napoleo- 
nui de Frankiui jį padovanojo pats Sampjetras. 

— Ar žinote, kokia proga? 

— Taip. Sampjetras ir mano prosenelis įkliuvo į genujiečių pa- 
salą ir kovėsi kaip liūtai. Sampjetrui nukrito šalmas, ir raitas genu- 
jietis jau buvo betrenkiąs jam vėzdu, bet mano protėvis smeigė 
užpuolikui durklu į šarvais nepridengtą vietą. Sužeistas raitelis 
spustelėjo pentinais žirgą ir pabėgo, nusinešdamas Napoleono 


durklą, įvarytą taip giliai, kad jis negalėjo jo ištraukti. Atrodo, pro- 


* Sampjetras (Sampieras d*Ornanas arba Sampieras Korsikietis, 1498-1567) — korsi- 
kiečių politikas, karo vadas, diplomatas, nužudęs savo žmoną Vaniną Vanini už tai, 
kad kišosi į poliūką. 

senelis brangino tą durklą ir gailėjosi jo netekęs, todėl Sampjetras 
atidavė jam savąjį. Napoleonas jo neprarado, nes šis, kaip matote, 
yra ispanų gamybos ir perkerta dvi penkių frankų monetas, uždė- 
tas viena ant kitos. 

— Ar galiu pamėginti? 

— Žinoma. 

Padėjęs ant parketo dvi penkių frankų monetas, kirtau smar- 
kų, staigų smūgį. 

Liusjenas manęs neapgavo. 

Kai pakėliau durklą, abi monetos smygsojo ant smaigalio per- 
vertos kiaurai. 

— Nagi, nagi, — tariau, — tai tikrai Sampjetro durklas. Tik ste- 
biuosi, kodėl, turėdamas tokį ginklą, pasinaudojo virve žmonai 
nužudyti. 

— Jis jo jau neturėjo, — atsakė Liusjenas, — nes buvo atidavęs 
mano proseneliui. 

— Teisybė. 

— Sampjetrui buvo daugiau nei šešiasdešimt metų, kai iš Kons- 
tantinopolio sugrįžo į Eksą duoti pasauliui svarbios pamokos, — 
kad moterims nėra ko kištis į valstybės reikalus. 

Aš linktelėjau galva ir padėjau durklą į vietą. 

— O dabar, — tariau vis dar besirengiančiam Liusjenui, — kai 
Sampjetro durklas jau kabo ant vinies, pereikime prie kito. 

— Ar matote šalimais du portretus? 

— Taip, Paolio“ ir Napoleono. 


* Paolis, Paskalis (1725—1807) — Italijos ir Korsikos politikas ir karvedys, nepriklauso- 
mybės kovų didvyris. 

— Prie Paolio portreto yra špaga. 

— Yra. 

— Tai jo špaga. 

— Paolio špaga! Ir tokia pat tikra, kaip Sampjetro durklas? 

— Manau, nes špaga, kaip ir durklas, buvo padovanota, tik ne 
mano proseneliui, o prosenelei. 

— Prosenelei? 

— Taip. Gal girdėjote apie moterį, per nepriklausomybės karą 
atėjusią prie Sulakaro bokšto su jaunuoliu. 

— Ne, papasakokit man tą istoriją. 

— O, ji trumpa. 

— Juo labiau. 

— Neturime laiko plepėti. 

— Aš klausau. 

— Taigi ta moteris su jaunuoliu prisistatė prie Sulakaro bokšto 
ir paprašė leisti pasikalbėti su Paoliu. Kadangi Paolis tuo metu 
rašė, lankytojai pas jį nebuvo įleisti, bet moteris vis tiek spyrėsi 
ir sargybiniai nustūmė ją šalin. Tačiau Paolis, išgirdęs triukšmą, 
atidarė duris ir paklausė, kas tą triukšmą sukėlė. 

— Aš, — atsakė moteris, — nes norėjau su tavimi pasikalbėti. 

— Ką man pasakysi? 

— Atėjau tau pasakyti, kad turėjau du sūnus. Vakar sužinojau, 
kad vienas žuvo gindamas tėvynę, ir atkeliavau dvidešimt mylių, 
vesdama tau antrąjį. 

— Jūs man pasakojat sceną iš Spartos gyvenimo. 

— Tikrai, tai labai panašu. 

— O kas buvo ta moteris? 

— Mano prosenelė. Paolis nusisegė špagą ir atidavė jai. 


26 


— Man patinka toks atsiprašymas. 

— Ji buvo verta ir atsiprašymo, ir špagos, ar ne? 

— O šis kardas? 

— Šiuo kardu Bonapartas kovėsi Piramidžių mūšyje. 

— Jūsų šeimai, jis, be abejonės, atiteko taip, kaip ir durklas su 
špaga? 

— Visiškai teisingai. Po mūšio Bonapartas įsakė mano seneliui, 
apsaugos raitininkų pulko karininkui, su penkiasdešimčia vyrų 
pulti mameliukų branduolį, tebesispiečiantį aplink sužeistą vadą. 
Senelis pakluso, išvaikė mameliukus, o jų vadą atvedė pirmajam 
konsului. Bet, kai norėjo įsikišti kardą į makštį, geležtė niekaip 
nelindo — taip buvo sukapota mameliukų damasko plieno ginklų. 
Tada senelis nusviedė kardą ir makštį, nes jie pasidarė nebereika- 
lingi. Šitai išvydęs Bonapartas atidavė jam savąjį. 

— Vis dėlto, — tariau, — jumis dėtas vienodai norėčiau turėti ir 
senelio kardą, kad ir koks sukapotas jis būtų, ir vyriausiojo vado, 
puikiai išsilaikiusį. 

— Pažvelkit į kitą pusę ir jūs jį rasite. Pirmasis konsulas tą kardą 
pakėlė, liepė į rankeną įtaisyti deimantą, kurį ten matote, ir atsiun- 
tė mūsų šeimai su užrašu, jį galite perskaityti ant geležtės. 

Ir tikrai tarp dviejų langų, pusiau išlindęs iš makšties, į kurią 
daugiau nebetilpo, kabojo sukapotas ir perkreiptas kardas su pa- 


prastu užrašu: 
Piramidžių mūšis, 1798 m. Kebos 21 d. 


Tuo metu ant slenksčio išdygo tas pats tarnas, kuris buvo įlei- 


dęs mane į namus ir pranešęs apie šeimininko grįžimą. 

— Jūsų malonybe, — kreipėsi jis į Liusjeną, — ponia de Franki 
liepė pranešti, kad vakarienė patiekta. 

— Gerai, Grifai, — tarė jaunuolis, —- pasakykite motinai, kad mes 
tuoj nulipsim. 

Tada jis išėjo iš tualeto kambario apsirengęs, kaip ir minėjo, 
kalniečio drabužiais: aksominiu švarku, kelnėmis ir getrais. Iš ano 
kostiumo buvo pasilikęs tik šovininę, apjuostą aplink liemenį. 

Liusjenas rado mane apžiūrinėjanų du karabinus, kabančius 


vienas priešais kitą ir turinčius ant buožės išgraviruotą datą: 
1819 m. rugsėjo 21 d., vienuolikta valanda ryto 


— Ar šie karabinai, — pasmalsavau, — taip pat istoriniai ginklai? 

— Taip, — atsakė jaunuolis, — bent jau mums. Vienas iš jų mano 
tėvo. 

Jis sustojo. 

— O kitas? — paklausiau. 

— O kitas, — nusijuokė jis, — mano motinos. Bet eime, juk ži- 
note, ji mūsų laukia. 

Ir žengė pirmas, rodydamas man kelią ir mostu kviesdamas 


sekti paskui. 


28 


V 


Prisipažinsiu, laiptais lipau nerimaudamas dėl šių Liusjeno žo- 
džių. „Čia mano motinos karabinas.“ Todėl į ponią de Franki 
žiūrėjau dar įdėmiau nei per pirmąjį pasimatymą. 

Jos sūnus, įėjęs į valgomąjį, pagarbiai pabučiavo motinai ran- 
ką, O ji šį pagarbos ženklą priėmė oriai kaip karalienė. 

— Atleiskite, mama, — tarė Liusjenas, — bijau, kad priverčiau 
jus laukti. 

— Tai būtų mano kaltė, ponia, — pasakiau lenkdamasis. — Ponas 
Liusjenas papasakojo ir parodė man tokių įdomių dalykų, kad 
begaliniais klausinėjimais sutrukdžiau jam ateiti laiku. 

— Nesijaudinkit, — atsakė ponia de Franki, — ir aš ką tik nuli- 
pau. Bet, — kreipdamasi į sūnų, tarė ji, —- aš nekantravau pamatyti 
tave ir pasiteirauti apie Luji. 

— Gal jūsų sūnus serga? — paklausiau ponios de Franki. 

— Liusjenas to baiminasi, — atsakė ji. 

— Jūs gavote brolio laišką? — paklausiau. 

— Ne, - atsakė jis, — dėl to ir nerimauju. 


— Bet kodėl manote, kad jis serga? 

— Todėl, kad keletą dienų pats sirgau. 

— Atleiskit už nesibaigiančius klausimus, bet man neaišku... 

— Argi nežinote, kad mes dvyniai? 

— Žinau, vadovas man sakė. 

— Argi nežinote, kad, atėję į šį pasaulį, dar buvome suaugę 
šonais? 

— Ne, šio fakto aš nežinojau. 

— Mus teko atskirti skalpeliu, todėl dabar, net būdami toli vie- 
nas nuo kito, vis dar tebesame vienas kūnas ir bet koks fizinis ar 
dvasinis sukrėtimas, kurį patiria vienas iš mudviejų, rikošetu atsi- 
muša kitam. Pastarosiomis dienomis be jokios priežasties buvau 
liūdnas, nusiminęs, paniuręs. Ir baisiai spaudė širdį, vadinasi, brolį 
prislėgė didžiulis sielvartas. 

Nustebęs spoksojau į jaunuolį, tvirtinantį tokius keistus daly- 
kus ir, regis, nėmaž jais neabejojantį. Beje, ir jo motina atrodė tuo 
įsitikinusi. 

Ponia de Franki liūdnai nusišypsojo ir tarė: 

— Išvykėliai yra Dievo rankose. Svarbiausia būti tikram, kad 
jis gyvas. 

— Jei jis būtų miręs, — ramiai atsakė Liusjenas, — aš būčiau tai 
pamatęs. 

— Ir būtum man pasakęs, ar ne, sūnau? 

— O, tą pačią akimirką, prisiekiu, mama! 

— Gerai... Atleiskite, pone, — atsigręžusi į mane, toliau kalbėjo 
ponia de Franki, — kad jūsų akivaizdoje neužgniaužiau motiniš- 
ko nerimo. Matote, Luji ir Liusjenas ne tik mano sūnūs, bet ir 
paskutiniai mūsų giminės palikuoniai... Malonėkite sėsti man iš 
dešinės... Tu, Liusjenai, sėsk čia. 

Ir ji parodė tuščią vietą sau iš kairės. 

Mes susėdome ilgo stalo gale, o priešingoje pusėje buvo pa- 
dėtos dar šešios lėkštės, skirtos tiems, kurie Korsikoje vadinami 
šeima, tai yra asmenims, dideliuose namuose užimantiems vietą 
tarp šeimininkų ir tarnų. 

Stalas buvo gausiai nukrautas. 

Bet, prisipažinsiu, nors buvau alkanas kaip vilkas, alkį tenki- 
nau tik materialiai, nes kitkuo užimtas protas trukdė mėgautis 
subtiliais gastronomijos malonumais. Man dingojosi, kad, įžen- 
gęs į šiuos namus, įžengiau į svetimą pasaulį, kuriame gyvenau it 
sapne. 

Kas buvo šita moteris, turinti savo karabiną kaip koks kareivis? 

Kas buvo šitas brolis, jaučiantis tuos pačius skausmus kaip ir 
kitas brolis, esantis už trijų šimtų mylių? 

Kas buvo šita motina, prisaikdinusi vieną sūnų pasakyti jai, jei 
pamatys kitą sūnų mirusį? 

Pripažinkite, viskas, kas man nutiko, teikė daug peno apmąs- 
tymams. 

Bet pastebėjęs, kad mano tyla darosi nemandagi, pakėliau ir 
papurčiau galvą, tarytum mesdamas iš jos visas šias mintis. 

Motina su sūnumi iškart pamatė, kad noriu tęsti pokalbį. 

— Vadinasi, — tarė Liusjenas, lyg grįždamas prie nutraukto pa- 
šnekesio, — nusprendėt atvažiuoti į Korsiką? 

— Kaip matote. Jau seniai turėjau tokių planų ir pagaliau juos 
įgyvendinau. 

— Garbės žodis, gerai pasielgėt per daug nedelsdamas, nes 


po keleto metų, nuolat skverbiantis prancūziškiems papročiams 


31 


ir skoniams, žmonės, atvyksiantys čia ieškoti Korsikos, jos ne- 
beras. 

— Šiaip ar taip, — pasakiau, — jei senoji tautiška dvasia pasi- 
trauks, stumiama civilizacijos, ir prisiglaus kokiame nors salos 
kampelyje, tai bus Sartenos provincija ir Tavaro slėnis. 

— Jūs taip manot? — nusišypsojo jaunuolis. 

— Bet, man rodos, tai, ką regiu aplinkui, po akių, yra gražus ir 
kilnus senųjų Korsikos papročių paveikslas. 

— Taip, ir vis dėlto mano ir motinos akivaizdoje, sklandant 
keturių šimtmečių prisiminimams, į šį namą su šaudymo ango- 
mis bei mašikulomis įsiveržė prancūziška dvasia ir, pagrobu- 
si brolį, nugabeno į Paryžių, ir kur jis grįš tapęs advokatu. Jis 
įsikurs Ajače, užuot gyvenęs tėvų namuose, sakys ginamąsias 
kalbas, jei turės talentą, gal bus paskirtas karaliaus prokuroru, 
o tada ims persekioti vargšus, kurie, kaip šiame krašte sakoma, 
bus wudyrę kieno nors kailį, painios žudiką su baudėju, kaip ką 
tik painiojote jūs, įstatymo vardu reikalaus galvos tų, kurie bus 
padarę tokius darbus, kokių nepadaryti jų tėvams būtų buvusi 
nešlovė. Žmonių teismą jis pakeis Dievo teismu, o vakare, ati- 
davęs budeliui kažkieno galvą, manys pasitarnavęs šaliai, įmūri- 
jęs akmenį į civilizacijos šventyklą, kaip sako mūsų prefektas... 
O Dieve, Dieve! 

Ir jaunuolis pakėlė akis į dangų, kaip tikriausiai pakėlė Haniba- 
las po Žamos mūšio. 

— Bet, — paprieštaravau, — jūs puikiai matote, Dievas nustatė 
pusiausvyrą, nes, jūsų brolį padaręs naujųjų principų šalininku, 


jus padarė senųjų papročių saugotoju. 

— "Taip, tik kas gali garantuoti, kad brolis paseks ne mano, o 
dėdės pavyzdžiu? Štai ir aš pats, argi neįsivėliau į reikalus, never- 
tus de Frankių giminės atstovo? 

— Jūs? — sušukau apstulbęs. 

— Na taip, Viešpatie, aš. Norite, pasakysiu, ko ieškot Sartenos 
provincijoje? 

— Pasakykit. 

— Jūs atkeliavote, genamas aukštuomenės žmogaus, meni- 
ninko ar poeto smalsumo. Nežinau, kas jūs toks, ir neklausiu. 
Jei panorėsit, pats pasakysit palikdamas mūsų namus, jei ne, jūs, 
mūsų svečias, galėsit tylėti. Jūsų valia... Taigi atkeliavote vildama- 
sis pamatyti kokį nors kaimą, kuriame vykdomas kraujo kerštas, 
susipažinti su kokiu nors banditu, tokiu, kokius ponas Merimė 
pavaizdavo „Kolomboje““. 

— Ką gi, atrodo, būsiu ne taip jau blogai pasirinkęs, — atsa- 
kiau. — Arba aš klystu, arba jūsų namas vienintelis nesutvirtintas 
visame kaime. 

— Tai įrodo, kad ir aš išsigimstu. Mano tėvas, senelis, prosene- 
lis, bet kuris iš mano protėvių būtų palaikę vieną ar kitą grupuotę, 
į kurias kaimas dalijasi jau dešimt metų. O aš, ar žinote, kas aš 
esu šiame reikale, aidint šūviams, blyksint stiletams ir peiliams? 
Aš esu tarpininkas. Jūs atvykote į Sartenos provinciją pažiūrėti 
banditų, ar ne? Gerai, eime šį vakarą su manim ir aš jums vieną 
parodysiu. 

— Tikrai? Leisite man jus lydėti? 

— O Dieve, jei tik jums įdomu, tai priklauso nuo jūsų. 


— Po galais! Aš sutinku, su didžiausiu malonumu. 

— Ponas labai pavargęs, — tarė ponia de Franki, metusi žvilgsnį 
į sūnų, tarsi ir ji būtų gėdijusis, kad Korsika taip išsigimsta. 

— Ne, mama, ne, priešingai, jis turi eiti. Kai kokiame nors 
Paryžiaus salone šio pono akivaizdoje užeis kalba apie baisiąsias 
vendetas, negailestingus Korsikos banditus, vis dar bauginančius 
Bastijos ir Ajačo vaikus, jis bent jau galės truktelėti pečiais ir pa- 
sakyti, kaip yra iš tikrųjų. 

— O dėl ko įsiplieskė tas didysis kivirčas, kuris, kiek galiu spręs- 
ti iš jūsų pasakojimo, jau gęsta? 

— Et, — numojo ranka Liusjenas, — kivirče svarbu ne priežastis, 
o pasekmė. Jei kreivai skrisdama musė tampa žmogaus mirties 
kaltininke, numirėlis vis tiek yra. 

Mačiau, kad jis nesiryžta pasakyti, dėl ko įsiliepsnojo šis baisus 
karas, jau dešimt metų siaubiantis Sulakaro kaimą. 

Bet, juo jis darėsi nekalbesnis, aš, kaip suprantate, prašiau juo 
primygtiniau. 

— Vis dėlto, — spyriausi, — tas ginčas kilo dėl kokios nors prie- 
žasties? Ar tai paslaptis? 

— Dieve mano, ne. Pirmiausiai susipyko Orlandžiai ir Kolonos. 

— Dėl ko? 

— Iš Orlandžių kiemo pabėgusi višta įskrido į Kolonų kiemą. 
Orlandžiai pareikalavo ją grąžinti. Kolonos tvirtino, kad višta jų. 
Orlandžiai pagrasino Kolonoms nuvesti juos pas taikos teisė- 
ją, kad jam prisiektų. Tada senoji motina, laikiusi vištą, nusuko 
jai kaklą ir sviedė kaimynei į veidą sakydama: „Gerai, jei ji tavo, 
pasprink ja“. Vienas iš Orlandžių, pakėlęs vištą už kojų, norė- 


jo trenkti tai, kuri buvo metusi vištą jo seseriai į veidą. Bet, jam 

užsimojus, vienas iš Kolonų, nelaimei, turėjęs užtaisytą šautuvą, 
paleido kulką ir jį nušovė. 

— Kiek gyvybių nusinešė šis vaidas? 

— Buvo nužudyti devyni žmonės. 

— Ir visa tai dėl kažkokios vištos, vertos dvylikos su? 

— Be abejonės. Bet aš jums ką tik sakiau, reikia Žiūrėti ne į 
priežastį, o į pasekmę. 

— Kadangi buvo nužudyti devyni asmenys, turi būti nužudytas 
ir dešimtas? 

— Pats matote, ne, — atsakė Liusjenas, — nes aš tapau tarpi- 
ninku. 

— Veikiausiai kurios nors šeimos prašymu? 

— O Dieve, ne! Manęs paprašė brolis, išgirdęs apie tai iš teisin- 
gumo ministro. Aš jūsų klausiu, kurių velnių tie paryžiečiai kišasi į 
mūsų reikalus ir kodėl jiems rūpi, kas dedasi varganame Korsikos 
kaime. Šį pokštą mums bus iškirtęs prefektas, tai jis bus parašęs į 
Paryžių, kad, jei aš tarsiu žodį, viskas baigsis kaip vodevilyje, ves- 
tuvėmis ir viešai traukiamais kupletais. Tada jie kreipėsi į brolį, o 
šis, iškart čiupęs jautį už ragų, parašė davęs pažadą mano vardu. 
Ko gi jūs norit, — pakėlęs galvą, pridūrė jaunuolis, — juk tenai 
negalima pasakyti, kad vienas iš de Frankių davė žodį už brolį, o 
brolis to žodžio netesėjo. 

— Ir jūs viską sutvarkėt? 

— Bijau, kad sutvarkiau! 

— Vadinasi, šįvakar pamatysime vienos grupuotės vadą? 

— Taip. Praeitą naktų buvau susitikęs su antros. 


— Ar aplankysime Orlandį, ar Koloną? 

— Orlandį. 

— Ar pasimatymas toli nuo čia? 

— Vičentelo d'Istrijos pilies griuvėsiuose. 

— Ak, tiesa! Girdėjau, kad jos griuvėsiai šiose apylinkėse. 

— Maždaug už mylios. 

— Vadinasi, nueisime ten per tris ketvirčius valandos. 

— Daugiausiai per tris ketvirčius. 

— Liusjenai, — įspėjo ponia de Franki, — nepamiršk, kad kalbi 
už save. Tau, kalnįiečiui, reikia vos trijų ketvirčių, bet ponas ne- 
praeis tais keliais, kuriais praeini tu. 

— Teisybė. Mums prireiks mažiausiai pusantros valandos. 

— Taigi nėra kada gaišti, — pažvelgusi į laikrodį, tarė ponia de 
Franki. 

— Mama, — paklausė Liusjenas, — ar leisite jus palikti? 

Ji ištiesė jam ranką, ir jaunuolis ją pabučiavo su tokia pat pa- 
garba, kaip ir anąsyk. 

— Vis dėlto, jei pageidautumėt ramiai baigti vakarienę, grįžti į 
savo kambarį ir šildytis kojas rūkydamas cigarą... 

— Ne, nel - sušukau. — Jokiu būdu! Jūs man pažadėjot banditą, 
ir aš jo noriu. 

— Gerai, tada pasiimkim šautuvus ir eime! 

Aš pagarbiai atsisveikinau su ponia de Franki, ir mes nusekėm 
paskui Grifą, šviečiantį mums kelią. 

Pasiruošimas užtruko neilgai. 

Aš užsijuosiau kelionės diržą, kurį prieš išvykdamas nusipir- 
kau Paryžiuje: prie jo kabojo medžioklinis peilis, vienoje pusėje 


buvo supiltas parakas, kitoje šratai. 

Liusjenas pasirodė su savo šovinine, dvivamzdžiu Mantono 
šautuvu ir smaila kepure — siuvinėjimo šedevru, sukurtu kokios 
Sulakaro Penelopės rankų. 

— Ar aš eisiu su jūsų malonybe? — paklausė Grifas. 

— Ne, nereikia, — atsakė Liusjenas, — tik atrišk Deimantą, gal 
jis mums išbaidys fazaną, nes tokioje mėnesienoje galima šaudyti 
kaip vidurdienį. 

Po valandėlės, lodamas iš džiaugsmo, aplink mus jau šokinėjo 
didžiulis spanielis. 

Nužengęs gal dešimt žingsnių nuo namų, Liusjenas atsigręžė 
ir tarė: 

— Beje, įspėk kaimiečius, kad, jei kalnuose išgirs šūvį, šovę bū- 
sime mes. 

— Gerai, malonybe. 

— Jei ne ši atsaigumo priemonė, — toliau kalbėjo Liusjenas, — 
jie galėtų pamanyti, kad priešiškumas atsinaujino, ir savo šūvių 
aidą išgirstume Sulakaro gatvėse. 

Paėjėję dar galiuką, pasukome į dešinę, į mažą gatvelę, vedan- 


Čią tiesiai į kalnus. 

VI 


Nors buvo dar tik kovo pradžia, oras buvo nuostabus ir, jei 
ne lengvas vėjelis, vėsinantis ir nešantis aitrų, stiprų jūros kvapą, 
būtum pasakęs, kad karšta. 

Iš už Kanjos kalno kilo šviesus, spindintis mėnulis ir žėrė 
šviesos srautus ant viso vakarinio šlaito, skiriančio Korsiką į dvi 
dalis ir tam tikra prasme vieną salą dalijančio į dvi atskiras šalis, 
nuolat kovojančias tarpusavyje ar bent jau nekenčiančias viena 
kitos. 

Kopdami aukštyn, matėme ramią Viduržemio jūrą, panašią 
į didelį pajuodavusį plieninį veidrodį, plytintį iki pat horizonto, 
tarpekliai, kuriais tekėjo Tavaras, grimzdo į naktų, ir akys veltui 
stengėsi perskrosti jos tamsą. 

Buvo girdėti kažkokie garsai, būdingi nakčiai; gal dieną juos 
užgoždavo kiti garsai, o gal jie tikrai pabusdavo tik leidžiantis su- 
temoms. Tie garsai, — ne Liusjenui, pripratusiam prie jų ir mokan- 
čiam juos atpažinti, o man, kuriam jie buvo visai svetimi, — kėlė 
ypatingą nuostabą ir kurstė neslopstantį jaudulį, žadino susido- 


mėjimą viskuo, ką regėjau. 

Kai priėjome išsišakojimą, kur kelias dalijosi į du, tai yra į kelią, 
veikiausiai juosiantų kalną, ir vos įžiūrimą takelį, smingantį pir- 
myn, Liusjenas sustojo. 

— Sakykite, — paklausė jis, — ar jūsų kojos nebijo kalnų? 

— Kojos — ne, tačiau akys bijo. 

— Jums svaigsta galva? 

— Taip, bedugnė mane nenumaldomai traukia. 

— Tada rinkimės šitą taką, čia nėra prarajų, pasitaiko tik sunkiai 
įveikiamų vietų. 

— O, sunkiai įveikiamos vietos manęs nebaugina! 

— Tai einam šituo taku, taip išlošim tris ketvirčius valandos. 

— Einam. 

Liusjenas pirmas nėrė į žaliųjų ąžuolų giraitę, o aš nusekiau 
jam iš paskos. 

Deimantas bėgo už penkiasdešimties ar šešiasdešimties žings- 
nių, šmirinėdamas po mišką ir kartkartėmis grįždamas takeliu: jis 
linksmai vizgino uodega tarsi pranešdamas mums, kad be jokio 
pavojaus, pasikliaudami jo instinktu, galime ramiai traukti toliau. 

Buvo matyti, kad Deimantas, kaip tie dvigubos paskirties arkliai, 
priklausantys dabitoms, kurie rytais būna biržos tarpininkai, o va- 
karais liūtai ir nori turėti jojamą žirgą bei į kabrioletą kinkomą arklį, 
yra išmokytas medžioti dvikojus ir keturkojus, banditus ir šernus. 

Bijodamas pasirodyti visišku Korsikos papročių neišmanėliu, 
savo samprotavimus papasakojau Liusjenui. 

— Jūs klystate, — tarė jis. — Deimantas tikrai medžioja ir žmo- 
nes, ir žvėris, bet tie žmonės ne banditai, o triguba žandarų, šaulių 


ir savanorių padermė. 

— Ką? — nustebau. — Vadinasi, Deimantas — bandito šuo? 

— Kaip jūs ir sakote, Deimantas priklausė vienam iš Orlandžių, 
kuriam kartais nusiųsdavau į kalnus duonos, parako, šovinių, žo- 
džiu, įvairių daiktų, reikalingų banditui. Jį nužudė vienas iš Ko- 
lonų, ir rytojaus dieną aš gavau jo šunį, o šis, dažnai atbėgdavęs į 
mūsų namus, lengvai su manimi susidraugavo. 

— Bet man atrodo, — pasakiau, — kad iš savo, ar veikiau iš jūsų 
brolio, kambario mačiau kitą šunį, ne Deimantą. 

— Taip, tai Žaibas, Jis turi tokių pat privalumų, kaip ir Dei- 
mantas, bet man atiteko iš Kolonos, kurį nužudė Orlandžių šei- 
mos narys. Todėl, eidamas aplankyti Kolonos, imu Žaibą, o kai 
tvarkau reikalus su Orlandžiu, atrišiu Deimantą. Jei atsitiktų to- 
kia nelaimė ir nuo grandinės nutrūktų abu šunys, jie vienas kitą 
sudraskytų. Taigi, — karčiai šypsodamasis toliau kalbėjo Liusje- 
nas, — žmonės gali susitarti, susitaikyti, priimti ostiją iš to paties 
indo, o šunys niekada neės iš vieno dubenėlio. 

— Puiku, — nusijuokiau ir aš. — Štai kur tikri Korsikos šunys, 
bet, man atrodo, Deimantas, kaip ir visos kuklios širdys, slepiasi 
nuo mūsų liaupsių. Kai tik užvedėm kalbą apie jį, daugiau jo ne- 
matėm. 

— Dėl to nesijaudinkit, — tarė Liusjenas. — Aš žinau, kur jis. 

— Ir kurgi, leiskite paklausti? 

— Jis prie Mukijo. 

Jau buvau beduodąs dar vieną klausimą, rizikuodamas įkyrėti 
pašnekovui, bet tada išgirdau staugimą, tokį liūdną, pratisą ir gai- 
lų, kad net sudrebėjau ir sustojęs paliečiau jaunuoliui ranką. 


— Kas čia? — paklausiau. 

— Nieko. Čia verkia Deimantas. 

— Ko jis verkia? 

— Šeimininko... Nejau manot, kad šunys, kaip ir žmonės, už- 
miršta tuos, kurie juos mylėjo? 

— A, suprantu, — atsakiau. 

Deimantas sustaugė antrą kartą, dar pratisiau, dar liūdniau ir 
gailiau. 

— Taip, — kalbėjau toliau, — sakėte, jo šeimininkas buvo nužu- 
dytas, ir mes artėjame prie jo žuvimo vietos. 

— Tikrai, ir Deimantas, palikęs mus, nubėgo prie Mukijo. 

— Vadinasi, Mukijas — tai kapas? 

— Taip, tai paminklas, kurį kiekvienas praeivis, numesdamas 
akmenį ir medžio šaką, stato ant nužudyto žmogaus kapo. Todėl, 
užuot, kaip kiti kapai, susmukęs nuo laiko, to didžiojo lygintojo, 
žingsnių, aukos kapas vis aukštėja lyg keršto simbolis, turintis jį 
pergyventi ir nepaliaujamai didėti artimiausių jo giminių širdyse. 

Tada šuo sustaugė trečią kartą, bet šįsyk taip arti, kad aš net 
krūptelėjau, nors ir žinojau, kas tai. 

Iš tiesų tako posūkyje, už kokių dvidešimties žingsnių, išvydau 
krūsnį akmenų, sudarančių keturių ar penkių pėdų aukščio pira- 
midę. Tai buvo Mukijas. 

Prie šio keisto paminklo tupėjo Deimantas, ištiesęs kaklą, iš- 
žiojęs nasrus. Liusjenas paėmė akmenį ir, nusiėmęs kepurę, priėjo 
prie Mukijo. 

Aš padariau tą patį, visur sekdamas jo pavyzdžiu. 

Prisiartinęs prie piramidės, Liusjenas nulaužė žaliojo ąžuolo 


šaką ir metė pirma akmenį, paskui šaką, o tada nykščiu greitai 

nubrėžė kryžiaus ženklą: tai buvo korsikiečių paprotys, bet kai 
kuriomis baisiomis aplinkybėmis jį užmiršdavo net Napoleonas. 

Aš mėgdžiojau Liusjeną iki galo. 

Paskui, tylūs ir susimąstę, vėl leidomės į kelią. 

Deimantas pasiliko tenai. 

Maždaug po dešimties minučių išgirdome paskutinį staugsmą, 
ir netrukus Deimantas, nuleidęs galvą ir uodegą, atbidzeno prie 


mūsų, pabėgėjo šimtą žingsnių į priekį ir vėl ėmėsi žvalgo amato. 


VII 


Mes traukėme toliau ir, kaip mane buvo įspėjęs Liusjenas, ta- 
kelis ėjo vis statyn. 

Aš persimečiau šautuvą per petį, nes pamačiau, kad netrukus 
prireiks abiejų rankų. Mano vadovas toliau žingsniavo taip pat 
laisvai ir, rodos, nė nepastebėjo kliūčių. 

Keletą minučių kopėme uolomis, kabindamiesi už lianų bei 
šaknų, ir pasiekėm savotišką aikštelę, kurioje stūksojo apgriuvu- 
sios sienos. Tai ir buvo Vičentelo d'Istrijos pilies griuvėsiai, mūsų 
kelionės tikslas. 

Penketą minučių palypėjome dar sunkesniu ir statesniu taku, 
o tada Liusjenas, užsiropštęs ant paskutinės terasos, padavė man 
ranką ir trūktelėjo prie savęs. 

— Nagi, nagi, — pagyrė jis, - kaip paryžietis, išsisukot visai ne- 
blogai. 

— Taip yra todėl, kad paryžietis, kuriam padėjote įveikti pasku- 
tinę kliūtį, jau yra ėjęs į keletą tokių ekskursijų. 

— Teisybė, — nusijuokė Liusjenas. — Argi prie Paryžiaus neturi- 


te kalno, vadinamo Monmartru? 

— Taip, tačiau, be Monmartro, kurio neneigiu, laipiojau ir kitais 
kalnais, tokiais kaip Rigis, Folornas, Džemis, Vezuvijus, Strombo- 
lis, Etna. 

— O! Dabar, priešingai, jūs imsite mane niekinti, kad, be Ro- 
tondo, niekada nelaipiojau po jokius kitus kalnus. Šiaip ar taip, 
mes jau atėjome. Prieš keturis šimtmečius mano protėviai būtų 
atidarę jums duris ir pasakę: „Sveiki atvykę į mūsų pilį“. Šiandien 
jų palikuonis rodo jums šią išlaužą ir sako: „Sveiki atvykę į mūsų 
griuvėsius“. 

— Vadinasi, po Vičentelo d'Istrijos mirties ši pilis priklausė 
jūsų šeimai? — paklausiau grįždamas prie tos pokalbio vietos, 
kurioje buvome sustoję. 

— Ne, bet prieš jo gimimą šioje pilyje gyveno visi mūsų protė- 
viai, ir žymioji Savilija, Liusjeno de Frankio našlė. 

— Ar tik ne Filipinis parašė baisią istoriją apie tą moterį? 

— Taip... Jei būtų šviesu, iš čia ir dabar pamatytumėt Valio pilies 
griuvėsius. Ten gyveno senjoras Džudičas, taip pat nekenčiamas, 
kaip ji mylima, toks pat bjaurus, kokia ji graži. Jis ją įsimylėjo, o 
kadangi Savilija neskubėjo atsakyti taip, kaip jis pageidavo, Džu- 
dičas ją įspėjo, kad, jei nesutiks tapti jo žmona per nustatytą laiką, 
pagrobs ją jėga. Savilija apsimetė nusileidžianti ir pakvietė Džu- 
dičą papietauti drauge su ja. Džudičas, nesitverdamas džiaugsmu 
ir užmiršęs, kad šį puikų rezultatą pasiekė tik pasitelkęs grasi- 
nimus, priėmė kvietimą ir atėjo lydimas vos keleto tarnų. Už jų 
užsitrenkė durys, ir po penkių minučių Džudičas buvo įkalintas 
karceryje. 


Paėjėjęs nurodytu keliu, atsidūriau keturkampiame kieme. 

Pro laiko išgraužtas skyles mėnulis liejo šviesos klanus ant ske- 
veldromis nuklotos žemės. Likusi kiemo dalis skendėjo šešėlyje, 
krintančiame nuo tebestovinčių sienų. 

Liusjenas išsitraukė laikrodį. 

— Ahal! — tarė jis. — Mes atėjome dvidešimt minučių per anksti. 
Sėskimės, jūs turbūt pavargot. 

Mudu susėdome, ar veikiau sugulėm, ant žolėto šlaito, atsigrę- 
žę į didžiulę spragą. 

— Man rodos, — tariau savo bendrakeleiviui, — jūs papasakojot 
ne visą istoriją. 

— Ne, - pritarė Liusjenas. — Kas rytą ir kas vakarą Savilija nusi- 
leisdavo į karcerį, esantį greta Džudičo kalėjimo ir atskirtą nuo jo 
tik virbais, nusirengdavo ir pasirodydavo belaisviui nuoga. 

— Džudičai, — sakydavo ji jam, — kaip toks bjaurus vyras kaip 
tu galėjo pamanyti, kad kada nors visa tai turės? 

Ta kankynė truko tris mėnesius, kartojama du sykius per dieną. 
Bet po trijų mėnesių Džudičui pavyko pabėgti, padedamam kamba- 
rinės, kurią suviliojo. Tada jis grįžo su visais savo vasalais, daug gau- 
sesniais negu Savilijos, paėmė pilį šturmu, pagrobė Saviliją ir, nuogą 
uždaręs į didelį geležinį narvą, kurį pastatė Boka di Čilakijos miško 
sankryžoje, pats įteikdavo narvo raktus jos grožiu susiviliojusiems 
praeiviams. Po trijų šios viešos prostitucijos dienų Savilija mirė. 

— Ką gi, — tariau, — man rodos, jūsų protėviai neblogai mokėjo 
keršyti, 0 jų palikuonys, paprasčiausiai šaudydamiesi ir badyda- 
miesi, šiek tiek išsigimė. 

— O ką kalbėti apie laikus, kai jie vieni kitų nežudys visai. Ta- 


čiau mūsų šeimoje, — toliau kalbėjo jaunuolis, — taip neatsitiko. 

Du Savilijos sūnūs, Ajače prižiūrimi dėdės, buvo išauklėti kaip 
tikri korsikiečiai ir tęsė karą su Džudičo sūnumis. Tas karas tru- 
ko keturis šimtmečius ir baigėsi, kaip matėte ant mano tėvo ir 
motinos karabinų, tik 1819 metų rugsėjo 21 dieną, vienuoliktą 
valandą ryto. 

— Tikrai prisimenu tą užrašą, bet nespėjau paklausti, ką jis reiš- 
kia, nes, vos jį perskaitęs, turėjau eiti vakarieniauti. 

— Ogi štai ką: iš Džudičų šeimos 1819 metais tebuvo likę du 
broliai, o iš de Frankių šeimos — tik mano tėvas, vedęs savo pus- 
seserę. Praėjus trims mėnesiams po vestuvių, Džudičai nutarė 1š- 
kart baigti su mumis terliotis. Vienas brolis, pasislėpęs Olmedo 
kelyje, laukė tėvo, grįžtančio iš Sartenos, o kitas, pasinaudojęs jo 
išvykimu, turėjo užpulti mūsų namus. Jie taip ir padarė, bet reika- 
lai pakrypo visai ne tokia linkme, kaip tikėjosi. Tėvas buvo įspėtas 
ir saugojosi, motina, taip pat įspėta, surinko mūsų piemenis, taigi 
šio dvigubo užpuolimo metu abu buvo pasirengę gintis: tėvas ant 
kalno, motina — tiesiog mano kambaryje. Po penketo minučių 
abu broliai Džudičai žuvo, vienas pakirstas tėvo kulkos, kitas — 
motinos. Išvydęs krintant priešą, tėvas išsitraukė laikrodį. Buvo 
vienuolikta valanda! Išvydusi krintant priešą, motina pažvelgė į 
laikrodį. Buvo vienuolikta valanda! Viskas pasibaigė tą pačią mi- 
nutę, Džudičų daugiau nebeliko, jų giminė buvo išnaikinta. Nu- 
galėtojų de Frankių šeima dabar buvo rami ir, oriai atlikusi savo 
darbą šiame kare, trukusiame keturis šimtmečius, daugiau niekur 
nesikišo, tik tėvas užsakė išgraviruoti šio keisto įvyko datą ir laiką 
ant karabinų, iš kurių buvo paleisti šūviai, ir pakabino juos abipus 


laikrodžio, toje vietoje, kur juos ir matėte. Po septynių mėnesių 

motina pagimdė dvynius: vienas iš jų yra jūsų tarnas, korsikietis 
Liusjenas, o antras — filantropas Luji, jo brolis. 

Tuo metu mėnulio nušviestame plotelyje sušmėžavo žmogaus 
ir šuns šešėliai. 

Jie buvo bandito Orlandžio ir mūsų draugo Deimanto. 

Tą pačią akimirką išgirdome skambant Sulakaro laikrodį, lėtai 
mušantį devynias. 

Metras Orlandis, regis, pritarė Liudvikui XV, kuris, kaip ži- 
nome, mėgo patarlę, kad punktualumas — tai karalių mandagu- 
mas. 

Niekas negalėjo būti punktualesnis už šį kalnų karalių, ku- 
riam Liusjenas buvo paskyręs pasimatymą lygiai devintą va- 
landą. 


Ji pamatę abu atsistojome. 


VIII 


— Jūs ne vienas; pone Liusjenai? — sunerimo banditas. 

— Dėl to nesijaudinkit, Orlandi, šis ponas — mano draugas. 
Išgirdęs apie jus, panoro su jumis susitikti. Nemanau, kad turėjau 
uždrausti jam šį malonumą. 

— Sveiki atvykę į kalnus, pone, — tarė banditas ir nusilenkęs 
žengė keletą žingsnių mūsų link. 

Aš taip pat kuo mandagiausiai jį pasveikinau. 

— Jūs turbūt atėjot prieš kurį laiką? — paklausė Orlandis. 

— Taip, prieš dvidešimt minučių. 

— Tikrai, girdėjau prie Mukijo kaukiant Deimantą, o prieš ket- 
virų valandos jis atbėgo pas mane. Geras ir ištikimas šuo, ar ne, 
pone Liusjenai? 

— "Taip, taikliai pasakyta, Orlandi, geras ir ištikimas, — pritarė 
Liusjenas glostydamas Deimantą. 

— Bet, jei žinojote, kad ponas Liusjenas čia, — pasidomėjau, — 
kodėl neatėjot anksčiau? 

— Todėl, kad pasimatymą buvom paskyrę devintą valandą, — 
atsakė banditas, — ir ateiti ketvirčiu valandos anksčiau būtų taip 


pat nepunktualu, kaip ketvirčiu valandos vėliau. 

— Ar jūs man priekaištaujat, Orlandi? — nusijuokė Liusjenas. 

— Ne, pone, tam jūs galėjote turėti savų priežasčių, be to, bu- 
vot ne vienas, ir savo įpročius veikiausiai sulaužėt dėl pono, nes 
ir jūs, pone Liusjenai, esate punktualus, aš tai žinau geriau nei kas 
kitas. Dėl manęs, ačiū Dievui, trukdydavotės gana dažnai. 

— Nėra už ką dėkoti, Orlandi, nes šis kartas tikriausiai bus 
paskutinis. 

— Ar šia tema neturėtume persimesti keletu žodžių, pone Lius- 
jenai? — paklausė banditas. 

— Taip, ir jei teiksitės sekti paskui mane... 

— Aš — jūsų paslaugoms. 

Liusjenas atsigręžė į mane. 

— Jūs man atleisit, ar ne? — paklausė. 

— O kaipgi! Darykite, ką reikia. 

Abu vyrai nutolo ir, užlipę ant spragos, pro kurią buvo išlindęs 
Orlandis, sustojo; jie aiškiai išsiskyrė mėnesienoje, tarsi apvedžio- 
jusioje tamsių siluetų kontūrus sidabrine šviesa. 

Tik tada galėjau įdėmiai įsižiūrėti į Orlandį. 

Tai buvo aukštas vyras ilga barzda, apsirengęs lygiai taip pat, 
kaip ir jaunasis de Frankis, tačiau ant jo drabužių žymes buvo pali- 
kę krūmynai, kuriuose gyveno jų šeimininkas, gervuogės, per kurias 
jam ne kartą teko brautis, ir žemė, ant kurios kasnakt miegodavo. 

Aš nesupratau, ką jie sakė, nes vyrai stovėjo už dvidešimties 
žingsnių nuo manęs, be to, kalbėjo korsikiečių tarme. 

Bet iš jų judesių aiškiai mačiau, kad banditas karštai priešgy- 
niavo samprotavimams, kuriuos jaunuolis dėstė ramiai, tvarkyda- 


mas šį reikalą su nešališkumu, darančiu jam garbę. 

Galop Orlandžio gestai tapo retesni ir ne tokie energingi, net 
jo balsas priblėso. Sulig paskutiniu argumentu jis nuleido galvą, o 
po valandėlės padavė jaunuoliui ranką. 

Pasitarimas, atrodo, baigėsi, nes abu vyrai grįžo pas mane. 

— Brangusis svety, — tarė man jaunuolis, — Orlandis nori pa- 
spausti jums ranką ir padėkoti. 

— Už ką? — paklausiau. 

— Už tai, kad sutiksit būti vienu iš jo krikštatėvių. Aš už jus 
laidavau. 

— Jeigu laidavote, pats suprantat, sutiksiu net nežinodamas, ką 
tai reiškia. 

Aš ištiesiau banditui ranką, ir jis pagerbė mane paliesdamas ją 
pirštų galiukais. 

— Tada, — toliau kalbėjo Liusjenas, — galėsite pasakyti mano 
broliui, kad viskas sutvarkyta, kaip jis pageidavo, ir kad jūs net 
pasirašėte sutartį. 

— Vadinasi, bus vestuvės? 

— Ne, dar ne, bet vėliau galbūt. 

Bandito lūpomis nuslydo niekinama šypsena. 

— Taika, — tarė jis, — nes jūs jos labai norit, pone Liusjenai, bet 
ne sąjunga: į sutartį tai neįtraukta. 

— Ne, — patvirtino Liusjenas, — tai veikiausiai įrašyta ateityje. 
Bet pakalbėkim apie kitką. Ar nieko negirdėjot, kol šnekėjausi su 
Orlandžiu? 

— Iš to, ką sakėte? 

— Ne, iš to, ką sakė fazanas netoliese. 

— Iš tiesų, rodos, girdėjau jį burbuliuojant, bet maniau, kad 


apsirikau. 

— Neapsirikot, gaidys tupi ant šakos didžiajame kaštone, jūs jį 
žinot, pone Liusjenai, už šimto žingsnių nuo čia. Neseniai, pro 
ten praeidamas, jį girdėjau. 

— Ką gi, — linksmai tarė Liusjenas, — rytoj reikia jį suvalgyti. 

— Jis jau būtų negyvas, — pasakė Orlandis, — bet bijojau, kad 
kaimiečiai nepamanytų mane šaudžius ne į fazaną, o į ką nors 
kita. 

— Aš juos įspėjau, — tarė Liusjenas. — Beje, — pridūrė, atsigręžęs 
į mane ir užsimetęs ant peties šautuvą, kurį ką tik užtaisė, — garbė 
teks jums. 

— Palaukit! Aš nesu toks tikras dėl savo taiklumo, kaip jūs, ir 
labai noriu suvalgyti savo dalį fazano, todėl šaukite pats. 

— Tikrai, — sutiko Liusjenas, — jūs nepratęs prie naktinės me- 
džioklės ir greičiausiai šautumėt per žemai, bet, jei rytojaus dieną 


neturit ką veikti, galėsite atsigriebti. 


IX 


Mes išėjome iš griuvėsių pro priešingą pusę, nei buvome atėję. 
Liusjenas traukė pirmas. 

Vos mums įkėlus koją į tankmumyną, fazanas išsidavė pats, vėl 
ėmęs burbuliuoti. 

Jis buvo maždaug už aštuoniasdešimties žingsnių, pasislėpęs 
kaštone, iš visų pusių apsuptame brūzgyno, trukdančio prieiti. 

— Kaip prie jo prisiartinsit, kad neišgirstų? — paklausiau Lius- 
jeno. — Man regis, tai nelengva. 

— Nelengva, — pritarė jaunuolis. — Jei tik jį matyčiau, šaučiau 
iš čia. 

— Kaip 1š čia? Nejau jūsų šautuvas pakirstų fazaną, esantį už 
aštuoniasdešimties žingsnių? 

— Šratais — ne, kulkomis — taip. 

— Ak, kulkomis! Tada visai kas kita. Gerai padarėt, užsitaisy- 
damas iš anksto. 

— Ar norit jį pamatyti? — paklausė Orlandis. 

— Taip, — atsakė Liusjenas, — prisipažinsiu, man tai būtų ma- 


lonu. 

Orlandis ėmė mėgdžioti vištelės kudakavimą. 

Tą pat akimirką, neregėdami paties fazano, pastebėjom judant 
kaštono lapus. Paukštis lipo nuo šakos ant šakos, atsakinėdamas į 
Orlandžio meilinimąsi. 

Pagaliau jis pasirodė medžio viršūnėje, puikiai matomas, aiš- 
kiai įsirėžęs balkšvame dangaus fone. 

Orlandis nutilo, ir fazanas nustojo judėjęs. 

Tą akimirką Liusjenas nusiėmė šautuvą ir, neilgai taikęsis, iš- 
šovė. 

Fazanas dribo kaip kamuolys. 

— Atnešk! — paliepė Deimantui Liusjenas. 

Šuo puolė į brūzgyną ir po penketo minučių grįžo su fazanu 
nasruose. 

Kulka buvo pervėrusi paukščio kūną. 

— Gražus šūvis, ypač iš dvivamzdžio šautuvo, — pagyriau, — 
sveikinu. 

— O! — atsakė Liusjenas. — Mano nuopelnas mažesnis, nei 
jūs manote. Vienas šio ginklo vamzdis su graižtvomis ir kulką 
šaudo kaip karabinas. 

— Nesvarbu! Net ir paleistas iš karabino, toks šūvis nusipelno 
garbingo įvertinimo. 

— Na, - tarė Orlandis, — iš karabino ponas Liusjenas pataiko į 
penkių frankų monetą, esančią už trijų šimtų žingsnių. 

— Ar iš pistoleto šaudote taip pat gerai, kaip ir iš šautuvo? 

— Maždaug, — atsakė Liusjenas. — Stovėdamas už dvidešimt 
penkių žingsnių, į peilio geležtę visada perpjaučiau šešias kulkas 
iš dvylikos. 

Nusiėmęs skrybėlę, nusilenkiau Liusjenui. 

— O jūsų brolis, — paklausiau, — ar toks pat taiklus? 

— Brolis? — pakartojo Liusjenas. — Vargšas Luji! Jis niekada 
neprisilietė nei prie šautuvo, nei prie pistoleto. Todėl visad bijau, 
kad Paryžiuje neįsiveltų į kokį bjaurų reikalą. Jis drąsus ir, norė- 
damas apginti šalies garbę, leistųsi nužudomas. 

Liusjenas įsidėjo fazaną į didelio aksominio krepšio kišenę. 

— Dabar, — tarė jis, — iki rytojaus, mano brangusis Orlandi. 

— Iki rytojaus, pone Liusjenai. 

— Žinau jūsų punktualumą. Dešimtą valandą jūs su savo drau- 
gais ir giminėmis būsite gatvės gale, ar ne? Tą pačią valandą nuo 
kalnų pusės, kitame gatvės gale, pasirodys Kolona su giminėmis 
ir draugais. Mes stovėsime ant bažnyčios laiptų. 

— Sutarta, pone Liusjenai, ačiū už vargą. — O jums, pone, — 
atsisukęs į mane ir nusilenkęs, tarė Orlandis — ačiū už suteiktą 
garbę. 

Atsisveikinę mes išsiskyrėm: Orlandis grįžo į brūzgynus, o 
mudu keliu patraukėme į kaimą. 

Deimantas valandžiukę dvejojo, ką pasirinkti, Orlandį ar mus, 
ir žvalgėsi čia į dešinę, čia į kairę. Po penketo minučių, suteikda- 
mas pirmenybę, jis pagerbė mus. 

Prisipažinsiu, kopdamas į dvigubą uolų sieną, apie kurią jau 
kalbėjau, aš gerokai jaudinausi, kaip reikės nulipti, nes nusileisti, 
visi žino, dažniausiai būna daug sunkiau negu pakilt. 

Tada su malonumu išvydau, kad Liusjenas, be abejonės, atspė- 


jęs Mano mintis, pasuko kitu keliu, nei buvome atėję. 

Šis kelias buvo pranašesnis dar ir dėl to, kad dabar galėjome tęsti 
pokalbį, kurį statūs skardžiai, suprantama, tolydžio nutraukia. 

Kadangi šlaitas buvo nuožulnus, o kelias lengvas, nenužen- 
gęs nė penkiasdešimties žingsnių vėl pradėjau klausinėti, kaip 
paprastai. 

— Vadinasi, — tariau, — taika sudaryta? 

— Taip, ir kaip matėte, ne be vargo. Galop pavyko jį įtikin- 
ti, kad iniciatyvos ėmėsi Kolonos. Pirmiausia, jų nužudyti penki 
žmonės, o Orlandžių tik keturi. Kolonos taikytis sutiko vakar, 
o Orlandžiai tik šiandien. Ir pagaliau Kolonos įsipareigojo vie- 
šai grąžinti Orlandžiams gyvą vištą, tuo pripažindami savo kaltę. 
Pastarasis argumentas viską ir nulėmė. 

— Ir šis jaudinantis susitaikymas įvyks rytoj? 

— Rytoj dešimtą valandą. Taigi jums visai neblogai pasisekė. 
Tikėjotės pamatyti kraujo kerštą! 

Su kartėliu nusijuokęs, jaunuolis kalbėjo toliau: 

— Gražus dalykas tas kraujo kerštas! Jau keturis šimtus metų 
Korsikoje tik apie jį 17 šnekama. Jūs pamatysite susitaikymą. O, jis 
daug retesnis už kraujo kerštą. 

Aš nusijuokiau. 

— Na štai, — tarė jis, — jūs iš mūsų juokiatės, ir teisingai. Mes iš 
tiesų savotiški žmonės. 

— Ne, — atsakiau, — aš juokiuosi iš vieno keisto dalyko: jūs 
pykstate ant savęs, kad taip gerai atlikot užduotį. 

— Ar ne? Jei galėtumėt mane suprasti, žavėtumėtės mano graž- 
bylyste. Bet grįžkite čia po dešimties metų ir būkit ramus, visi 


kalbės prancūziškai. 

— Jūs — puikus advokatas. 

— Ne advokatas, supraskite, aš arbitras. Ko gi jūs norit! Ar- 
bitro pareiga — taikyti. Jei būčiau paskirtas spręsti Dievo ir 
velnio ginčą, aš stengčiausi juos sugerinti, nors širdies gilu- 
moje būčiau įsitikinęs, kad Dievas, manęs klausydamas, daro 
kvailystę. 

Mačiau, kad šis pokalbis dar labiau gadina bendrakeleiviui 
nuotaiką, todėl nutilau, o kadangi jis nemėgino pratęsti pašneke- 


sio, grįžom namo daugiau neištarę nė žodžio. 


Grifas mūsų laukė. 

Šeimininkui dar nespėjus nieko pasakyti, tarnas pasirausė po 
krepšį ir iš kišenės ištraukė fazaną. Jis girdėjo šūvį ir jį atpažino. 

Ponia de Franki dar nemiegojo; ji tik nuėjo į savo kambarį, 
liepusi Grifui paprašyti sūnų, kad prieš guldamas užsuktų pas ją. 

Jaunuolis pasiteiravo, ar man nieko nereikia, ir išgirdęs neigia- 
mą atsakymą paklausė, ar jau galėtų eiti pas motiną. 

Aš daviau jam visišką laisvę ir užlipau į savo kambarį. 

Dar sykį apžiūrėjau jį su tam tikru pasididžiavimu. Mano ži- 
nios apie analogijas buvo teisingos, ir aš didžiavausi atspėjęs Luji 
charakterį, kaip būčiau atspėjęs ir Liusjeno būdą. 

Lėtai nusirengiau ir, iš būsimojo advokato bibliotekos pasiė- 
męs Viktoro Hugo „Rytietiškus motyvus“, atsiguliau labai paten- 
kintas savimi. 

Šimtąjį kartą perskaitęs „Dangaus ugnį“, išgirdau kažką lipant 
laiptais ir atsargiai sustojant prie mano durų. Numaniau, kad tai 
šeimininkas atėjo palinkėti labos nakties, bet bijodamas, kad aš 


jau miegu, nesiryžo jų atidaryti. 

— Užeikit, — pakviečiau, padėjęs knygą ant naktinio stalelio. 

Durys atsidarė, ir jose tikrai pasirodė Liusjenas. 

— Atleiskit, — tarė jis, — bet pagalvojęs susigriebiau, kad šįvakar 
buvau baisiai rūškanas, ir nenorėjau gultis jūsų neatsiprašęs. Taigi 
atėjau atgailauti, o kadangi jūs, regis, turit dar nemažai klausimų, 
aš jūsų paslaugoms. 

— Labai dėkoju, — atsakiau. — Priešingai, jūs buvote toks pa- 
slaugus, kad sužinojau beveik viską, ką norėjau sužinoti, ir man 
lieka tik vienas dalykas, kurio buvau pasižadėjęs neklausti. 

— Kodėl? 

— Todėl, kad jis tikrai labai netaktiškas. Bet, įspėju, neskubinkit 
manęs, kitaip neatsakau už save. 

— Ką gi, tada pirmyn, nepatenkintas smalsumas — blogas da- 
lykas. Jis, savaime suprantama, kelia prielaidas, o iš trijų prielaidų 
bent dvi visada būna kenksmingesnės tam žmogui, kuris turimas 
galvoje, negu kad būtų tiesa. 

— Dėl to nesijaudinkit, viskas labai paprasta: pačios užgauliau- 
sios prielaidos verčia mane manyti, kad jūs raganius. 

Jaunuolis nusijuokė. 

— Velniai griebtų! — tarė jis. — Man pasidarė smalsu taip, kaip ir 
jums. Kalbėkit, dabar jau aš jus prašau. 

— Jūs buvote toks malonus ir paaiškinot viską, kas man buvo ne- 
aišku, išskyrus vieną dalyką. Parodėte tuos gražius istorinius gink- 
lus, kuriuos prieš išvykdamas paprašysiu leisti apžiūrėti dar kartą. 

— Pirma. 

— Pasakėte, ką reiškia tie du panašūs užrašai ant dviejų karabi- 


nų buožių. 

— Antra. 

— Padėjote suprasti, kaip per savo gimimo stebuklą, net būda- 
mas už trijų šimtų mylių, jaučiate brolio jausmus, o jis, be abejo- 
nės, jaučia jūsiškius. 

— Trečia. 

— Bet, kai ponia de Franki, sunerimusi dėl jus prislėgusio liū- 
desio, verčiančio manyti, kad broliui nutiko kažkas bloga, paklau- 
sė, ar jūs įsitikinęs, kad jis gyvas, jūs atsakėt: „Jei jis būtų miręs, aš 
tai būčiau pamatęs“. 

— Taip, teisybė, toks buvo mano atsakymas. 

— Jeigu šių žodžių prasmę gali išgirsti neišmanėlio ausys, pra- 
šyčiau man juos paaiškinti. 

Man bekalbant jaunuolio veidas pasidarė toks rimtas, kad ga- 
lop ėmiau abejoti. 

O baigus kalbėti net stojo tyla. 

— Puikiai matau, — sumurmėjau, — kad buvau netaktiškas. Tar- 
kim, aš nieko nesakiau. 

— Ne, - paprieštaravo Liusjenas, — bet jūs aukštuomenės žmo- 
gus, vadinasi, esat šiek tiek nepatiklus. Todėl bijau, kad nepalaiky- 
tumėt prietaru senos šeimos tradicijos, gyvuojančios jau keturis 
šimtus metų. 

— Klausykite, — užginčijau, — prisiekiu, niekas labiau už mane 
netiki viskuo, kas susiję su legendomis ir tradicijomis, ir net yra 
dalykų, kuriais ypač tikiu: tai neįmanomi dalykai. 

— Vadinasi, jūs tikite vaiduokliais? 

— Norit, papasakosiu, kas buvo nutikę man pačiam? 


— Taip, mane tai padrąsins. 

— Mano tėvas mirė 1807 metais, taigi man tada buvo treji su 
puse. Daktaras pasakė, kad ligonis greit mirs, todėl aš buvau nu- 
vestas pas seną pusseserę, gyvenančią name tarp kiemo ir sodo. 
Ji paklojo man patalą priešais savo lovą, paguldė įprastu laiku ir, 
nors grėsė nelaimė, apie kurią, beje, nieko nenutuokiau, aš už- 
migau. Staiga pasigirdo trys smarkūs smūgiai į mūsų kambario 
duris. Aš pabudau, išlipau iš lovos ir nuėjau prie durų. 

— Kur eini? — paklausė pusseserė. 

Kaip ir aš, pažadinta tų trijų smūgių, ji neįstengė suvaldyti 
baimės, nes žinojo, kad laukujės durys užrakintos, todėl niekas 
negali belstis į mūsų kambario duris. 

— Aš įleisiu tėtį, jis atėjo su manim atsisveikinti, — atsakiau. 

Tada ji iššoko iš lovos ir paguldė mane jėga vis tebešaukiantį: 

— Už durų tėtis, noriu pamatyti tėtį, prieš jam išeinant amžinai! 

— Ar tas vaiduoklis dar kada buvo atėjęs? 

— Ne, nors aš jį dažnai šaukiau. Gal Dievas nekaltam vaikui 
suteikia tokių privilegijų, kokių neduoda pagedusiam suaugu- 
siajam. 

— Tai štai, — nusišypsojo Liusjenas, — mūsų šeima laimingesnė 
už jus. 

— Jūs matote mirusius giminaičius? 

— Visada, prieš įvykstant arba įvykus svarbiam dalykui. 

— O kaip jūs paaiškintumėt šią privilegiją, suteiktą jūsų šei- 
mai? 

— Pas mus išliko viena tradicija. Aš jums sakiau, kad Savilija 
mirė palikusi du sūnus. 


— Taip, prisimenu. 

— Tie du sūnūs augo mylėdami vienas kitą visa meile, ku- 
rią būtų dovanoję kitiems giminėms, jei tų kitų giminių būtų 
likę. Taigi jie prisiekė, kad niekas negalės jų išskirti, net mirtis. 
Paskui, veikiami kažkokio galingo užkeikimo, jie ant skiautės 
pergamento krauju užrašė priesaiką, kad tas, kuris numirs pir- 
mas, pasirodys kitam savo mirties valandą, o vėliau ir per visus 
svarbiausius jo gyvenimo įvykius. Po trijų mėnesių vienas brolis 
buvo nužudytas pasaloje kaip tik tuo metu, kai kitas antspauda- 
vo jam skirtą laišką. Vos spėjęs prispausti žiedą prie dar karšto 
vaško, už nugaros išgirdo atodūsį ir atsigręžęs išvydo brolį, už- 
dėjusį ranką jam ant peties, nors tos rankos ir nejautė. Tada jis 
mechaniškai ištiesė broliui rašytą laišką. Tas jį paėmė ir dingo. 
Mirties išvakarėse jis vėl jį pamatė. Abu broliai, be abejonės, 
įsipareigojo ne vien sau, bet ir palikuonims, nes nuo to laiko 
vaiduokliai pasirodo ne tik kam nors mirštant, bet ir visų svar- 
bių įvykių išvakarėse. 

— O jūs ar kada nors regėjot vaiduoklį? 

— Ne, bet mano tėvas naktį prieš mirtį savo tėvo buvo įspėtas, 
kad mirs, todėl, tikiuosi, ir mudu su broliu turėsime šią prosenelių 
privilegiją, nes nepadarėm nieko, dėl ko būtume galėję šios ma- 
lonės netekti. 

— Ar šią privilegiją gauna tik jūsų šeimos vyrai? 

— Taip. 

— Keista! 

— Taip jau yra. 

Aš žiūrėjau į jaunuolį, šaltai, rimtai, ramiai dėstanųį dalykus, 


kuriuos laikiau neįmanomais, ir drauge su Hamletu kartojau: 

1ad visa tai privmkat lyg keistybę. 

Ir danguje, Horacjau, tr žemė 

Daugiau dalykų baslėbia yra, 

Negu sabnavo jūsų išmintis.“ 
Korsikos širdyje, nežinomame kaimelyje, į jį reikėjo žiūrėti kaip 
į nuoširdžiai klystantį beprotį arba kaip į privilegijuotą asmenį, 
laimingesnį arba nelaimingesnį už kitus žmones. 

— Ar dabar, — paklausė jis po ilgos tylos, — jau žinote viską, ką 
norėjot žinoti? 

— Taip, ačiū, — padėkojau. — Aš sujaudintas jūsų pasitikėjimo ir 
prižadu saugoti paslaptį. 

— O Dieve! - nusišypsojo Liusjenas. — Čia nėra jokios paslap- 
ties, kiekvienas sutiktas kaimietis būtų papasakojęs jums šią isto- 
riją, kaip papasakojau aš, bet, tikiuosi, Paryžiuje brolis nepasigyrė 
šia privilegija, iš kurios vyrai veikiausiai būtų pasijuokę jam į vei- 
dą, o moteris būtų ištikęs nervų priepuolis. 

Sulig šiais žodžiais jis atsistojo, palinkėjo man labos nakties ir 
nuėjo į savo kambarį. 

Nors buvau pavargęs, užmigau ne iš karto, o ir užsnūdęs mie- 
gojau neramiu miegu. 

Sapne lyg pro miglą regėjau visus žmones, su kuriais susipaži- 
nau dieną, bet jų tarpusavio ryšys buvo neaiškus ir nenuoseklus. 
Kaip reikiant įmigau jau auštant ir atsibudau tik išgirdęs varpą, 


rodos, gaudžiantį ausyse. 


* V. Šekspyras. Dramos, sonetai. Iš anglų k. vertė A. Churginas. Vilnius, Vaga, 1986 

Aš truktelėjau skambutį, nes mano jausmingasis pirmtakas lei- 
do sau prabangą turėti po ranka virvelę, pririštą prie skambučio, 
be abejonės, vienintelio visame kaime. 

Tučtuojau atsirado Grifas, nešinas šiltu vandeniu. 

Buvo matyti, kad ponas Luji de Frankis puikiai išdresavo šį 
savotišką liokajų. 

Liusjenas jau du kartus teiravosi, ar aš neatsibudau, ir pareiškė, 
kad pusę dešimtos, jei nesijudinsiu, užeis į mano kambarį. 

Buvo devynios valandos dvidešimt penkios minutės, taigi jis 
netrukus būtų pasirodęs. 

Šįsyk jaunuolis buvo apsirengęs kaip prancūzas, netgi elegan- 
tiškas prancūzas. Jis vilkėjo juodu redingotu, įmantria liemene 
ir mūvėjo baltomis kelnėmis, mat kovo pradžioje Korsikoje jau 
seniai nešiojamos baltos kelnės. 

Žiūrėjau į jį su šiokia tokia nuostaba. 

— Žavitės mano apranga, — tarė jis. — Tai dar vienas įrodymas, 
kad darausi civilizuotas. 

— Taip, garbės žodis, — atsakiau, — ir prisipažinsiu, esu gerokai 
nustebęs, kad Ajače galima rasti tokį puikų siuvėją. Su savo akso- 
miniu kostiumu šalia jūsų atrodysiu kaip paryžietis nevėkšla. 

— Šitie drabužiai iš Hiumano firmos, štai taip, brangusis svety. 
Kadangi mudu su broliu esame to paties ūgio, jis iškrėtė man pokš- 
tą ir atsiuntė visą kostiumą, bet aš, kaip pats numanot, apsirengiu 
ji tik svarbiomis progomis: kai atvažiuoja ponas prefektas, kai savo 
valdas aplanko aštuoniasdešimt šešto departamento vyriausiasis 
vadas arba kai priimu tokį svečią kaip jūs, juolab jei ši laimė sutam- 
pa su tokiu iškilmingu įvykiu, kaip tas, kuris tuoj turi prasidėti. 

Šiam jaunuoliui buvo būdinga nuolatinė ironija, diktuojama 
neprilygstamo sąmojo, kuris, nors ir priversdavo pašnekovą jaus- 
tis nejaukiai, niekada neperžengdavo padorumo ribų. 

Taigi aš tik nusilenkiau, reikšdamas dėkingumą, o jis pagal vi- 
sas taisykles apsimovė geltonas, ranką dailiai aptempiančias pirš- 
tines, pasiūtas Buaveno arba Ruso. 

Taip išsipuošęs Liusjenas tikrai atrodė kaip elegantiškas pa- 
ryžietis. 

Tuo tarpu tualetą baigiau ir aš. 

Išmušė be ketvirčio dešimtą. 

— Klausykit, — paragino Liusjenas, — jei norite pamatyti regi- 
nį, laikas užsiimti vietas. Nebent atiduotumėt pirmenybę pusry- 
čiams, kas, mano manymu, būtų daug išmintingiau. 

— Ačiu, aš retai valgau anksčiau kaip vienuoliktą valandą arba 
vidurdienį, todėl spėsiu atlikti ir viena, ir kita. 

— Tada eime. 


Pasiėmęs skrybėlę, nusekiau jam iš paskos. 

Stovėdamas ant aštuonių pakopų laiptų, vedančių prie tvirto- 
vės, kurioje gyveno ponia de Franki su sūnumi, žvilgsniu galėjai 
aprėpti visą aikštę. 

Ši aikštė, kitaip negu vakar, knibždėte knibždėjo žmonių, bet 
minią sudarė vien moterys ir vaikai iki dvylikos metų; nebuvo 
matyti nė vieno vyro. 

Ant pirmo bažnyčios laiptelio stovėjo žmogus, iškilmingai už- 
sivyniojęs trispalvį šaliką: tai buvo meras. 

Po portiku prie stalo sėdėjo kitas žmogus, apsirengęs juodais 
drabužiais, po ranka pasidėjęs prirašytą popierių. Tas vyras buvo 
notaras, O prirašytas popierius — susitaikymo aktas. 

Aš atsisėdau vienoje stalo pusėje drauge su Orlandžio krikš- 
tatėviais. Kitoje pusėje sėdėjo Kolonos krikštatėviai. Už notaro 
įsitaisė Liusjenas, vienodai palaikantis ir vienus, ir kitus. 

Bažnyčios presbiterijoje buvo matyti kunigai, pasirengę laikyti 
mišias. 

Laikrodis išmušė dešimt. 

Tą akimirką per minią nuvilnijo drebuliukas ir visų akys įsmi- 
go į abu gatvės galus, jei gatve galima vadinti nelygų tarpą, paliktą 

tarp penkiasdešimties namų, pastatytų pagal šeimininkų užgaidas 
ir fantaziją. 

Nuo kalno pusės tučtuojau pasirodė Orlandis, o nuo upės — 
Kolona: juos abu lydėjo šalininkai, tačiau pagal išankstinį susitari- 
mą nė vienas neturėjo ginklų. Jei ne šiurkštūs veidai, būtum galė- 
jęs pamanyti, jog tai garbingi bažnytinio turto valdytojai, einantys 
su procesija. 

Dviejų partijų vadai buvo labai skirtingo sudėjimo. 

Orlandis, kaip jau sakiau, aukštas, lieknas, juodbruvas, vikrus. 

Kolona — mažas, kresnas, tvirtas. Barzda ir plaukai rusvi, 
trumpi, garbanoti. 

Rankose abu turėjo po alyvmedžio šakelę, simbolizuojančią 
taiką, kurią jie rengėsi sudaryti: tai buvo poetiškas mero suma- 
nymas. 

Be to, Kolona už kojų nešėsi baltą vištą nuostoliams atlyginti, 
vištą, kuri prieš dešimt metų davė dingsų karui pradėti. 

Višta buvo gyva. 

Dėl šio punkto buvo ilgai ginčijamasi ir vos nesužlugo visas 
reikalas, nes Kolona laikė dvigubu pažeminimu grąžinti vištą 
gyvą: juk jo teta Orlandžio pusseserei į veidą sviedė jau nuga- 
labytą. 

Tačiau Liusjenas, pasitelkęs logiką, įtikino Koloną atiduoti viš- 
tą, O pasitelkęs dialektiką, įtikino Orlandį ją priimti. 

Tą akimirką, kai pasirodė abu priešininkai, valandėlę tylėję 
varpai sugaudė visu smarkumu. 

Pamatę vienas kitą, Orlandis ir Kolona tokiu pačiu judesiu aiš- 


kiai išreiškė abipusį pasibjaurėjimą, bet ėjo toliau. 

Priešais bažnyčios duris jie sustojo už ketverto žingsnių vienas 
nuo kito. 

Jei šie du vyrai prieš tris dienas būtų susitikę šimto žingsnių 
atstumu, vienas, be jokios abejonės, būtų kritęs vietoje. 

Penketą minučių ne tik abiejose grupėse, bet ir visoje minioje 
tvyrojo tyla, kuri, nors ceremonijos tikslas ir buvo susitaikymas, 
anaiptol nebuvo taiki. 

Tada prabilo ponas meras. 

— Kolona, — kreipėsi jis, — argi nežinot, kad pirmas privalote 
kalbėti jūs? 

Kolona susitvardė ir sumurmėjo keletą žodžių korsikiečių 
tarme. 

Tariausi supratęs, kad jis apgailestauja dešimt metų kariavęs su 
savo geru kaimynu Orlandžiu ir kad, atlygindamas žalą, atiduoda 
jam baltą vištą, kurią laiko rankoje. 

Orlandis palaukė, kol priešininkas baigė kalbėti, ir taip pat 
atsakė keletu korsikietiškų žodžių: tai buvo pažadas neprisi- 
minti nieko, tik iškilmingą susitaikymą, įvykusį globojant ponui 
merui, teisėjaujant ponui Liusjenui ir sekretoriaujant ponui no- 
tarui. 

Paskui abu vėl nutilo. 

— Klausykite, ponai, — priminė meras, — man regis, buvo sutar- 
ta, kad paduosit vienas kitam ranką. 

Abu vyrai instinktyviai paslėpė rankas už nugaros. 

Meras nulipo nuo laiptų, ant kurių stovėjo, priėjęs prie Kolo- 
nos, paėmė už nugaros užkištą jo ranką, tada priėjo prie Orlan- 


džio ir padarė tą patį, paskui, padėjęs šiek tiek pastangų, kurias 

nuo valdinių pamėgino nuslėpti šypsena, sujungė priešininkų 
delnus. | 

Naudodamasis proga, notaras atsistojo ir, kol meras tvirtai lai- 
kė rankas, kurios iš pradžių kaip įmanydamos stengėsi išsivaduo- 


ti, bet galop nurimo ir liko viena kitos delne, perskaitė: 


— Mūsų, Džuzepės Antonijo Sarolos, Sartenos provincijos Sulakaro 
kaimo karališkojo notaro, akivaizdoje, 

Didžiojoje aikštėje priešais bažnyčią, dalyvaujant bonut meru, krikšta- 
TEVIa/MS TT VISIIS ĮJVenTOJaIS, 

Tarb Gaetano Orso Orlandžio, vadinamo Orlandiniu, 

Ir Marko Vintenco Kolonos, vadinamo S kjobone, 

Buvo iškilmingai sudaryta štai tokia sutartis: 

Nuo šiandien, 1841 metų kovo 4 dienos, prieš dešimt metų paskelbtas 
kraiijo kerštas ausis. 

Nuo šiandien įie gyvens kaib geri kaimynai ir kūmai, kaip gyveno 
Jų Tėvai prieš tą nelemtą atsitikimą, basėjusį nesantaiką tarp jų šeimų tr 
draugų. 

Tuo tikėdami jie pasirašė šią sutartį bo kaimo bažmyčaos portiku drauge 
su bonu Polu Arborin, komunos meru, bonu Liusjenu de Frankiu, arbitru, 
abiejų basirašančiųjų šaltų krikštatėviais tr p2umis, notaru. 


Sulakaras, 1841 metų kovo 4 diena. 


Aš žavėjausi matydamas, kad notaras iš perdėto atsargumo net 
neužsiminė apie vištą, taip bloginančią Kolonos padėtį Orlandžio 
atžvilgiu. 

Kolonos veidas nušvito, bet dėl tos pačios priežasties apniuko 


Orlandžio veidas. Jis dėbtelėjo į vištą, kurią Kolona laikė rankoje, 

ir buvo aišku, kad jam baisiausiai knieti sviesti ją Kolonai į mar- 
mūzę. Tačiau Liusjeno de Frankio žvilgsnis užgniaužė šį ketinimą 
dar jam nesukerojus. 

Meras suprato, kad nėra ko delsti, ir atbulas užlipo laiptais, 
tebelaikydamas suspaustas ką tik susitaikiusių vyrų rankas ir ne- 
nuleisdamas nuo jų akių. 

Paskui, vengdamas naujo kivirčo, kuris tikrai būtų įsiplieskęs 
atėjus metui pasirašyti, nes abu priešininkai į pasiūlymą pasirašyti 
pirmam būtų žiūrėję kaip į nuolaidą, paėmė plunksną ir pasirašė 
pats, zėdą paversdamas garbe, o tada perdavė plunksną Orlan- 
džiui: šis paėmė ją ir pasirašęs perdavė Liusjenui, o Liusjenas, 
pasinaudojęs taikia mero gudrybe, perdavė plunksną Kolonai; 
Kolona taip pat brūkštelėjo kryželį. 

Tą akimirką suskambo bažnytinės giesmės, kaip laimėjus per- 
galę giedama Te Deu“. 

Paskui pasirašėme mes visi, nepaisydami nei padėties, nei ti- 
tulo, kaip Prancūzijos aukštuomenė prieš šimtą dvidešimt trejus 
metus pasirašė protestą prieš Meno kunigaikštį. 

Dienos didvyriai nuėjo į bažnyčią ir atsiklaupė abipus presbi- 
terijos, kiekvienas jam skirtoje vietoje. 

Pastebėjau, kad nuo tada Liusjenas pasidarė absoliučiai ramus: 
viskas baigta, susitaikymo priesaika duota ne tik žmonių, bet ir 
Dievo akivaizdoje. 

Likusi šventųjų mišių dalis praėjo be jokių paminėjimo vertų 
įvykių. 

* I Diailalajjus> garbinam Tave, Viešpatie (/o£.). 

Joms pasibaigus Orlandis ir Kolona išėjo su tokiomis pat ce- 
remonijomis. 

Prie durų, mero paraginti, jie dar sykį palietė viens kito ran- 
ką, paskui kiekvienas su savo draugų ir giminių palyda patraukė 
į namus, į kuriuos trejus metus nei vienas, nei kitas nebuvo įkėlę 
kojos. 

Mudu su Liusjenu grįžom pas ponią de Franki, kur laukė 
pietūs. 

Iš man rodomo perdėto dėmesio lengvai supratau, kad, kai 
pasirašinėjau po aktu, Liusjenas per petį perskaitė mano vardą ir 
tas vardas nebuvo jam visiškai nežinomas. 

Rytą sakiau Liusjenui, kad popiet rengiuosi išvykti: buvau sku- 
biai šaukiamas į Paryžių, kur vyko mano pjesės „Vedybos Liudvi- 
ko XV laikais“ repeticijos, ir nors motina su sūnumi primygtinai 
kvietė pasilikti, tvirtai laikiausi savo nusistatymo. 

Tada Liusjenas paprašė leisti pasinaudoti mano pasiūlymu ir 
parašyti broliui laišką, o ponia de Franki, po antikine jėga neį- 
stengianti paslėpti motinos širdies, išgavo pažadą, kad tą laišką 
jos sūnui perduosiu pats. 

Beje, ši užduotis manęs neapsunkino, nes Luji de Frankis, kaip 
tikras paryžietis, gyveno Elderio gatvės septintame name. 

Paprašiau Liusjeną dar kartą parodyti savo kambarį, ir jis, mane 
ten nusivedęs, mostelėjo ranka į viską, kas jame buvo. 

— Pats žinote, — tarė jaunuolis, — jei jums patinka koks daiktas, 
turit jį paimti, nes jis — jūsų. 

Aš nusikabinau durklą, nukištą į gana tamsų kampą, kas liudi- 


jo, kad jis visiškai nevertingas, ir kadangi buvau pastebėjęs smalsų 

Liusjeno žvilgsnį, mestą į mano medžioklinį diržą, kadangi jis pa- 
gyrė jo sandarą, pasiūliau jį pasiimti. Liusjenui užteko takto pri- 
imti diržą išsyk, neverčiant manęs kartoti pasiūlymo. 

Tuo metu tarpdury pasirodė Grifas. 

Jis pranešė, kad arklys pabalnotas ir vadovas manęs laukia. 

Aš turėjau dovaną ir Grifui: tai buvo medžioklinis peilis su 
dviem išilgai geležtės priklijuotais pistoletais, kurių baterijos buvo 
paslėptos rankenoje. 

Dar niekada nemačiau žmogaus džiaugiantis taip, kaip džiau- 
gėsi jis. 

Nulipęs į apačią, prie laiptų radau ponią de Franki. Norėdama 
palinkėti man laimingos kelionės, ji laukė toje pačioje vietoje, ku- 
rioje sveikino mane atvykusį. Aš pabučiavau jai ranką; jaučiau di- 
delę pagarbą šiai moteriai, tokiai paprastai ir drauge tokiai oriai. 

Liusjenas palydėjo mane iki vartų. 

— Kitokią dieną, — tarė jis, — pasibalnočiau žirgą ir palydėčiau 
jus ligi anos kalno pusės, bet šiandien nedrįstu išjoti iš Sulakaro, 
bijau, kad kuris iš mūsų naujųjų draugų neiškrėstų kvailystės. 

— Ir gerai darot, — atsakiau. — O aš savo ruožtu džiaugiuosi 
pamatęs ceremoniją, kurioje dalyvavau ir kuri Korsikoje dar tokia 
neįprasta. 

— Taip, taip, džiaukitės, — pritarė jis, — jūs regėjote tokį dalyką, 
nuo kurio mūsų protėviai turbūt apsivertė karstuose. 

— Suprantu, jų žodis būdavo pakankamai tvirtas ir jiems nerei- 
kėdavo notaro, kuris juos sutaikytų! 

— Šiedu niekad nebūtų susitaikę. 


Liusjenas ištiesė man ranką. 

— Ar neįpareigojat manęs apkabinti brolio? — paklausiau. 

— Taip, be abejonės, jei tik tai jūsų per daug neapsunkins. 

— Na, tada apsikabinkim. Negaliu atiduoti jam to, ko nega- 
vau. 

Mudu apsikabinome. 

+ — Gal jus kada nors dar pamatysiu? — pasakiau. 

— Taip, jei atvyksite į Korsiką. 

— Ne, jei jūs atvyksite į Paryžių. 

— Aš niekada nevažiuosiu į Paryžių, — atsakė Liusjenas. 

— Šiaip ar taip, ant-brolio židinio rasite mano vizitinių kortelių. 
Neužmirškite adreso. 

— Pažadu, jei koks įvykis atves mane į žemyną, jus aplankysiu 
pirmiausiai. 

— Vadinasi, sutarta. 

Liusjenas paskutinįkart paspaudė man ranką, ir mes išsisky- 
rėm, bet, kol matė, kaip gatve leidžiuosi prie upės, jis sekė mane 
akimis. 

Kaime buvo gana ramu, nors dar galėjai pastebėti tą savotišką 
į kiekvienas duris, tikėdamasis pamatyti savo krikštasūnį Orlandį, 
kuris, po teisybei, turėjo už ką man padėkoti, bet to nepadarė. 

Užpakaly palikau paskutinį kaimo namą ir išjojau į laukus ne- 
išvydęs nieko į jį panašaus. 

Tariausi esąs visai užmirštas, ir reikia pasakyti, kad Orlandžiui, 
kamuojamam tokių rūpesčių, kokie turėjo jį slėgti šiandien, nuo- 
širdžiai tą užmaršumą atleidau, bet, pasiekęs Bakizano brūzgynus, 


staiga pamačiau, kaip iš tankmės išlindo vyras ir atsistojo vidury 


72 


kelio: iškart atpažinau žmogų, kurį per savo nekantrumą ir įprotį 
prie paryžietiškų mandagumo taisyklių palaikiau nedėkingu. 

Pastebėjau, kad Orlandis jau spėjo apsivilkti tą patį kostiumą, 
su kuriuo jį mačiau Vičentelo pilies griuvėsiuose: kitaip sakant, 
buvo apsiginklavęs šautuvu ir turėjo šovininę, o prie jos kabojo 
privalomas pistoletas. 

Man atsidūrus už dvidešimties žingsnių, jis nusiėmė skrybėlę, 
o aš spustelėjau pentinais arklį, kad jam nereikėtų laukti. 

— Pone, — tarė Orlandis, — nenorėjau išleisti jūsų iš Sulakaro 
nepadėkojęs už garbę, kurią suteikėt tokiam vargšui valstiečiui, 
kaip aš, pabūdamas jam už liudytoją. Kadangi tenai jaučiausi ne- 
jaukiai ir negalėjau laisvai kalbėti, atėjau jūsų palaukti čia. 

— Ačiū, — padėkojau, — nereikėjo dėl to trukdytis, nes garbė 
buvo man. 

— Be to, — toliau kalbėjo banditas, — ko gi jūs norite, pone! Per 
valandėlę neatsikratoma įpročių, įgytų per ketverius metus. Kal- 
nų oras baisus, jei sykį jo įkvepi, visur kitur dūsti. Tuose prakeik- 
tuose namuose nė akimirkos neapleido baimė, kad stogas užgrius 
ant galvos. 

— Bet juk jūs, — atsakiau, — grįšite prie įprasto gyvenimo? Gir- 
dėjau, turit namus, lauką, vynuogyną. 

— Taip, be abejonės, mano sesuo saugojo namus, o Liukua 
šeima dirbo lauką ir rinko vynuogių derlių. Mes, korsikiečiai, ne- 
dirbam. 

— O kąjjūs veikiat? 


medžiojam. 

— Ką gi, brangusis pone Orlandi, — tariau duodamas jam ran- 
ką, — geros medžioklės! Bet prisiminkit, mano, kaip ir jūsų, garbe 
prisiekta, kad nuo šiol šaudysit tik į muflonus, danielius, šernus, 
fazanus bei kurapkas ir niekada — į Marką Vinčencą Koloną ar į 
ką nors iš jo šeimos narių. 

— Ak, jūsų malonybe, — atsakė mano krikštasūnis tokia išraiš- 
ka, kokią mačiau tik besibylinėjančių normanų veiduose, — jo grą- 
žinta višta labai jau liesa! 

Ir nepridūręs daugiau nė žodžio, jis puolė į brūzgynus ir din- 
go. . 

Aš jojau toliau, mąstydamas apie šią priežastį, galinčią vėl su- 
kiršinti Orlandžius ir Kolonas. 

Vakare nakvojau Albiteke. Rytojaus dieną atvykau į Ajačą. 


Po aštuonių dienų buvau Paryžiuje. 


XII 


Grįžęs tą pačią dieną prisistačiau pas poną Luji de Frankį. Jis 
buvo išėjęs. 

Aš palikau jam savo kortelę ir brūkštelėjau keletą žodžių pra- 
nešdamas, kad parvykau tiesiai iš Sulakaro ir kad jo brolis ponas 
Liusjenas pavedė man perduoti laišką. Paklausiau, kada jis galėtų 
su manimi susitikti, ir pridūriau pažadėjęs įteikti laišką jam tiesiai 
į rankas. Vesdamas į šeimininko kabinetą, kur turėjau parašyti šį 
raštelį, tarnas pervedė mane per valgomąjį ir svetainę. 

Aš apsidairiau aplinkui, akinamas savaime suprantamo smal- 
sumo, ir atpažinau tuos pačius polinkius, kuriuos jau buvau pa- 
stebėjęs Sulakare, tik čia tie polinkiai buvo iškelti į paryžietiškos 
elegancijos aukštumas. Man pasirodė, kad ponas Luji de Frankis 
turi žavingą viengungio butelį. 

Rytojaus dieną man besirengiant, tai yra apie vienuoliktą va- 
landą ryto, tarnas pranešė, kad atėjo ponas de Frankis. Liepiau 
nuvesti jį į svetainę, pasiūlyti laikraščių ir pasakyti, kad po valan- 
dėlės būsiu jo paslaugoms. 


Po penketo minučių iš tiesų įžengiau į svetainę. 

Išgirdęs žingsnius, ponas de Frankis, veikiausiai iš mandagu- 
mo pradėjęs skaityti mano romaną, kurį tuo metu dalimis spaus- 
dino /z Presse, pakėlė galvą. 

Aš buvau priblokštas, išvydęs tokį jo panašumą į brolį. 

Jaunuolis atsistojo. 

— Pone, — kreipėsi į mane jis, — negalėjau patikėti savo laime 
skaitydamas laiškelį, kurį vakar grįžusiam man įteikė tarnas. Ver- 
čiau jį dvidešimt kartų nupasakoti svečio išvaizdą, kad įsitikinčiau, 
jog ji atitinka jūsų portretus. Šįryt, genamas dvigubo nekantrumo, 
padėkoti jums ir gauti Žinių apie savo šeimą, atskubėjau pas jus 
nepažiūrėjęs, kiek valandų. Bijau, ar tik nebūsiu per ankstyvas. 

— Atleiskite, — tariau, — kad iškart neatsakiau į jūsų malonius 
žodžius, bet prisipažįstu, kad žiūrėdamas į jus, pone, klausiu 
savęs, ar turiu garbės kalbėtis su ponu Luji, ar su ponu Liusjenu 
de Frankiu. 

— Juk tikrai, ar ne? Panašumas stulbinamas, — nusišypsojo jis, — 
kai dar buvau Sulakare, neapsirikdavome tik mudu su broliu. Bet, 
jei man išvykus jis neatsižadėjo korsikietiškų įpročių, turėjote 
matyti jį nuolat vilkinų kostiumu, darančių tarp mūsų šiokį tokį 
skirtumą. 

— Tiesą sakant, — paprieštaravau, — kai su juo išsiskyrėme, at- 
sitiktinumo valia jis vilkėjo lygiai tokius drabužius kaip jūs, tik 
mūvėjo baltas kelnes, kurios dar nemadingos Paryžiuje. Taigi, 
norėdamas atidalyti jus nuo prisiminimo apie Liusjeną, nematau 
net to kostiumų skirtumo, kurį minėjote. Bet, — kalbėjau toliau, 
traukdamas iš piniginės laišką, — aš suprantu, kad nekantraujate 


sužinoti šeimos naujienas. Imkite laišką, vakar būčiau jį palikęs 

jūsų namuose, jei poniai de Franki nebūčiau pažadėjęs įteikti jo 
jums į rankas. 

— Ar jums išvykstant visi buvo sveiki? 

— Taip, tik nerimavo. 

— Dėl manęs? 

— Dėl jūsų. Bet prašom perskaityti laišką. 

— Jūs leisite? 

— Žinoma! 

Ponas de Frankis atplėšė voką, o aš tuo tarpu sukau cigaretes. 

Kol jis greitosiomis bėgo žvilgsniu per brolio laišką, nepalei- 
dau jo iš akių. Kartkartėmis Luji šypsodamas sušnibždėdavo: 

— Brangusis Liusjenas! Geroji mama! Taip... taip... Suprantu... 

Aš dar buvau neatsitokėjęs, nuo to keisto panašumo, tačiau, 
kaip sakė Liusjenas, pastebėjau baltesnę Luji odą ir aiškesnę pran- 
cūzišką tartį. 

— Na, matote, — pasakiau jam, kai baigė skaityti, ir padaviau 
cigaretę, kurią jis prisidegė nuo manosios, — jūsų šeima, kaip jau 
minėjau, nerimavo, bet, laimė, veltui. | 

— Ne, — liūdnai užginčijo jis, — ne visai. Teisybė, aš nesirgau, 
bet buvau prislėgtas sielvarto, ir net gana sunkaus, kuris, prisipa- 
žinsiu, dar labiau didėjo nuo minties, kad kentėdamas čia verčių 
kentėti ten esantį brolį. 

— Ponas Liusjenas man jau sakė tai, ką sakote jūs, pone, bet, 
norėdamas patikėti, kad toks keistas dalykas yra tiesa, o ne jį apsė- 
dusi įkyri mintis, turėjau gauti įrodymą ir dabar jį gavau. Vadinasi, 
esate tikras, kad rūpestis, kurį jūsų brolis jautė tenai, buvo susijęs 


su graužuliu, kamavusiu jus čia? 

— Taip, pone, visiškai tikras. 

— Kadangi, — pasakiau, — jūsų teigiamas atsakymas dvigubai 
mane sudomino tuo, kas jums nutiko, leiskite paklausti, iš įdomu- 
mo, ne iš smalsumo, ar minėtas sielvartas jau praėjo ir ar radote 
paguodą. 

— Ak Dieve! Jūs žinote, pone, — atsakė jis, — net didžiausias 
skausmas ilgainiui apmalšta ir, jei niekas nedraskys mano širdies 
žaizdos, ji dar kurį laiką pakraujuos, paskui užsitrauks. O dabar 
dar kartą dėkoju ir prašau leisti retsykiais ateiti pas jus pasikalbėti 
apie Sulakarą. . 

— Mielai, — tariau, — bet kodėl mums dabar pat nepratęsus 
pokalbio, tokio malonaus ir jums, ir man? Štai ir mano tarnas, jis 
atėjo pranešti, kad pusryčiai paruošti. Teikitės suvalgyti kotletą 
drauge su manim, ir pasišnekėsime į valias. 

— Labai apgailestauju, bet negaliu. Vakar gavau teisingumo mi- 
nistro laišką, jame esu prašomas šiandien vidurdienį ateiti į teisin- 
gumo ministeriją, taigi pats suprantat, aš, vargšas naujai iškeptas 
advokatas, negaliu versti laukti tokio aukšto asmens. 

— Šit kaip? Veikiausiai jis jus kviečiasi dėl Orlandžio ir Kolo- 
nos bylos. 

— Aš taip spėju, ir kadangi brolis rašo, kad kivirčas baigtas... 

— Tai patvirtinta notaro, galiu tikrai paliudyti. Aš pasirašiau 
sutartį kaip Orlandžio krikštatėvis. 

— Iš tiesų brolis apie tai užsiminė pora žodžių. Klausykite, — 
tarė jis išsitraukęs laikrodį, — dabar be keleto minučių vidurdie- 
nis. Pirmiausiai einu pranešti ponui ministrui, kad brolis ištesėjo 


mano duotą žodį. 

— O, kuo tiksliausiai, sarantuoju. 

— Brangusis Liusjenas! Žinojau, kad jis tai padarys, nors ir at- 
bula širdimi. 

— Taip, ir už tai reikia padėkoti, nes, patikėkit, šis reikalas jam 
daug kainavo. 

— Pasikalbėsime apie tai vėliau. Pats suprantat, man didžiulė 
laimė jūsų dėka sielos akimis vėl pamatyti motiną, brolį, savo šalį! 
Taigi, jei teiksitės paskirti laiką... 

— Dabar tai gana keblu. Pirmosiomis dienomis po kelionės 
teks šiek tiek palakstyti. Verčiau pasakykite jūs, kur galėčiau jus 
rasti. 

— Klausykit, — tarė Luji, — rytoj pusiaugavėnis, ar ne? 

— Rytoj? 

— Taip. 

— Ir kas iš to? 

— Ar eisit į puotą Operoje? 

— Ir taip, ir ne. Taip, jei skirsite ten pasimatymą, ne, jei neturė- 
siu dėl ko ten eiti. 

— Man reikia eiti, aš privalau. 

— Aha, — nusišypsojau, — puikiai matau, kad laikas, kaip sakėte, 
gydo net didžiausias gėlas ir jūsų širdies žaizda užsitrauks. 

— Jūs klystate, veikiausiai ten patirsiu naujų kančių. 

— Tada neikit. 

— O Dieve! Argi šiame pasaulyje žmogus daro, ką nori? Esu 
stumiamas prieš savo valią. Einu ten, kur veda likimas. Verčiau 
jau neičiau, gerai žinau, bet vis tiek eisiu. 


— Vadinasi, rytoj Operoje? 

— Taip. 

— Kelintą valandą? 

— Pusė pirmos nakties, jei jums tinka. 

— Kurioje vietoje? 

— Fojė. Pirmą valandą turiu pasimatymą priešais sieninį laik- 
rodį. 

— Sutarta. 

Mes paspaudėme vienas kitam rankas, ir jis skubiai išėjo. 

Tuoj turėjo išmušti vidurdienį. 

O aš šią popietę ir visą kitą dieną apsipirkinėjau — rūpinausi 
viskuo, kas būtina žmogui, grįžusiam iš aštuoniolika mėnesių tru- 
kusios kelionės. 

Vakare, pusė pirmos, nuėjau į pasimatymą. Pono Luji teko 
šiek tiek palaukti: jis koridoriais nusekė paskui kaukę, kurią tarėsi 
atpažinęs, bet kaukė dingo minioje ir jis su ja nesusitiko. 

Norėjau pasišnekėti su Luji apie Korsiką, bet tokiam rimtam 
pokalbiui palaikyti jis buvo per daug išsiblaškęs. Jo akys nuolat 
krypo į sieninį laikrodį, ir staiga jis mane paliko šūktelėjęs: 

— O štai ir mano žibučių puokštė! 

Jaunuolis prasibrovė pro minią ir priėjo prie moters, laikančios 
rankoje milžinišką puokštę žibučių. 

Vaikštinėjančių žmonių laimei, fojė buvo daug įvairiausių 
puokščių, tad ir prie manęs netrukus prisigretino puokštė kame- 
lijų, norinti pasveikinti sėkmingai grįžusį į Paryžių. 

Po puokštės kamelijų mane užkalbino puokštė rožyčių, po 
puokštės rožyčių — puokštė heliotropų. 


Kalbėdamasis jau su penkta puokšte, sutikau D... 


/ 

— A, čia jūs, brangusis, — tarė jis. — Sveikas sugrįžęs, pačiu 
laiku, nes šiandien vakarieniaujame pas mane su tokiu ir tokiu, — 
ir jis išvardijo tris ar keturis bendrus draugus. — Tikimės pama- 
tyti ir jus. 

— Ačiu, brangiausiasis, — atsakiau, — bet, net ir labai norėda- 
mas, negaliu priimti jūsų kvietimo, nes esu su kai kuo. 

— Man regis, ir taip aišku, kad visi turi teisę atsivesti savo 
„kai ką“. Jau sutarta, ant stalo bus šeši grafinai vandens šešioms 
puokštėms pamerkti, kad nenuvystų. 

— E, brangusis, jūs klystat, aš neturiu puokštės, kurią galėčiau 
pamerkti į jūsų grafiną, aš su draugu. 

— Puiku, jūs juk žinot patarlę: „Mūsų draugų draugai...“ 

— To jaunuolio jūs nepažįstat. 

— Na ir kas, tada susipažinsime. 

— Perduosiu jam šį pasiūlymą. 

— Gerai, o jei jis atsisakys, atveskite jėga. 

— Padarysiu, ką galėsiu, pažadu... Kurią valandą sėsite prie 
stalo? 

— Trečią, bet, kadangi vakarienė truks iki šešių, laiko turite į 
valias. 

— Gerai. 

Tada neužmirštuolių puokštė, galbūt girdėjusi mūsų pokalbio 
pabaigą, įsikibo D... į parankę ir jie nuėjo. 

Po keleto minučių sutikau Luji: jis, matyt, buvo baigęs reikalus 
su žibučių puokšte. Kadangi mano kaukė buvo apdovanota men- 
ku sąmoju, pasiunčiau ją intriguoti vieno iš savo draugų, o pats 


paėmiau už parankės Luji. 

— Na, - paklausiau, — ar sužinojote tai, ką norėjote sužinoti? 

— O Dieve, taip. Jūs puikiai žinote, per kaukių puotas išgirstam 
tokių dalykų, kurių verčiau nežinoti. 

— Vargšas drauge, — tariau jam, — atleiskite, kad jus taip vadinu, 
bet nuo tada, kai susipažinau su jūsų broliu, man dingojasi, kad 
pažįstu ir jus... Taigi... jūs nelaimingas, ar ne?.. Kas atsitiko? 

— O Viešpatie, nieko, apie ką būtų verta kalbėti. 

Pamatęs, kad jis nori saugoti paslaptį, nutilau. 

Tylėdami apsukome porą trejetą ratų. Aš buvau gana abejin- 
gas, nes nieko nelaukiau, o jis, įtempęs akis, apžiūrinėjo kiekvieną 
domino, pakliuvusį į mūsų regėjimo lauką. 

— Žinote, — paklausiau, — ką jums reikėtų daryti? 

Jaunuolis krūptelėjo, kaip krūpteli žmogus, pažadintas iš savo 
minčių. 

— Aš?.. Nel.. Ką sakėte? Atsiprašau... 

— Siūlau pramogą, atrodo, jums jos labai reikia. 

— Kokią pramogą? 

— Eime vakarieniauti pas vieną draugą. 

— O ne... Būčiau labai niūrus svečias. 

— Na jau! Ten bus kvailiojama, ir tai jus pralinksmins. 

— Be to, aš nesu pakviestas. 

— Klystate, jūs pakviestas. 

— Jūsų amfitrionas labai malonus, bet, garbės žodis, nesijaučiu 
vertas... 

Tuo metu mes sutikome D... Jis atrodė labai užsiėmęs savo 
neužmirštuolių puokšte. 


Vis dėlto jis mane pamatė. 

— Na, — paklausė, — tai sutarta, ar ne? Iki pasimatymo trečią 
valandą! 

— Visai nesutarta, mielasis. Aš negalėsiu prie jūsų prisidėti. 

— Tada eikit po velnių! 

Ir jis patraukė savo keliu. 

— Kas šis ponas? — pasidomėjo Luji, aiškiai norėdamas man 
kažką pasakyti. 

— Tai D..., mūsų draugas, labai sąmojingas vaikinas, nors ir 
vadovauja vienam iš svarbiausių laikraščių. 

— Ponas D... — sušuko Luji. — Ponas D... Tai jūs jį pažįstat? 

— Be abejonės. Jau dveji ar treji metai mus sieja dalykiniai ir, 
svarbiausia, draugystės ryšiai. 

— Vadinasi, turit vakarieniauti pas jį? 

— Taip. 

— Ir pas jį siūlotės mane nusivesti? 

— Taip. 

— Tada visai kas kita. Aš sutinku. O, su didžiausiu malonumu! 

— Na ir puiku! Vargais negalais įtikinau. 

— Gal ir nereikėtų ten eiti, — liūdnai nusišypsojo Luji, — bet 
pamenat, ką sakiau užvakar? Einam ne ten, kur turėtume, oO ten, 
kur veda likimas. Štai jums įrodymas: šiandien verčiau būčiau čia 
neatėjęs. 

Tą akimirką mes vėl sutikome D... 

— Drauguži, — tariau jam, — aš pakeičiau nuomonę. 

— Ir prisidėsite prie mūsų? 

— Taip. 


— Bravo! Tik noriu jus įspėti dėl vieno dalyko. 


83 


— Kokio? 

— "Tas, kuris vakarieniaus su mumis šįvakar, turės vakarieniauti 
ir poryt. 

— Kodėl? 

— Todėl, kad susilažinome su Šato-Reno. 

Pajutau, kaip smarkiai sudrebėjo Luji, laikantis mane už pa- 
rankės. 

Aš atsigręžiau, bet jo veidas, nors ir baltesnis nei prieš valan- 
dėlę, buvo ramus. 

— Kas tai per lažybos? — paklausiau D... 

— O, reikėtų ilgai pasakoti. Be to, čia yra asmuo, suinteresuo- 
tas tomis lažybomis, ir jei apie jas išgirstų, galėtų pasistengti, kad 
Šato-Reno pralaimėtų. 

— Gerai! Iki pasimatymo trečią! 

— Iki pasimatymo trečią! 

Mes vėl išsiskyrėme. Eidamas pro laikrodį, žvilgtelėjau į cifer- 
blatą: buvo dvi valandos trisdešimt penkios minutės. 

— Ar pažįstate poną de Šato-Reno? — paklausė Luji, veltui slėp- 
damas susijaudinimą. 

— Tik iš matymo. Kartais sutikdavau jį aukštuomenėje. 

— Vadinasi, jis — ne jūsų draugas? 

— Ir net ne pažįstamas. 

— Juo geriau! — atsakė Luji. 

— Kodėl? 

— Šiaip sau. 

— O jūs pats jį pažįstat? 

— Netiesiogiai. 

Nors jis ir išsisukinėjo, lengvai supratau, kad tarp ponų de 
Frankio ir Šato-Reno esama paslaptingų ryšių, į kuriuos įsipai- 
niojusi moteris. Instinktas kuždėjo, kad mudu verčiau grįžtume 
kiekvienas į savo namus. 

— Klausykit, pone de Franki, — tariau, — ar norite mano pata- 
rimo? 

— Kokio, sakykit? 

— Neikim vakarieniauti pas D... 

— Kodėl? Argi jis mūsų nelaukia, argi jo neįspėjot, kad atsivesit 
svečią? 

— Įspėjau. Tai dėl kitko. 

— Dėl ko gi? 

— Tiesiog aš manau, kad mums verčiau ten neiti. 

— Bet juk nuomonę pakeitėt dėl kažkokios priežasties. Ką tik 
stengėtės mane ten nusitempti kone per jėgą. 

— Mes ten sutiksime poną de Šato-Reno. 

— Juo geriau! Girdėjau, jis labai malonus, ir aš džiaugsiuosi 
artimiau su juo susipažinęs. 

— Ką gi, tebūnie taip, — atsakiau. — Einam, jeigu jūs norit. 

Mes nulipome pasiimti paltų. 

D... gyveno už poros žingsnių nuo Operos. Oras buvo gražus. 
Tikėjausi, kad jo įkvėpęs mano bičiulis apsiramins, todėl pasiūliau 


eiti pėsčiomis. Jis sutiko. 

XIII 


Svetainėje radome, keletą mano draugų, nuolatinių Operos 
lankytojų, pragaro ložės“ nuomininkų, B..., L..., V..., A... Be to, 
kaip ir maniau, buvo dvi ar trys kaukes nusiėmusios damos, ran- 
kose laikančios puokštes ir laukiančios, kada galės jas pamerkti į 
grafinus. 

Ir vieniems, ir kitiems pristačiau Luji de Franki. Nėra reikalo 
sakyti, kad visi jį. maloniai priėmė. 

Po dešimties minučių grįžo ir D... su neužmirštuolių puokšte: 
ji atsainiai, lengvai nusiėmė kaukę, ir tai liudijo, kad ši graži mote- 
ris įpratusi prie tokių vakarėlių. 

Pristačiau ponui D... Luji de Frankį. 

— Dabar, — tarė B..., — jei visi susipažinome, siūlau sėsti prie 
stalo. 

— Susipažinome tai visi, bet ne visi svečiai atvyko, — atsakė 
D... 

— O ko trūksta? 


— Dar trūksta Šato-Reno. 


* Pragaro lože buvo vadinama Operos avanscena. 

— Ak tiesa! Juk mes susilažinom. 

— Taip, susilažinom, kad jis vaišins vakariene dvylika asmenų, 
jei neatves damos, kurią pažadėjo atvesti. 

— Kas ta baikščioji dama, — paklausė neužmirštuolių puokštė, — 
dėl kurios net reikia kirsti lažybų? 

Aš pažvelgiau į de Frankį. Iš pažiūros jis buvo ramus, bet iš- 
blyškęs kaip mirtis. 

— Garbės žodis, nemanau, — atsakė D..., — kad būtų netaktiška 
pasakyti kaukės vardą, juo labiau kad jūs jos veikiausiai nepažįs- 
tat. Tai ponia... 

Luji uždėjo delną D... ant rankos. 

— Pone, — tarė jis, — mudviejų pažinties proga padarykit man 
vieną paslaugą. 

— Kokią, pone? 

— Neįvardykit damos, turinčios ateiti su ponu de Šato-Reno: 
jūs Žinot, ta moteris ištekėjusi. 

— Taip, bet jos vyras Smirnoje, Indijoje, Meksikoje ar dar kaž- 
kur. Turėti vyrą taip toli — tas pats, kas visai jo neturėti, jūs tai 
žinote. 

— Jos vyras grįžta po kelių dienų, aš jį pažįstu. Tai puikus 
žmogus, ir jei galima, norėčiau apsaugoti jį nuo sielvarto, kurį 
patirtų, jei grįžęs sužinotų, kad jo žmona taip lengvabūdiškai 
pasielgė. 

— Tada atleiskite, pone, — atsiprašė D... — Aš nežinojau, kad 
jūs tą damą pažįstat. Net abejojau, ar ji ištekėjusi, bet, jei jūs ją 
pažįstat, jei pažįstat jos vyrą... 

— Aš juos pažįstu. 

— Mes būsim labai taktiški. Ponai ir ponios, ar Šato-Reno ateis, 
ar neateis, ar ateis vienas, ar su palydove, ar pralaimės, ar laimės 
lažybas, prašau šį įvykį laikyti paslaptyje. 

Visi vienu balsu pažadėjo laikyti liežuvį už dantų — veikiausiai 
ne todėl, kad būtų labai paisę visuomenės normų, o todėl, kad 
buvo labai alkani ir skubėjo sėsti prie stalo. 

— Ačiū, pone, — padėkojo Luji de Frankis ir ištiesė D... ranką, — 
jūs pasielgėt kaip galantiškas vyras. 

Svečiai suėjo į valgomąjį ir susėdo į savo vietas. Dvi vietos liko 
tuščios: pono de Šato-Reno ir damos, kurią jis turėjo atsivesti. 

Tarnas norėjo nuimti lėkštes. 

— Ne, — tarė namų šeimininkas, — tegul būna. Šato-Reno skir- 
tas laikas iki ketvirtos valandos. Ketvirtą nukraustysit. Lygiai ke- 
tvirtą jis bus pralaimėjęs lažybas. 

Aš nenuleidau akių nuo pono de Frankio. Mačiau jo žvilgsnį 
vis krypstant į sieninį laikrodį. Jis rodė trečią valandą keturiasde- 
šimt minučių. 

— Ar gerai jaučiatės? — šaltai paklausė Luji. 

— "Tai ne mano reikalas, — nusijuokė D... — Tai Šato-Reno rei- 
kalas. Pagal jo laikrodį aš nustačiau savąjį, kad paskui nesiskųstų 
dėl kokios nors staigmenos. 

— Dėl Dievo, ponai! — tarė neužmirštuolių puokštė. — Jei jau 
negalima kalbėti apie Šato-Reno ir jo nepažįstamąją, tai ir ne- 
kalbėkim. Kitaip įsivelsim į simbolius, alegorijas ir mįsles, o tai 
mirtinai nuobodu. 

— Jūsų tiesa, Est..., — atsakė V... — Yra tiek daug moterų, apie 
kurias galima kalbėt, kurios ir tenori, kad apie jas būtų kalbama. 

— Į tokių moterų sveikatą, — pasiūlė tostą D... 

Tada buvo pradėtas pilstyti šaltas šampanas. Kiekvienas sve- 
čias prie savęs turėjo butelį. 

Pastebėjau, kad Luji vos palietė lūpomis taurę. 

— Gerkit, — paraginau, — juk matote, jis neateis. 

— Dar tik be penkiolikos minučių keturios, — atsakė jis. — Ke- 
tvirtą valandą, nors ir pavėlavęs, pažadu pasivyti tą, kuris bus iš- 
gėręs daugiausiai. 

— Na ir gerai. 

Mums taip besišnekučiuojant tyliais balsais, pokalbis pasida- 
rė bendras, triukšmingas. D... ir Luji kartkartėmis užmesdavo akį 
į laikrodį; jis ramiai sau tiksėjo, nepaisydamas nekantraujančių 
žmonių, dirsčiojančių į jo rodykles. 

Be penkių minučių ketvirtą pažvelgiau į Luji. 

— Į jūsų sveikatą! — užgėriau. 

Jaunuolis šypsodamasis paėmė taurę ir pakėlė prie lūpų. Jam 
spėjus ištuštinti vos pusę, nuaidėjo skambutis. 

Maniau, kad jis nebegali išblykšti labiau, bet klydau. 

— Čia jis, — tarė Luji. 

— Taip, bet gal čia ne ji, — atsakiau. 

— Tuojau pamatysim. 

Skambutis atkreipė visų dėmesį, ūmai stojo mirtina tyla, nu- 
traukusi garsų pokalbį, kuris sukosi aplink stalą, tarpais per jį ir 
peršokdamas. 

Tada prieškambaryje išgirdome kažką panašaus į ginčą. 

D... atsistojo ir nuėjo atidaryti durų. 

— Atpažinau jos balsą, — tarė Luji ir, sugriebęs man už riešo, 
stipriai suspaudė. 

— Drąsiau, būkit vyras, — atsakiau. — Jei atėjo pas nepažįstamą 
žmogų vakarieniauti drauge su kitais asmenimis, kurių taip pat 
nepažįsta, ji — laisvo elgesio moteris, o laisvo elgesio moteris ne- 
verta galantiško vyriškio meilės. 

— Maldauju, ponia, — prieškambaryje kalbėjo D..., — įeikit. Čia 
tik draugai, galit neabejoti. 

— Nagi, brangioji Emilija, eik, — ragino Šato-Reno. - Jei neno- 
rėsi, galėsi nenusiimti kaukės. 

— Niekšas! — burbtelėjo Luji de Frankis. 

Tuo metu į kambarį įžengė moteris, veikiau tempiama, o ne 
vedama pono de Šato-Reno ir D..., manančio, kad atlieka namų 
šeimininko pareigą. 

— Be trijų minučių keturios, — tylutėliai šnipštelėjo D... ponas 
de Šato-Reno. 

— Labai gerai, brangusis, jūs laimėjote. 

— Dar ne, pone, — kreipdamasi į Šato-Reno, pasakė jauna ne- 
pažįstamoji, išsitiesusi visu ūgiu. — Dabar suprantu, kodėl taip 
primygtinai mane kvietėte... Jūs susilažinot, kad atsivesit mane čia 
vakarieniauti, ar ne? 

Šato-Reno tylėjo. Moteris atsigręžė į D... 

— Kadangi šis žmogus neatsako, atsakykite jūs, pone, — tarė 
ji. — Ponas de Šato-Reno susilažino, kad atsives mane vakarie- 
niauti pas jus, tiesa? 

— Neslėpsiu, ponia, ponas de Šato-Reno pamalonino mane 
tokia viltimi. 

— Ką gi, ponas de Šato-Reno pralaimėjo, nes aš nežinojau, 


kur jis mane vedasi, ir maniau, kad einam vakarieniauti pas vieną 

mano draugę. Kadangi atėjau ne savo noru, ponas de Šato-Reno, 
man regis, neturi gauti naudos. 

— Bet dabar, kai jau esate čia, brangioji Emilija, — vėl prabilo 
ponas de Šato-Reno, — jūs pasiliksit, ar ne? Žiūrėkit, kokia kom- 
panija, šaunūs vyrai ir linksmos moterys. 

— Dabar, kai jau esu čia, — atkirto nepažįstamoji, — padėkosiu 
už svetingumą ponui, kuris, atrodo, yra namų šeimininkas, bet, 
deja, negalėsiu priimti jo malonaus kvietimo, todėl paprašysiu 
poną Luji de Frankį duoti man ranką ir parvesti namo. 

Luji de Frankis pašoko ir akimirksniu atsidūrė tarp pono de 
Šato-Reno ir nepažįstamosios. 

— Leiskite priminti, ponia, — pro piktai sukąstus dantis iškošė 
šis, — kad jus atsivedžiau aš, vadinasi, aš jus ir parlydėsiu. 

— Ponai, — tarė nepažįstamoji, — jūs čia penki vyrai, ir, pasi- 
kliaudama jūsų garbingumu, atsiduodu jūsų globai. Tikiuosi, ne- 
leisite ponui de Šato-Reno manęs nuskriausti. 

Šato-Reno sujudėjo. Mes visi atsistojom. 

— Gerai, ponia, — burbtelėjo jis, — jūs laisva. Aš žinau, kas dėl 
to kaltas. 

— Jeigu aš, pone, — tarė Luji de Frankis tokia išdidžia mina, kad 
neįmanoma apsakyti, — rytoj visą dieną galite mane rasti Elderio 
gatvės septintame name. 

— Puiku, pone. Gal neturėsiu garbės ateiti pats, bet, tikiuosi, 
vietoj manęs teiksitės priimti du mano draugus. 

— Tik to ir trūko, pone, — patraukė pečiais Luji de Frankis, — kad 
paskirtumėt šį pasimatymą moters akivaizdoje. Eime, ponia, — to- 
liau kalbėjo jis, imdamas nepažįstamąją už rankos, — ir neabejoki- 


te, kad iš visos širdies dėkoju už suteiktą garbę. 

Jie abu išėjo, tvyrant mirtinai tylai. 

— Kas yra, ponai? — durims užsidarius paklausė Šato-Reno. — 
Aš pralaimėjau, štai ir viskas. Poryt vakare visi čia esantieji susi- 
tiksim „Provanso Broliuose““. 

Jis atsisėdo į vieną iš tuščių vietų ir ištiesė namų šeimininkui 
taurę. Šis ją pripylė sulig kraštais. 

Tačiau, kaip patys suprantate, vakarienė buvo gana niūri, ne- 


paisant triukšmingo pono de Sato-Reno linksmumo. 


XIV 


Kitą dieną, arba veikiau tą patį rytą, dešimtą valandą buvau 
prie pono Luji de Frankio buto durų. 

Lipdamas laiptais, sutikau du žemyn besileidžiančius jaunuo- 
lius: vienas aiškiai priklausė aukštuomenei, antras, pasipuošęs 
Garbės Legiono ordinu, atrodė kariškis, nors ir buvo apsirengęs 
kaip miestietis. Spėjau, kad šie ponai lankėsi pas Luji de Frankį, 
ir nulydėjau juos akimis iki laiptų apačios, o paskui užkopiau į 
viršų ir paskambinau. 

Mane įleido tarnas. Šeimininkas buvo savo kabinete. 

Jis sėdėjo ir kažką rašė, o kai tarnas pranešė, kad atėjau aš, 
pasuko galvą. 

— Jūs pačiu laiku! - sušuko jaunuolis ir, suglamžęs pradėtą laiš- 
ką, įmetė jį į ugnį. — Šį laišką rašiau jums ir jau rengiausi siųsti. 
Gerai, Žozefai, manęs niekam nėra. 

Tarnas išėjo. 

— Ar ant laiptų nesutikote dviejų ponų? — pastūmęs man krės- 
lą, pasiteiravo jis. 


— Taip, vienas buvo su ordinu. 

— Tie patys. 

— Spėjau, kad jie lankėsi pas jus. 

— Teisingai spėjote. 

— Jie buvo atėję nuo pono de Šato-Reno? 

— Tai jo sekundantai. 

— Sutikite, jis negalėjo pasielgti kitaip, — atsakė Luji de Frankis. 

— Ir jie buvo atėję?.. 

— Paprašyti, kad atsiųsčiau du savo draugus pasikalbėti su jais 
apie reikalus. Tada aš ir pagalvojau apie jus. 

— Man tai didelė garbė, bet negaliu jiems prisistatyti vienas. 

— Aš pakviečiau savo draugą, baroną Džordaną de Martelį, 
papusryčiauti su manimi. Vienuoliktą valandą jis bus čia. Mes 
papusryčiausim drauge, o vidurdienį jūs padarysit man paslaugą 
ir nueisite pas tuos ponus: jie pažadėjo būti namie iki trečios va- 
landos. Štai jų vardai ir adresai. 

Luji padavė man dvi korteles. 

Vienas vyras buvo baronas Renė de Šatogranas, antras — po- 
nas Adrianas de Buasi. 

Baronas gyveno Taikos gatvės dvyliktame name. 

Ponas Adrianas de Buasi, tarnaujantis armijoje, kaip ir ma- 
niau, buvo Afrikos pėstininkų leitenantas ir gyveno Lilio gatvės 
dvidešimt devintame name. 

Aš vis varčiau korteles rankoje. 

— Kas jums neduoda ramybės? — paklausė Luji. 

— Norėčiau, kad atvirai pasakytumėt, ar šis reikalas jums atrodo 


timtas. Juk suprantate, ten bus sprendžiama, kaip turėsime elgtis. 

— O kaipgi, labai rimtas! Beje, jūs ir pats girdėjote, kaip pasisiū- 
liau būti pono de Šato-Reno paslaugoms, ir jis atsiuntė pas mane 
savo sekundantus. Man lieka tik paklusti. 

— Taip, žinoma... Bet vis dėlto... 

— Sakykite, — nusišypsojo Luji. 

— Vis dėlto... reikėtų žinoti, dėl ko jūs kaunatės. Negalima žiū- 
tėti, kaip du vyrai perpjauna vienas kitam gerkles, ir net nežinoti 
kovos priežasties. Juk suprantat, sekundanto padėtis dar svarbes- 
nė nei dvikovininko. 

— Keliais žodžiais papasakosiu jums šio kivirčo priežastį. 
Štai ji: kai atvykau į Paryžių, vienas draugas, fregatos kapito- 
nas, pristatė man savo žmoną. Ji buvo jauna, graži, jos išvaizda 
padarė man tokį įspūdį, kad iš baimės įsimylėti kiek galėdamas 
rečiau naudojausi suteiktu leidimu bet kuriuo metu ateiti į jų 
namus. 

Draugas skundėsi mano abejingumu, ir tada aš atvirai išklojau 
teisybę: jo žmona per daug žavinga, kad nevengčiau dažnai jos 
matyti. Jis nusišypsojo, ištiesė man ranką ir pareikalavo ateiti pie- 
tauti tą pačią dieną. 

— Brangusis Luji, — tarė jis valgant desertą, — po trijų savaičių 
išvykstu į Meksiką. Manęs nebus gal tris, gal šešis mėnesius, o 
gal ir ilgiau. Mes, jūrininkai, kartais žinome, kada išplauksim, bet 
niekada nežinome, kada grįšim. Kol manęs nebus, pavedu jums 
Emiliją. Emilija, prašau laikyti Luji de Frankį savo broliu. 

Užuot atsakiusi, moteris padavė man ranką. 

Aš buvau apstulbęs ir nesumojau, ką atsakyti, taigi būsimai 


seseriai turbūt pasirodžiau ganėtinai kvailas. 

Po trijų savaičių draugas tikrai išplaukė. O per tą laiką reika- 
lavo, kad vaikščiočiau pas juos pietauti bent kartą per savaitę. 

Emilija liko su motina. Nėra reikalo sakyti, kad dėl vyro pasi- 
tikėjimo ji buvo man šventa, ir nors tą moterį mylėjau labiau, nei 

Praėjo šeši mėnesiai. 

Emilija gyveno su savo motina. Išvykdamas vyras primygtinai 
prašė, kad ji ir toliau priiminėtų svečius. Mano vargšas draugas 
užvis labiau bijojo pagarsėti kaip pavyduolis: reikalas tas, kad jis 
dievino Emiliją ir visiškai ja pasitikėjo. 

Taigi Emilija ir toliau priiminėjo svečius. Tie priėmimai būda- 
vo labai draugiški, o kadangi juose dalyvaudavo motina, tai net 
didžiausi piktavaliai neturėjo dingsties liežuvauti ir niekas nedrįso 
pasakyti ko nors, kas galėtų suteršti jos reputaciją. 

Maždaug po trijų mėnesių jai buvo pristatytas ponas de Šato- 
Reno. 

— Jūs tikite nuojauta, ar ne? Jį išvydęs krūptelėjau. Jis neištarė 
man nė žodžio, svetainėje elgėsi taip, kaip turi elgtis aukštuome- 
nės žmogus, tačiau jam išėjus aš jo jau nekenčiau. 

Kodėl? Ir pats nežinojau. Tik pastebėjau, kad jis pajuto tą patį, 
ką pajutau aš, pirmąkart pamatęs Emiliją. Man pasirodė, kad ir 
Emilija priėmė jį su neįprastu koketiškumu. Aš, be abejonės, kly- 
dau, tačiau širdies gilumoje, kaip jau sakiau, nesilioviau mylėjęs 
Emilijos ir buvau pavydus. 

Todėl kitą vakarą nenuleidau akių nuo pono de Šato-Reno. 
Gal jis pastebėjo, kad be perstojo seku jį žvilgsniu, ir man pa- 
sidingojo, jog, pusbalsiu šnekėdamasis su Emilija, jis stengiasi 
mane pašiepti. 

Jei būčiau klausęs tik širdies balso, tą patį vakarą būčiau dėl ko 
nors su juo susikivirčijęs ir susikovęs, bet aš susilaikiau sakyda- 
mas sau, kad toks elgesys būtų absurdiškas. 

— Pats suprantat, nuo to laiko kiekvienas penktadienis man 
būdavo kančia. Ponas de Šato-Reno elegantiškas, tikras aukštuo- 
menės liūtas. Pripažinau, kad daugeliu atžvilgių jis už mane pra- 
našesnis, bet man vaidenosi, kad Emilija kėlė jį aukščiau, nei jis 
nusipelnė. 

Tada aš apsisprendžiau: ryžausi pasikalbėti su Emilija vis dar 
tikėdamas, kad ji taip elgiasi nesąmoningai, kad pakanka atverti 
jai akis ir ji atitaisys tai, dėl ko ligi šiol galėjo būti kaltinama 
lengvabūdiškumu. Bet, mano dideliam nustebimui, Emilija šias 
pastabas nuleido juokais, pareiškė, kad aš beprotis, o tie, kurie 
pritaria mano nuomonei, taip pat bepročiai. 

Aš nepasidaviau. Emilija atkirto, kad dėl šio reikalo ji mani- 
mi nepasikliaus, nes įsimylėjęs vyriškis neišvengiamai yra šališkas 
teisėjas. 

Aš apstulbau: vyras jai buvo viską pasakęs. 

Nuo tada, pats suprantate, mano vaidmuo, — jos požiūriu, ne- 
laimingo, pavydaus įsimylėjėlio vaidmuo, — tapo juokingas ir kone 
bjaurus, todėl nustojau lankęsis Emilijos namuose. 

Nors daugiau nedalyvaudavau jos vakarėliuose, vis tiek gau- 
davau naujienų, žinojau, ką ji vėikia, ir buvau nelaimingas, nes 
žmonės jau pastebėjo pono de Šato-Reno merginimąsi Emilijai ir 
ėmė garsiai apie tai kalbėti. 

Nusprendžiau nusiųsti jai laišką: parašiau kiek įmanydamas 
santūriau, dėl jos suterštos garbės, dėl nesančio vyro, visiškai ja 

pasitikėdamas, maldavau atidžiai žiūrėti, ką daro. Emilija man ne- 
atsakė. 

— Ko gijūs norit? Meilė nepriklauso nuo valios. Vargšė būtybė 
mylėjo, o kadangi mylėjo, buvo akla, arba veikiau atkakliai norėjo 
tokia būti. 

Po kurio laiko išgirdau atvirai šnekant, kad Emilija — pono 
de Šato-Reno meilužė. Negaliu apsakyti, kaip aš kentėjau. Tada 
mano skausmas ir atsiliepė vargšui broliui. 

Tačiau po poros savaičių atvykote jūs. Tą pačią dieną, kai 
pas mane atėjot, gavau anoniminį laišką. Tas laiškas buvo nuo 
nepažįstamos damos, ji skyrė man pasimatymą Operos puotoje. 
Ta dama rašė norinti perduoti kai kurių žinių apie vieną mano 
draugę ir kol kas pasakysianti tik jos vardą. 

Tai buvo Emilijos vardas. 

Damą turėjau atpažinti iš žibučių puokštės. Tada jums sa- 
kiau, kad geriau būtų neiti į tą puotą, bet, kartoju, mane stūmė 
likimas. 

Aš ten nuėjau. Savo kaukę radau nurodytą valandą, nuro- 
dytoje vietoje. Ji patvirtino tai, ką jau buvau girdėjęs, — kad 
ponas de Šato-Reno Emilijos meilužis, — o kadangi abejojau, 
ar veikiau 'dėjausi abejojąs, ji pateikė įrodymą: ponas de Ša- 
to-Reno susilažino atsivesiąs naująją meilužę vakarieniauti pas 
poną D... 

Atsitiktinumo užgaida jūs pažinojote poną D..., buvote pa- 
kviestas į tą vakarienę ir turėjote galimybę nusivesti draugą. Jūs 
pasiūlėte eiti man, ir aš sutikau. 

Visa kita jau žinot. 

Dabar lieka tik laukti ir priimti pasiūlymus, kurie man bus pa- 
teikti. 

Į tai neturėjau ką atsakyti, todėl linktelėjau galva. 

— Bet, — po valandėlės išgąstingai tariau, — rodos, prisimenu, 
nors tikiuosi, klystu, kad jūsų brolis sakė, jog niekada nesate pri- 
silietęs nei prie pistoleto, nei prie špagos. 

— Teisybė. 

— Tada jūs atsiduodat priešininko malonei. 


— Ko gi jūs norit, bus taip, kaip Dievas nuspręs! 


XV 


Tuo metu liokajus pranešė atvykus baroną Džordaną Mar- 
telį. 

Kaip ir Luji de Frankis, jis buvo jaunas korsikietis iš Sartenos 
provincijos. Martelis tarnavo vienuoliktajame pulke, kur, atlikęs 
du ar tris pasigėrėjimo vertus žygdarbius, dvidešimt trejų metų 
buvo paskirtas kapitonu. Savaime suprantama, jis buvo apsiren- 
gęs kaip miestietis. 

— Ką gi, - pasisveikinęs su manimi, tarė Džordanas, — vadinasi, 
reikalas pagaliau pasiekė tą tašką, kurį turėjo pasiekti, ir spren- 
džiant iš to, ką man rašei, šiandien veikiausiai sulauksi pono de 
Šato-Reno sekundantų vizito. 

— Jau sulaukiau, — atsakė Luji. 

— Ar jie paliko savo vardus ir adresus? 

— Štai jų kortelės. 

— Gerai. Tavo liokajus sakė, kad pusryčiai patiekti, pavalgom 
ir traukiam pas juos. 

Mes nuėjom į valgomąjį ir daugiau nekalbėjome apie tai, dėl 


ko čia susirinkom. 

Tik tada Luji paklausė manęs apie kelionę ir aš gavau progą 
papasakoti viską, ką skaitytojai jau Žino. 

Šią valandą, kai jaunuolio siela nurimo nuo minties, kad rytoj 
kausis su ponu de Šato-Reno, širdį užplūdo prisiminimai apie tė- 
vynę ir šeimą. 

Jis dvidešimt kartų prašė pakartoti, ką sakė brolis ir motina. Jį, 
pažįstantį grynai korsikietiškus Liusjeno papročius, labai sujaudi- 
no brolio pastangos sutaikyti Orlandžius ir Kolonas. 

Išmušė vidurdienį. 

— Jokiu būdu jūsų neveju, ponai, — tarė Luji, — bet manau, jau 
laikas aplankyti tuos ponus. Jei ilgiau delsime, jie gali pagalvoti, 
kad elgiamės nerūpestingai. 

— O, dėl to nesukit galvos, — nuraminau jį. — Jie iš jūsų išėjo vos 
prieš porą valandų, o jums juk reikėjo laiko įspėti mus. 

— Nesvarbu, — tarė baronas Džordanas, — Luji teisus. 

— Vis dėlto, — pasakiau, — turėtume žinoti, kokį ginklą renka- 
tės, špagą ar pistoletą. 

— Dieve mano! Aš jau sakiau, man visiškai tas pats, nesu įpratęs 
nei prie špagos, nei prie pistoleto. Be to, ponas de Šato-Reno ap- 
saugos mane nuo būtinybės rinktis. Jis, be abejonės, jausis įžeistas 
ir todėl galės imti tokį ginklą, kokio pageidaus. 

— Tai ginčytinas dalykas. Jūs nieko nepadarėte, tik pasiūlėt ran- 
ką, kurios buvote prašomas. 

— Klausykit, — tarė Luji, — visoks ginčas, namo nuomone, ga- 
lėtų atrodyti kaip bandymas susitaikyti. Jūs žinote, aš labai taikus, 
anaiptol ne mušeika, nes tai pirmoji mano dvikova, bet dėl šių 


priežasčių ir noriu būti gražus žaidėjas. 

— Jums bepigu kalbėti, brangusis. Jūs rizikuojate tik gyvybe, o 
mums užkraunat atsakomybę prieš šeimą dėl to, kas įvyks. 

— O, galite būti ramūs, aš pažįstu savo motiną ir brolį. Jie jūsų 
paklaus: „Ar Luji elgėsi kaip galantiškas vyras?“ — ir kai atsakysite: 
„Taip“, — jie ištars: „Gerai“. 

— Bet, po velnių! Mes vis tiek turim žinoti, koks ginklas jams 
priimtinesnis. 

— Ką oi, jei jis pasiūlys pistoletą, sutikite iš karto. 

— Ir aš taip manau, — pritarė baronas. 

— Tebūnie pistoletas, — atsakiau, — nes tokia judviejų nuomo- 
nė. Bet pistoletas — bjaurus ginklas. 

— Argi spėčiau iki rytojaus išmokti valdyti špagą? 

— Ne, bet po geros Grizjė pamokos gal įstengtumėt gintis. 

Luji nusišypsojo. 

— Tikėkit manim, — tarė jis, — tai, kas man nutiks rytoj rytą, 
jau užrašyta aukštybėse. Kad ir ką mes su jumis darytume, nieko 
nebepakeisim. 

Sulig šiais žodžiais paspaudėme jam ranką ir nulipome laip- 
tais. 

Savaime suprantama, pirmiausiai susiruošėm aplankyti mūsų 
priešininko sekundantą, gyvenantį arčiau. 

Taigi patraukėme pas poną Renė de Šatograną, įsikūrusį, kaip 
jau sakėme, Taikos gatvės dvyliktame name. 

Durys buvo uždarytos visiems lankytojams, jei jie ne nuo 
pono Luji de Frankio. 

Mes pasisakėm, kokiu reikalu atėjome, padavėm savo korteles, 


ir liokajus iškart mus įleido. 

Ponas de Šatogranas buvo labai mandagus aukštuomenės 
žmogus. Jis nė už ką nenorėjo leisti mums vargintis, einant pas 
poną de Buasi, ir pasakė, jog jie susitarę, kad tas, pas kurį prisista- 
tysime pirmiausiai, nusiųs tarną pakviesti kito. 

"Taigi jis tučtuojau pasiuntė liokajų įspėti pono Adriano de Bua- 
si, kad mes jo laukiame. 

Kol laukėm, niekas nė neužsiminė apie mus čia atvedusį reika- 
lą. Kalbėjomės apie žirgų lenktynes, medžioklę, operą. 

Po dešimties minučių atėjo ponas de Buasi. 

Tie ponai net nekėlė klausimo dėl ginklų pasirinkimo: ponas 
de Šato-Reno vienodai gerai valdąs ir špagą, ir pistoletą, todėl 
pasirinkimas tepriklausąs nuo pono de Frankio arba nuo atsi- 
tiktinumo. Mes metėm luidorą sutarę, kad skaičius reikš špagą, 
herbas — pistoletą. Luidoras nukrito herbu į viršų. 

Taigi buvo nutarta, kad dvikova įvyks rytoj devintą valandą 
tyto Venseno miške, priešininkai stovės dvidešimties žingsnių 
atstumu vienas nuo kito, bus triskart suplota delnais ir jie šaus 
išgirdę trečią pliaukštelėjimą. 

Šį atsakymą nunešėme de Frankiui. 

Tą patį vakarą, grįžęs namo, radau ponų de Šatograno ir de 


Buasi korteles. 

XVI 


Aštuntą valandą vakaro nuėjau pas poną de Frankį pasitei- 
rauti, ar neturi man kokio pavedimo, bet jis paprašė palaukti iki 
rytojaus keistai pareikšdamas: 

— Rytas už vakarą protingesnis. 

Kitą dieną, užuot nuėjęs jo pasiimti aštuntą, — tiek laiko su 
kaupu užteko nuvykti į devintą valandą paskirtą susitikimą, — pas 
Luji de Frank; prisistačiau pusę aštuonių. 

Jis jau buvo savo kabinete ir rašė. 

Išgirdęs veriantis duris, Luji atsigręžė. 

Jis buvo labai išbalęs. 

— Atleiskite, — tarė, — baigiu rašyti motinai. Sėskitės ir pasiimki- 
te laikraštį, jei jie jau atnešti. Pavyzdžiui, /z Press, jame yra puikus 
pono de Mery feljetonas. 

Pasiėmęs nurodytą laikraštį atsisėdau, stebėdamasis priešingy- 
be tarp kone lavoniško jaunuolio blyškumo ir švelnaus, rimto, 
ramaus balso. 

Pamėginau skaityti, bet akys tik bėgiojo per raides, o protas 


nesuvokė jokios jų reikšmės. 

— Baigiau, — po penketo minučių tarė Luji. 

Ir iškart paskambino liokajui. 

— Žozefai, manęs niekam nėra, net Džordanui. Nuveskite ji 
į svetainę. Noriu niekieno netrukdomas dešimt minučių pabūti 
vienas su ponu. 

Liokajus uždarė duris. 

— Klausykite, brangusis Aleksandrai, — tarė jis. — Džordanas 
korsikietis, ir jo mąstysena korsikietiška, todėl negaliu juo pasi- 
kliauti ir pareikšti savo pageidavimų. Tik paprašysiu jo saugoti 
paslapų. O jūs turite pažadėti tiksliai įvykdyti mano nurodymus. 

— Žinoma! Argi ne tokia sekundanto pareiga? 

— Juoba kad ta pareiga gali apsaugoti mūsų šeimą nuo antros 
nelaimės. 

— Antros nelaimės? — nustebau. 

— Štai ką aš parašiau motinai, — tarė jis. — Perskaitykite laišką. 

Paėmęs laišką iš de Frankio rankų, su vis didėjančia nuostaba 
perskaičiau: 

Geroji 220tule, 

Jei nežinoiiau, kad jūs stipri kaib sbartielė tr nuolanki kaip krikščaonė, 
gnebūausi visų pnanomų priemonių parengti jus siaubingai nelaimei, kuri 
tuoj užerius. Kai gausit $į laišką, Jau turėsite tik vieną sūnų. 

Lrusjenai, mano nuostabusis broli, mylėk motiną už mus abu! 

Užvakar man prasidėjo smegenų uždegimas, bet aš nekreipiau dėmesio 
t pirmuosius simptomus. Daktaras atvyko per vėlai! Geroji motulė, man 
nebeliko vilties, nebent įvykių stebuklas, bet kokią turiu teisę tikėtis, Rad 
Dievas tą stebuklą dėl manęs badavys? 

Rašau būdamas šviesaus proto. Jei mirsiu, šis laiškas bo ketviriao 
valandos bus nuneštas į paštą. Egoistiškai jus mylėdamas noriu, kad 
šinotumėl, Jog miriau šiame pasaulyje negailėdamas nieko, tik jūsų tr 


brolio švelnumo. 


Sudie, p20tule. 
Neverkst, nes jus mylėjo ne mano kūnas, o siela: kad ir kur nuetų, 72 


žr toliau jus noylės. 


Sudie, Lrusjenai. 


Niekada nebalik motinos ir prisimink, kad ji teturi tave vieną. 


Jūsų sūnus, 
Tavo brolis 
Luji de Frankis 


Perskaitęs paskutinius žodžius, atsigręžiau į tą, kuris juos parašė. 

— Ką tai reiškia? — paklausiau. 

— Nejau nesuprantat? 

— Ne. 

— Devintą valandą dešimt minučių aš būsiu nušautas. 

— Būsite nušautas? 

— Taip. 

— Jūs išprotėjot! Iš kur tokios mintys? 

— Aš neišprotėjau ir nekuoktelėjau, brangusis drauge... Tik esu 
įspėtas. 

— Įspėtas? Kieno? 

— Argi brolis jums nepasakojo, —- nusišypsojo Luji, - kad mūsų 


šeimos vyrai apdovanoti išskirtine privilegija? 

— Teisybė, — atsakiau nejučia krūpteldamas. — Jis minėjo 
šmėklas. 

— Taip ir yra. Šiąnakt man pasirodė tėvas, todėl aš toks išblyš- 
kęs. Gyvieji blykšta išvydę numirėlius. 

Aš žiūrėjau į jį kupinas nuostabos, sumišusios su siaubu, 

— Sakot, šiąnakt matėte tėvą? 

— Taip. 

— Ar jis ką nors kalbėjo? 

— Jis pranešė apie mano mirt. 

— Tai buvo klaikus sapnas, — tariau. 

— Tai buvo klaiki tikrovė. 

— Ar jūs miegojot? 

— Nemiegojau... Nejau netikit, kad tėvas gali aplankyti 
sūnų? 

Aš nuleidau galvą, nes širdies gilumoje pats tuo tikėjau. 

— Kaip tai įvyko? — paklausiau. 

— O Dieve, kuo paprasčiausiai ir natūraliausiai. Aš skaičiau 
laukdamas tėvo, nes žinojau, kad, jei man gresia koks nors pavo- 
jus, jis pasirodys, ir štai vidurnaktį lempa savaime prigeso, durys 
lėtai atsivėrė ir pasirodė tėvas. 

— Kaip? — paklausiau. 

— Kaip ir būdamas gyvas: apsirengęs tokiais pat drabužiais, 
kokius paprastai nešiodavo, tik labai išblyškęs ir nereginčiomis 
akimis. 

— O Dievel.. 

— Jis lėtai žengė prie mano lovos. Aš pasirėmiau alkūne. 


— Sveikas atvykęs, tėve, — tariau. 

Priėjęs jis įdėmiai į mane pažvelgė, ir man pasidingojo, kad 
blausiose jo akyse žiebiasi tėviška meilė. 

— Pasakokit... Tai klaiku!.. 

— Tada jo lūpos sukrutėjo ir, keistas daiktas, nors žodžiai buvo 
begarsiai, aš girdėjau juos skambant savyje, aiškius ir vibruojan- 
čius lyg aidas. 

— Ir ką jis pasakė? 

— Jis pasakė: „Galvok apie Dievą, sūnau!“ 

— Vadinasi, dvikovoje aš būsiu nužudytas? 

Išvydau, kaip iš nereginčių jo akių ant balto šmėklos veido 
nuriedėjo dvi ašaros. 

— O kurią valandą? 

Jis bedė pirštu į laikrodį. Aš pažvelgiau tenai. Laikrodis rodė 
devynias valandas dešimt minučių. 

— Gerai, tėve, — atsakiau. — Teesie Dievo valia. Teisybė, aš pa- 
lieku motiną, bet susitiksiu su jumis. 

Tada jo lūpomis nuslydo blanki šypsena, jis atsisveikindamas 
mostelėjo man ranka ir nutolo. Priešais jį pačios atsidarė durys... 
Jis dingo, ir durys užsidarė. 

Ši istorija buvo tokia paprasta ir natūrali, kad aiškiai supratau: 
arba de Frankio papasakota scena įvyko iš tiesų, arba, apniktas 
sielos nerimo, jis tapo iliuzijos žaisliuku, palaikęs ją tikrove, ir ta 
iliuzija buvo tokia pat baisi kaip ir tikrovė. 

Aš nusišluosčiau per kaktą žliaugiantį prakaitą. 

— Dabar, — toliau kalbėjo Luji, — jūs pažįstate mano brolį, ar ne? 

— Pažįstu. 

— Kaip manote, ką jis darys sužinojęs, kad buvau nušautas 
dvikovoje? 

— Tą pat akimirką išvyks iš Sulakaro ir atskubės kautis su tuo, 
kuris bus jus nužudęs. 

— Teisingai, o jei ir jis žus, motina bus triguba našlė, netekusi 
vyto ir dviejų sūnų. 

— O, aš suprantu, tai siaubinga! 

— Šito reikia išvengti. Todėl ir parašiau laišką. Manydamas, kad 
miriau nuo smegenų uždegimo, brolis niekam nekeršys, o motina 
lengviau nusiramins manydama, kad mane pakirto Dievo valia, o 
ne žmogaus rankos. Nebent... 

— Nebent?.. —- pakartojau. 

— O ne! —- sušuko Luji. — Viliuosi, taip neatsitiks. 

Mačiau, kad tai atsakas į jo baimę, todėl daugiau nieko ne- 
klausiau. 

Tuo metu atsidarė durys. 

— Brangusis de Franki, — tarė baronas Džordanas, — tavo pa- 
geidavimo paisiau tol, kol galėjau, bet jau aštuonios. Pasimatymas 
devintą valandą, o iki tos vietos — pusantros mylios, todėl reikia 
važiuoti. 

— Aš pasirengęs, brangiausiasis, — atsakė Luji. — Įeik. Jau pasa- 
kiau ponui tai, ką norėjau pasakyti. 

Pažvelgęs į mane, jis prisidėjo pirštą prie lūpų. 

— O tavo užduotis, drauguži, — toliau kalbėjo de Frankis ir, 
atsigręžęs į stalą, paėmė nuo jo užantspauduotą voką, — štai ko- 
kia. Jei man atsitiktų nelaimė, perskaityk šį laišką ir, būk malonus, 
padaryk tai, ko prašau. 

— Mielai! 

— Ar užtaisėt ginklus? 

— Taip, — atsakiau. — Bet prieš pat išvykdamas pastebėjau, kad 
vienas gaidukas blogai veikia. Pakeliui nusipirksime dėžutę pisto- 
letų iš Devimo. 

Luji šypsodamasis pažvelgė į mane ir ištiesė ranką. Jaunuolis 
suprato, jog nenoriu, kad jis būtų nušautas mano pistoletu. 

— Ar turite karietą, — paklausė Luji, — ar pasiųsti Žozefą jos 
pasamdyti? 

— Turiu savo dvivietę, — atsakė baronas, — jei truputį pasispau- 
sime, tilpsim trise. Be to, mes jau truputį vėluojam, mano žirgai 
greitesni negu fiakro. , 

— Važiuojam, — paragino Luji. 

Mes nulipom į apačią, Prie durų laukė Žozefas. 

— Ar aš vykstu drauge su ponu? — paklausė jis. 

— Ne, Žozefai, — atsakė Luji, — ne, nėra ko, man tavęs nereikės. 

Paskui, šiek tiek atsilikęs, įspraudė jam į ranką aukso monetų 
ritinėlį ir tarė: 

— Imkit, drauguži. Ir atleiskite, jei kada, užėjus blogam ūpui, 
jūs nuskriaudžiau. 

— O, pone! — apsiašarojęs sušuko Žozefas. - Ką tai reiškia? 

— Šal — sudraudė tarną Luji. 

Ir, įlipęs į karietą, atsisėdo tarp mudviejų. 

— Jis geras tarnas, — tarė jaunuolis, metęs į Žozefą paskutinį 
žvilgsnį, — ir jei katras galėsite jam padėti, būsiu dėkingas. 

— Ar tujį atleidi? — paklausė baronas. 

— Ne, — nusišypsojo Luji, — aš jį palieku, ir tiek. 

Prie Devimo durų stabtelėjom tik paimti dėžutės pistoletų, 


parako ir kulkų, paskui šuoliais nurūkome toliau. 

XVII 


Vensene buvome be penkių minučių devintą. 

Tuo pat metu atvažiavo dar viena karieta — pono de Šato-Reno. 

Į mišką įriedėjome dviem skirtingais keliais. Mūsų vežėjai tu- 
rėjo susitikti didžiojoje alėjoje. 

Netrukus atvykome į pasimatymą. 

— Ponai, — lipdamas iš karietos pirmas, tarė Luji, — joks susita- 
rimas neįmanomas. 

— Bet... — pradėjau slinkdamasis artyn. 

— O, brangusis! Prisiminkit, po mano išpažinties jūs juo labiau 
neturite teisės to susitarimo siūlyti ar jo priimti. 

Nuleidęs galvą, paklusau šiai absoliučiai valiai, nes man tai 
buvo aukščiausioji valia. 

Palikę Luji prie karietos, nuėjome pas poną de Buasi ir poną 
de Šatograną. 

Baronas Džordanas laikė rankoje dėžutę pistoletų. Mes nusi- 
lenkėme vieni kitiems. 

— Ponai, — tarė baronas Džordanas, — tokiomis aplinkybėmis 


geriausiai apsieiti be ilgų kalbų, nes kiekvieną akimirką mums kas 

nors gali sukliudyti. Buvome įpareigoti atsinešti ginklus, štai jie. 
Malonėkit apžiūrėti, mes juos ką tik nupirkom iš arkebūzininko ir 
duodam garbės žodį, kad ponas Luji de Frankis jų net nematė. 

— Garbės žodis nebūtinas, pone, — atsakė vikontas de Šatogra- 
nas. — Mes žinom, su kuo turime reikalą. 

Jis paėmė vieną pistoletą, ponas de Buasi — kitą, ir abu sekun- 
dantai paspaudinėjo spyruokles, patikrino kalibrą. 

— Tai paprastai šaudantys pistoletai, jie niekada nebuvo nau- 
doti, — tarė baronas. — O dabar dar vienas klausimas, ar bus gali- 
ma dukart nuspausti gaiduką, ar ne? 

— Mano nuomone, - atsakė ponas de Buasi, — kiekvienas tegul 
daro taip, kaip nori ir kaip yra įpratęs. 

— Gerai, — tarė baronas Džordanas. - Malonu, kad abiejų šan- 
sai vienodi. 

— Tuomet jūs įspėkite poną Luji de Frankį, o mes įspėsim 
poną de Šato-Reno. 

— Sutarta, ponai. Mes atnešėme ginklus, — toliau kalbėjo baro- 
nas Džordanas, — o jums derėtų juos užtaisyti. 

Jaunuoliai paėmė po pistoletą, rūpestingai atmatavo vienodą 
parako kiekį, išsirinko pirmas pakliuvusias kulkas ir grūstuvu 
įstūmė į vamzdį. 

Kol vyko ši operacija, kurioje visai nenorėjau dalyvauti, aš pri- 
ėjau prie Luji, ir jis mane pasitiko su šypsena lūpose. 

— Jūs neužmiršite, ko prašiau, — tarė jaunuolis, — ir prisaikdinsit 
Džordaną, kuriam, beje, įteikiau laišką prašydamas nieko nepa- 
sakoti nei motinai, nei broliui. Ir dar pasirūpinkit, kad laikraščiai 


nerašytų apie šį įvykį, o jei rašys, kad neminėtų pavardžių. 

— Vadinasi, tebesat apsėstas to klaikaus įsitikinimo, kad dviko- 
va jums bus lemtinga? — paklausiau. 

— Labiau nei kada nors, o jūs bent jau pripažinsite nuopelną, 
kad į artėjančią mirtį žvelgiau kaip tikras korsikietis, ar ne? 

— Jūs toks ramus, brangusis de Franki, kad aš dar tebeturiu 
vilties, jog pats nesate tuo tvirtai įsitikinęs. 

Luji išsitraukė laikrodį. 

— Gyventi man liko dar septynios minutės, — tarė jaunuolis. — 
Štai laikrodis, imkite jį ir saugokit kaip mano atminimą. Tai pui- 
kus bregetas. 

Aš paėmiau laikrodį ir paspaudžiau de Frankiui ranką. 

— Po aštuonių minučių, — pasakiau, — tikiuosi jums jį grąžinti. 

— Nekalbėkim daugiau apie tai, — tarė jis, — jau ateina tie 
ponai. 

— Ponai, — kreipėsi į mus vikontas de Šatogranas, — dešinėje 
pusėje turi būti aikštelė, pernai aš pats ja naudojausi. Ar norite 
jos paieškoti? Ten bus patogiau negu alėjoje, nes čia kas nors gali 
mus pamatyti ir sutrukdyti. 

— Veskite, pone, — tarė baronas Džordanas Martelis, — mes 
seksime paskui jus. 

Vikontas žengė pirmas, o mes dviem atskiromis grupelėmis 
nusekėme jam įkandin. Ir iš tiesų, nuožulniai paėjėję apie tris- 
dešimt žingsnių, atsidūrėme aikštelėje: be abejonės, kitados tai 
buvo pelkė, panaši į Otejo, ir dabar, visai išdžiūvusi, virto lome- 
le, iš visų pusių apsupta šlaitų. Taigi ši aikštelė buvo nelyginant 
teatras, tam tyčia sukurtas tokiai scenai, kokia čia tuoj turėjo 
įvykti. 

— Pone Marteli, — tarė vikontas, — gal malonėtumėt išmatuoti 
atstumą drauge su manimi? 

Baronas nusilenkė reikšdamas sutikimą, paskui atsistojo gre- 
ta pono de Šatograno ir jie, kaip įprasta, atmatavo dvidešimt 
žingsnių. 

Aš dar keletą akimirkų pabuvau vienas su de Frankiu. 

— Beje, — tarė jis man, — ant stalo, prie kurio rašiau jums įėjus, 
rasite mano testamentą. 

— Gerai, — atsakiau, — būkit ramus. 

— Ponai, viskas paruošta, — pranešė vikontas de Šatogranas. 

— Aš čia, — tarė Luji. — Sudie, brangusis drauge! Atleiskit už 
rūpesčius, kurių jums pridariau, neskaitant tų, — pridūrė liūdnai 
šypsodamasis, — kurių dar pridarysiu. 

Aš paėmiau jį už rankos: ji buvo šalta, tačiau nėmaž nevir- 
pėjo. 

— Klausykite, — pasakiau, — užmirškit šios nakties šmėklą ir 
taikykitės kuo tiksliau. 

— Ar pamenat Preyschuis ? 

— Pamenu. 

— Tada žinote, kad kiekviena kulka turi savo paskirtį... Sudie. 

Eidamas į savo vietą, Luji sutiko baroną Džordaną, laikantį 
jam skirtą pistoletą; jaunuolis jį paėmė, atlaužė gaiduką ir, net 
nežvilgtelėjęs į ginklą, atsistojo į poziciją, pažymėtą nosine. 


Ponas de Sato-Reno jau stovėjo savojoje. 


* „Laisvasis šaulys“, opera, pastatyta pagal vokiečių poeto Gotfrydo Augusto Biur- 
gerio (1747-1794) baladę „Lenora“. 

Valandėlę tvyrojo niūri tyla, per ją abu jaunuoliai nusilenkė 
savo sekundantams, priešininko sekundantams, o paskui vienas 
kitam. 

Ponas de Šato-Reno atrodė labai įpratęs prie tokių reikalų ir 
šypsojosi kaip žmogus, tikras dėl savo taiklumo. Gal jis žinojo, 
kad Luji de Frankis pirmąkart paėmė į rankas pistoletą. 

Luji buvo šaltas ir ramus, graži jo galva panėšėjo į marmurinį 
biustą. 

— Ką gi, ponai, — paragino Šato-Reno, — patys matot, mes lau- 
kiame. 

Luji paskutinįkart pažvelgė į mane ir šypsodamasis pakėlė akis 
į dangų. 

— Gerai, ponai, — tarė Šatogranas, — pasiruoškite. 

Paskui suplojo delnais. 

— Vienas... — pradėjo skaičiuoti. — Du... Trys... 

Abu šūviai susiliejo į vieną trenksmą. 

Tą pat akimirką išvydau, kaip Luji de Frankis dukart apsisuko 
ir suklupo ant vieno kelio. 

Ponas de Šato-Reno tebestovėjo, kulka pervėrė tik jo redingo- 
to atlapą. 

Aš puoliau prie Luji de Frankio. 

— Jūs sužeistas? — paklausiau. 

Jis mėgino man atsakyti, bet nesėkmingai; jam ant lūpų pasi- 
rodė kruvinos putos. 

Jis išmetė pistoletą ir prisidėjo ranką prie krūtinės dešinėje pu- 
sėje. 

Ant jo redingoto buvo matyti skylutė, kurią būtum galėjęs už- 
dengti mažuoju pirštu. 

— Pone barone, — sušukau, — bėkit į kareivines ir atveskit pulko 
chirurgą! 

Tačiau de Frankis sukaupė jėgas ir, stabdydamas Džordaną, 
papurtė galvą — nereikia. 

Tą pat akimirką jis parklupo ant antro kelio. 

Ponas de Šato-Reno tučtuojau pasišalino, bet jo sekundantai 
priėjo prie sužeistojo. 

Mes atsegiojome redingotą, perplėšėm liemenę ir marškinius. 

Kulka įėjo po šeštuoju šonkauliu dešinėje pusėje ir išėjo virš 
kairiojo klubo. 

Sulig kiekvienu mirštančiojo iškvėpimu iš abiejų žaizdų trykš- 
teldavo kraujas. . 

Buvo akivaizdu, kad žaizda mirtina. 

— Pone de Franki, — tarė vikontas de Šatogranas, — patikėkite, 
mums labai gaila, kad šis nelemtas įvykis taip baigėsi, tačiau vilia- 
mės, jog nejaučiate neapykantos ponui de Šato-Reno. 

— Taip... taip... — sušnibždėjo sužeistasis. — Taip, aš jam atlei- 
džiu, bet tegul jis išvyksta... tegul išvyksta... 

Paskui, sunkiai atsigręžęs į mane, tarė: 

— Prisiminkite savo pažadą. 

— Prisiekiu! Viskas bus padaryta taip, kaip jūs pageidaujat. 

— O dabar, - nusišypsojo jis, - pažvelkite į laikrodį. 

Giliai atsidusęs, Luji parkrito. 

Tas atodūsis buvo paskutinis. 

Aš pažvelgiau į laikrodį: buvo lygiai devynios valandos dešimt 
minučių. 


Tada nukreipiau akis į Luji de Frankį. Jis buvo miręs. 

Mes pargabenom lavoną namo ir, kai baronas Džordanas nu- 
ėjo pranešti apie įvykį kvartalo policijos komisarui, mudu su Žo- 
zefu įnešėm Luji į jo kambarį. 

Vargšas vyrukas liejo gailias ašaras. 

Įžengęs vidun, nejučiomis užmečiau akį į sieninį laikrodį. Jis 
rodė devynias valandas dešimt minučių. 

Be abejonės, Luji buvo užmiršęs jį prisukti ir jis sustojo kaip 
tik tuo laiku. 

Po valandėlės grįžo baronas Džordanas su teisininkais: jo 
įspėti, jie atėjo užantspauduoti buto. 

Baronas norėjo išsiųsti laiškus velionio draugams ir artimie- 
siems, bet aš patariau pirma perskaityti laišką, kurį, mums išei- 
nant iš namų, jam įteikė Luji de Frankis. 

Laiške jaunuolis prašė nuslėpti nuo Liusjeno jo mirties prie- 
žastį ir, kad niekas nieko nesužinotų, palaidoti jį be jokių iškilmių 
ir triukšmo. 

Baronas Džordanas ėmėsi visų tų pavedimų, o aš nuskubėjau 
pas ponus de Buasi ir de Šatograną paprašyti, kad niekam nepa- 
sakotų apie šį nelaimingą atsitikimą ir paragintų poną de Šato- 
Reno bent kuriam laikui išvykti iš Paryžiaus neaiškindami, kodėl 
jis privalo tai padaryti. 

Jie pažadėjo pagelbėti man kiek galės ir nuėjo pas poną de 
Šato-Reno, o aš tuo tarpu patraukiau į paštą išsiųsti laiško, pra- 
nešančio poniai de Franki, kad jos sūnus mirė nuo smegenų už- 


degimo. 

Kitaip nei įprasta, ši dvikova nesukėlė daug triukšmo. 

Net laikraščiai, tie rėksmingi ir melagingi reklamos trimitai, 
tylėjo. 

Nelaimingojo jaunuolio kūną į Per Lašezo kapines lydėjo tik 
keletas artimų draugų. O dėl pono de Šato-Reno, tai jis, nors ir 
primygtinai raginamas, atsisakė išvykti iš Paryžiaus. 

Iš pradžių man buvo kilusi mintis po Luji laiško pasiųsti jo 
šeimai antrą laišką, nuo savęs, bet, nors tikslas buvo kilnus, melas 
apie sūnaus ir brolio mirtį man buvo atgrasus. Buvau tikras, kad 
ir Luji ilgai vijo šią mintį ir kad apsispręsti jam padėjo svarbios 
priežastys, kurias jis man atskleidė. 

Taigi, nors rizikavau būti apkaltintas abejingumu ar net nedėkin- 
gumu, išsaugojau paslaptį; baronas Džordanas pasielgė taip pat. 

Po šio įvykio praėjus penkioms dienoms, apie vienuoliktą va- 
landą vakaro, kai dirbau prie savo stalo šalia židinio, vienas, gana 
niūriai nusiteikęs, kambarin įžengė tarnas ir, staigiai uždaręs duris, 
sujaudintu balsu pranešė, kad su manimi nori pasikalbėti ponas 
de Frankis. 

Atsigręžęs įdėmiai pažvelgiau į jį; jis buvo labai išbalęs. 

— Ką jūs čia paistot, Viktorai? — paklausiau. 

— Ak, pone, — atsakė jis, — aš ir pats gerai nesusigaudau. 

— Apie kokį poną de Frankį jūs kalbat? 

— Apie pono draugą... tą, kuris buvo kartą ar du pas jus atė- 
j€S... 

— Jūs kuoktelėjot, brangusis! Argi nežinote, kad prieš penkias 
dienas mes jo netekom? 

— Žinau, pone, todėl ir esu toks pritrenktas. Jis paskambino, 
aš buvau prieškambaryje ir atidariau duris. Jį išvydęs pasitraukiau 
atatupstas. Jis įėjo ir paklausė, ar ponas namie. Aš buvau baisiau- 
siai išsigandęs ir atsakiau „taip“. Tada jis tarė: „Praneškite jam, 
kad su juo nori pasikalbėti ponas de Frankis““. Štai aš ir atėjau. 

— Jūs išprotėjot, brangusis! Prieškambaris blogai apšviestas, ir 
jūs, be abejonės, neįžiūrėjot. Be to, buvote užsimiegojęs ir gerai 
nenugirdot. Eikite ir dar kartą paklauskit jo vardo. 

— Nėra reikalo, pone, prisiekiu, aš nesuklydau. Aiškiai mačiau 
ir girdėjau. 

— Tada įleiskite jį. 

Viktoras drebėdamas grįžo prie durų ir jas atidarė, paskui, te- 
bestovėdamas mano kambaryje, pakvietė: 

— Malonėkit įeiti, pone. 

Tuomet, nors kilimas ir slopino žingsnius, išgirdau, kaip kaž- 
kas eina per svetainę ir artėja prie mano kambario, paskui ant 
slenksčio tikrai išvydau poną de Frankį. 

Prisipažinsiu, pirmą akimirką išsigandau ir atsistojęs pasitrau- 
kiau atbulas. 

— Atleiskite, kad trukdau tokią valandą, — tarė ponas de Fran- 
kis, — bet atvykau tik prieš dešimt minučių ir, pats suprantate, 
nenorėjau laukti iki rytojaus, kol galėsiu su jumis pasikalbėti. 

— Ak, brangusis Liusjenai! - šūktelėjau ir pribėgęs suspaudžiau 
ji glėbyje. — Tai jūs, tai tikrai jūs! 

Iš akių prieš mano valią ištryško keletas ašarų. 

— "Taip, — tarė jis, — tai aš. 

Paskaičiavau, kiek praėjo laiko: laiškas vargiai galėjo pasiekti 
Ajačą, aš jau nekalbu apie Sulakarą. 

— O Dieve! - sušukau. — Tai jūs nieko nežinot? 

— Aš Žinau viską, — atsakė jaunuolis. 

— Kaip viską? 

— Ogi taip. 

— Viktorai, — atsigręžęs paliepiau vis dar kaip reikiant nenu- 
rimusiam tarnui, — palikite mus, arba veikiau grįžkit po ketvir- 
čio valandos su paruoštu padėklu. Jūs vakarieniausite su manim, 
Liusjenai, ir nakvosit čia, ar ne? 

— Sutinku su viskuo, — atsakė jaunuolis. — Nevalgiau nuo pat 
Osero. Be to, kadangi niekas manęs nepažino, ar tikriau, — šypso- 
damas su giliu liūdesiu, pridūrė jis, — vargšo brolio namuose visi 
tarėsi mane pažįstą, niekas manęs neįleido ir aš nuėjau, palikęs 
tuos žmones baisiausiai išsigandusius. 

— Iš tiesų, brangusis Liusjenai, judu su Luji tokie panašūs, kad 
prieš valandėlę net aš buvau priblokštas. 

— Ką? — sušuko Viktoras, vis dar neįstengdamas pajudėti. — Tai 
ponas esate... 


— Taip, bet eikit ir atneškit vakarienę. 

Viktoras išėjo. Mes likome vieni. 

Paėmęs Liusjeną už rankos, nuvedžiau prie fotelio ir pats at- 
sisėdau greta. 

— Vadinasi, — vis labiau stebėjausi jį matydamas, — jūs buvote 
kelyje, kai gavot lemtingą žinią? 

— Ne, aš buvau Sulakare. 

— Tai neįmanoma, brolio laiškas vargu ar bus atėjęs dabar. 

— Jūs užmiršote Biurgerio baladės žodžius, brangusis Alek- 
sandrai. Numirėliai vaikšto greitai! 

Aš krūptelėjau. 

— Ką norite pasakyti? Paaiškinkit, aš nesuprantu. 

— Nejau užmiršote, ką jums pasakojau apie mūsų šeimą lan- 
kančius vaiduoklius? 

— Jūs matėte brolį? — sušukau. 

— Naktį iš šešioliktos į septynioliktą. 

— Ir jis jums viską pasakė? 

— Viską. 

— Pasakė, kad jis mirė? 

— Pasakė, kad buvo nužudytas. Mirusieji nemeluoja. 

— Ar pasakė, kaip? 

— Dvikovoje. 

— Kas jį nužudė? 

— Ponas de Šato-Reno. 

— Ne, - tariau, — ne, juk jūs visa tai sužinojot iš ko nors kito? 

— Manot, aš nusiteikęs juokauti? 

— Atsiprašau, bet tai, ką jūs sakote, taip keista, ir viskas, kas 


nutiko judviem su broliu, taip prieštarauja gamtos įstatymams... 

— Kad negalite tuo patikėti, ar ne? Suprantu! Bet pažiūrėkit, — 
tarė jis ir, atsisagstęs marškinius, parodė mėlyną dėmę ant odos 
po šeštuoju dešinės pusės šonkauliu, — ar patikėsite šituo? 

— Tikrai! — sušukau. — Kulka jūsų broliui pataikė kaip tik į tą 
vietą. 

— Ir išėjo pro čia, ar ne? — tarė Liusjenas, pridėjęs pirštą virš 
kairiojo klubo. 

— Stebuklas! 

— O dabar, - toliau kalbėjo jaunuolis, — ar norite, kad pasaky- 
čiau, kurią valandą jis mirė? 

— Pasakykit! 

— Devintą valandą dešimt minučių. 

— Liusjenai, dėstykit viską iš eilės: man krinka protas jūs klau- 
sinėjant ir girdint jūsų fantastiškus atsakymus. Verčiau jau papa- 
sakokit. 

Liusjenas atsirėmė alkūnėmis į fotelį, įdėmiai pažvelgė į mane 
ir ėmė pasakoti: 

— Dieve, viskas labai paprasta. Tą dieną, kai buvo nušautas 
brolis, anksti rytą išjojau į Karbonį aplankyti mūsų piemenų ir 
tuo metu, kai pažvelgęs į laikrodį dėjausi jį į kišenėlę, gavau tokį 
smarkų smūgį į šoną, kad apalpau. Atsipeikėjęs pamačiau, kad 
guliu ant žemės Orlandinio glėbyje ir jis vandeniu šlaksto man 
veidą. Arklys stovėjo už ketverto žingsnių, ištiesęs į mane prus- 
nas, šnarpšdamas ir prunkšdamas. 

— Kas jums atsitiko? — paklausė manęs Orlandinis. 

— Viešpatie, — atsakiau, — aš ir pats nežinau. Ar jūs negirdėjote 
šūvio? 

— Ne. 

— Man toks jausmas, kad štai čia pataikė kulka. 

Ir parodžiau skaudamą vietą. 

— Visų pirma, — tarė Orlandinis, — nebuvo nei šautuvo, nei 
pistoleto šūvio. Antra, jūsų redingote nėra skylės. 

— Tada, - atsakiau, — ką tik buvo nušautas mano brolis. 


— Čia jau kitas reikalas. 

Atsisagstęs redingotą, pamačiau žymę, kurią jums rodžiau, tik 
iš pradžių ji buvo šviežia ir tarsi kraujavo. 

Susyk buvau benorįs grįžti į Sulakarą — taip buvau prislėgtas 
kūno ir dvasios kančių, — bet pagalvojau apie motiną: ji laukė 
manęs tik vakarienės, ir būtų reikėję paaiškinti, kodėl grįžau, o aš 
tokio paaiškinimo neturėjau. 

Be to, nebūdamas tvirtai įsitikinęs, nenorėjau pranešti jai apie 
sūnaus mirtį. Todėl nujojau toliau ir namo grįžau tik šeštą valandą 
vakaro. 

Vargšė motina pasitiko mane kaip visada: buvo akivaizdu, kad 
ji nieko nenujaučia. 

Iškart po vakarienės užlipau į savo kambarį. 

Kai ėjau jums žinomu koridorium, vėjas užpūtė žvakę. 

Buvau begrįžtąs jos uždegti, bet pro durų plyšius brolio kam- 
baryje pamačiau šviesą. 

Pamaniau, kad Grifui ten bus ko nors prireikę ir jis bus palikęs 
lempą. 

Aš pastūmiau duris. Prie brolio lovos degė žvakė, o jis gulėjo 
ant jos nuogas, kruvinas. 

Neslėpsiu, akimirką stovėjau it suakmenėjęs iš siaubo, paskui 
prisiartinau prie lovos. 

Paliečiau jį... Jis buvo jau atšalęs. 

Kulka perėjo kiaurai toje vietoje, kur jutau smūgį, iš violetinių 
žaizdos kraštų lašėjo kraujas. 

Man iškart pasidarė aišku, kad brolis buvo nužudytas. 

Parpuolęs ant kelių, veidu įsikniaubiau į patalą ir užsimerkęs 
sukalbėjau maldą. 

Kai atmerkiau akis, kambaryje tvyrojo juodžiausia tamsa. Žva- 
kė buvo užgesusi, vizija dingusi. 

Aš pačiupinėjau lovą, ji buvo tuščia. 

Prisipažinsiu, tariausi esąs toks pat drąsus, kaip ir bet kuris 
kitas vyras, tačiau apgraibomis išslinkęs iš kambario pajutau, kad 
plaukai stovi piestu, o kakta šlapia nuo prakaito. 

Nulipau paimti kitos žvakės. Mane pamačiusi motina suriko: 

— Kas tau? Kodėl tu toks išbalęs? 

— Nieko, — atsakiau. 

Ir paėmęs antrą žvakidę, užlipau viršun. 

Šįkart žvakė neužgeso ir aš nuėjau į brolio kambarį... Jis buvo 
tuščias. 

Žvakė dingusi, čiužinys neišgulėtas. 

Ant grindų mėtėsi tik mano anksčiau atsinešta žvakė, ir aš ją 
uždegiau. 

Nors neradau naujų įrodymų, buvau regėjęs pakankamai ir nė- 
maž neabejojau. 

Rytą, devintą valandą dešimt minučių, brolis buvo nužudytas. 
Aš nuėjau į savo kambarį ir klaikiai susijaudinęs atsiguliau. 

Suprantate pats, ilgai negalėjau užmigti. Pagaliau nuovargis 
įveikė susijaudinimą ir aš užsnūdau. 

Tada viskas tęsėsi sapno pavidalu. Mačiau, kaip vyko scena, 
mačiau žmogų, kuris nužudė brolį, girdėjau tariant jo vardą: po- 
nas de Šato-Reno. 

— Deja, viskas per daug tikra, — atsakiau. — Bet ko jūs atvykote 
į Paryžių? 


— Nužudyti to, kuris nužudė mano brolį. 

— Nužudyti?.. 

— O, būkit ramus, ne kaip korsikietis, iš už gyvatvorės ar per 
sienos viršų. Ne, aš tai padarysiu kaip prancūzas, su baltomis 
pirštinėmis, žabo ir rankogaliais. 

— Ar ponia de Franki žino, kad atvykote į Paryžių tokiu tikslu? 

— Taip. 

— Ir ji jus išleido? 

— Ji pabučiavo mane į kaktą ir tarė: „Važiuok!“ Mano motina 
tikra korsikietė. 

— Ir jūs atvažiavot! . 

— Ir štai aš čia. 

— Bet, gyvas būdamas, jūsų brolis nenorėjo; kad už jį keršytumėt. 

— Ką gi, — su kartėliu nusišypsojo Liusjenas, — miręs jis pakeitė 
nuomonę. 

Tuo metu tarnas atnešė vakarienę ir mes sėdom prie stalo. 

Liusjenas valgė kaip žmogus, neturintis jokių rūpesčių. 

Po vakarienės nuvedžiau jį į jo kambarį. Jis padėkojo, paspau- 
dė man ranką ir palinkėjo labos nakties. 

Stiprios sielos, priėmusios nepalenkiamą sprendimą, nusira- 
mina. 

Rytojaus rytą Liusjenas atėjo pas mane, kai tik tarnas pasakė, 
kad aš jau apsirengęs. 

— Gal malonėtumėt, — paprašė jis, — palydėti mane į Vense- 
ną? Noriu atlikti piligriminę kelionę. Jei neturite laiko, važiuosiu 
vienas. 

— Kaip vienas? O kas jums parodys vietą? 

— Aš ją lengvai atpažinsiu. Argi nesakiau, kad regėjau ją sapne? 

Man buvo smalsu, ar labai toli sieks ta keista intuicija. 

— Gerai, aš jus palydėsiu, — pasakiau. 

— Tada ruoškitės, o aš tuo tarpu parašysiu Džordanui. Juk jūs 
paskolinsit man savo tarną, kad nuneštų laišką, ar ne? 

— Jis jūsų. 

— Ačiu. 

Jaunuolis išėjo ir, po dešimties minučių grįžęs su laišku, įdavė 
ji mano tarnui. 

Aš pasirūpinau, kad būtų surastas kabrioletas; mes įlipome į jį 
ir nuvažiavom į Venseną. 

Kai pasiekėm kryžkelę, Liusjenas paklausė: 

— Artėjam, ar ne? 

— Taip, vieta, kur mes įėjome į mišką, už dvidešimties žingsnių. 

— Atvažiavom, — tarė jaunuolis stabdydamas kabrioletą. 

Tai buvo ta pati vieta. 

Liusjenas ryžtingai žengė į mišką, lyg būtų čia lankęsis jau dvi- 
dešimt kartų. Jis nuėjo tiesiai prie aikštelės ir joje valandėlę stab- 
telėjo, norėdamas susiorientuoti, paskui patraukė į tą vietą, kur 
krito brolis ir, pasilenkęs prie žemės, pamatė raudoną dėmę. 

— Čia, — tarė jis. 

Lėtai nusvarinęs galvą, jaunuolis lūpomis palietė pievutę. 

Tada pakilo degančiu žvilgsniu ir, perėjęs per visą aikštelę, pa- 
siekė tą vietą, iš kurios šovė ponas de Šato-Reno. 

— Jis stovėjo čia, — tarė Liusjenas trepteldamas koja, — ir čia 
rytoj išvysite jį gulint. 

— Kaip rytoj? — paklausiau. 

— O taip. Arba jis bailys, arba sutiks, kad rytoj atsirevanšuočiau. 

— Bet, brangusis Liusjenai, — pasakiau, — juk jūs žinote, Pran- 
cūzijoje įprasta, kad dvikova neturi kitų padarinių, tik natūralius 
tos dvikovos padarinius. Ponas de Šato-Reno kovėsi su jūsų bro- 
liu jį išprovokavęs, tačiau jo niekas nesieja su jumis. 

— Kurgi ne! Ponas de Šato-Reno turėjo teisę išprovokuoti 
mano brolį, nes šis pasiūlė pagalbą moteriai, kurią jis niekšiškai 
apgavo, ir anot jūsų, pasielgė teisėtai. Ponas de Šato-Reno nužudė 
mano brolį, niekada neprisilietusį prie pistoleto. Jis jį nužudė taip 
saugiai, lyg būtų šovęs į stirniuką, kuris štai į mus žiūri, o aš netu- 
riu teisės išprovokuoti pono de Šato-Reno? Na jau! 

Aš tylėdamas nuleidau galvą. 

— Beje, — toliau kalbėjo Liusjenas, — jums neprivalu kištis į šį 
reikalą. Būkit ramus, šįryt aš parašiau Džordanui ir, kai grįšime į 
Paryžių, viskas bus sutvarkyta. Nejau manote, kad ponas de Šato- 
Reno atmes mano pasiūlymą? 

— Deja, ponas de Šato-Reno garsėja drąsumu ir aš, prisipažin- 
siu, tuo nėmaž neabejoju. 

— Vadinasi, viskas klostosi kuo puikiausiai, — tarė Liusjenas. — 
Važiuojam pusryčiauti. 

Mes grįžome į alėją ir sėdom į kabrioletą. 

— Vežėjau, — paliepiau, — į Rivoli gatvę! 

— Ne, - paprieštaravo Liusjenas, — pusryčiauti jus vežuosi aš... Ve- 
žėjau, į Paryžiaus kavinę! Argi ne ten dažniausiai pietaudavo brolis? 

— Regis, ten. 

— Be to, ten paskyriau pasimatymą Džordanui. 

— Tada — į Paryžiaus kavinę! 


Po pusvalandžio buvome prie restorano durų. 

XX 


Liusjeno pasirodymas salėje dar kartą patvirtino keistą jo pa- 
našumą su broliu. 

Garsas apie Luji mirųį jau buvo pasklidęs, — teisybė, gal ir ne 
su visomis smulkmenomis, bet vis tiek pasklidęs, — ir Liusjeno 
pasirodymas visus tiesiog pritrenkė. 

Aš paprašiau atskiro kabineto žinodamas, kad prie mūsų pri- 
sidės baronas Džordanas. 

Mes gavome kambarį pačiame kavinės gale. 

Liusjenas ėmė skaityti laikraščius, ir jo šaltakraujiškumas panė- 
šėjo į nejautrumą. 

Pusryčiams įpusėjus, atėjo Džordanas. 

Jaunuoliai buvo nesimatę ketverius ar penkerius metus, tačiau 
rankos paspaudimas buvo vienintelis draugystės ženklas, kurį jie 
sau leido. 

— Viskas sutvarkyta, — tarė Džordanas. 

— Ponas de Šato-Reno sutinka? 


— "Taip, su sąlyga, kad po jūsų jis bus paliktas ramybėje. 

— O, jam nėra ko jaudintis, aš — paskutinis de Frankių giminės 
atstovas. Ar matėt jį patį, ar jo sekundantus? 

— Jį patį. Jis apsiėmė įspėti ponus de Buasi ir de Šatograną. 
Ginklai reikiamu laiku, reikiamoje vietoje bus tie patys. 

— Nuostabu... Sėskitės ir pusryčiaukit. 

Baronas atsisėdo, ir mes ėmėm kalbėtis apie kitus dalykus. 

Po pusryčių Liusjenas paprašė supažindinti jį su policijos 
komisaru, užantspaudavusiu butą, kuriame gyveno brolis, ir su 
namo savininku. Paskutinę naktį, skiriančią jį nuo keršto, jaunuo- 
lis norėjo praleisti Luji kambaryje. 

Šie žygiai surijo dalį dienos, ir į brolio butą Liusjenas pateko 
tik penktą valandą vakaro. Mes palikom jį vieną; skausmui būdin- 
gas drovumas, ir jį reikia gerbti. 

Liusjenas paskyrė pasimatymą rytoj aštuntą valandą paprašęs, 
kad pasistengčiau gauti tuos pačius pistoletus ir net juos nupirkti, 
jei jie parduodami. 

Nedelsdamas nuvažiavau pas Devimą, ir mes sudarėme san- 
dėrį: ginklai kainavo šešis šimtus frankų. Kitą dieną be penkioli- 
kos minučių aštuntą buvau pas Liusjeną. 

Įėjęs radau jį toje pačioje vietoje, rašantį prie to paties stalo, 
prie kurio rašė brolis. Nors buvo labai išbalęs, jo lūpomis klai- 
džiojo šypsena. 

— Laba diena, — pasisveikino jis. — Aš rašau motinai. 

— Tikiuosi, pranešat jai ne tokią liūdną naujieną kaip ta, kurią 
prieš aštuonetą dienų pranešė jūsų brolis? 

— Aš jai pranešu, kad gali ramiai melstis už sūnų ir kad už jį 


atkeršyta. 

— Kodėl jūs toks tikras? 

— Argi brolis iš anksto nepasakė jums apie savo mirtį? O aš iš 
anksto pasakau, kad žus ponas de Šato-Reno. 

Jis atsistojo ir palietė man smilkinį. 

— Žiūrėkit, — parodė, — aš įvarysiu jam kulką štai čia. 

— O jūs? 

— Jis manęs net nekliudys! 

— Palaukit bent dvikovos baigties ir tada išsiųsit šį laišką. 

— Nėra jokio reikalo. 

Jis paskambino. Įėjo tarnas. | 

— Žozefai, — paprašė Liusjenas, — nuneškite šį laišką į paštą. 

— Vadinasi, jūs dar kartą matėte brolį? 

— Taip, — atsakė jis. 

Keistas daiktas tos dvi viena po kitos einančios dvikovos, 
kuriose vienas priešininkas iš anksto būna pasmerktas. Tuo tar- 
pu atėjo baronas Džordanas. Buvo aštunta valanda. Mes išva- 
žiavome. 

Liusjenas taip skubėjo ir taip ragino vežėją, kad į pasimatymą 
atvykom dešimčia minučių anksčiau. 

Priešininkai pasirodė lygiai devintą. Jie visi trys atjojo ant ark- 
lių, lydimi raitų tarnų. 

Ponas de Šato-Reno laikė ranką po drabužiais, ir aš iš pradžių 
pamaniau, kad jis ją pasirišęs. 

Už dvidešimties žingsnių ponai nušoko ant žemės ir numetė 
pavadžius tarnams. 

Ponas de Šato-Reno stovėjo draugams už nugarų, bet vis tiek 


nuvėrė žvilgsniu Liusjeną; nors buvome tolokai, pamačiau, kaip 

jis išbalo. Paskui nusisukęs kairėje rankoje laikomu rimbu ėmė 
kapoti ant pievutės augančias gėles. 

— Štai ir mes, ponai, — tarė de Šatogranas ir de Buasi. — Bet jūs 
žinote mūsų sąlygas: ši dvikova bus paskutinė, ir nesvarbu, kaip ji 
baigsis, ponas de Šato-Reno daugiau niekam neprivalės atsiskai- 
tyti už dvigubą rezultatą. 

— Sutarta, — atsakėme mudu su Džordanu. 

Liusjenas pritardamas nusilenkė. 

— Ar turite ginklus, ponai? — paklausė vikontas de Šatogranas. 

— Tuos pačius. 

— Ir ponui de Frankiui jie nepažįstami. 

— Visai nepažįstami, kitaip nei ponui de Šato-Reno. Ponas de 
Šato-Reno kartą jais jau naudojosi. O ponas de Frankis jų dar 
nematė. 

— Gerai, ponai. Eikš, Šato-Reno. 

Netardami daugiau nė žodžio, nuėjome į mišką; vos atsigavę 
po scenos, kurios vietą tuoj turėjome išvysti, visi jautėm, kad ir 
dabar atsitiks ne mažiau baisus dalykas. 

Mes pasiekėme aikštelę. 

Ponas de Šato-Reno, tvardydamasis iš visų jėgų, atrodė ramus, 
bet tie, kurie buvo jį matę ir per pirmąją dvikovą, galėjo pastebėti 
skirtumą. 

Kartkartėmis jis vogčiomis mesdavo žvilgsnį į Liusjeną, ir tas 
žvilgsnis bylojo apie nerimą, panašų į siaubą. 

Gal jį šiurpino didelis brolių panašumas ir, pažvelgęs į Liusje- 


ną, jis regėjo kerštingą Luji šešėlį. 

Kol buvo užtaisinėjami pistoletai, jis ištraukė ranką iš po re- 
dingoto. Ranka buvo apvyniota šlapia skarele, turinčia numalšinti 
karštligišką virpėjimą. 

Liusjenas laukė žiūrėdamas ramiomis, nejudančiomis akimis, 
kaip žmogus, tikras, kad atkeršys. 

Nors niekas neparodė, Liusjenas užėmė tą vietą, kurią buvo 
užėmęs brolis, todėl ponas de Šato-Reno, suprantama, gavo atsi- 
stoti ten, kur sykį jau stovėjo. 

Liusjenas paėmė ginklą džiaugsmingai šypsodamasis. 

Ponas de Šato-Reno, imdamas savąjį, buvo jau ne išbalęs, o 
pamėlynavęs. Paskui užsikišo ranką už kaklaraiščio, tartum kakla- 
raištis būtų jį smaugęs. 

Neįmanoma apsakyti, su kokiu nevalingu siaubu žvelgiau į šį 
gražų, turtingą, elegantišką jaunuolį, kuris dar vakar rytą manė 
gyvensiąs ilgus metus, o šiandien prakaituota kakta, baimės su- 
spausta širdimi jautėsi pasmerktas. 

— Jūs pasirengę, ponai? — paklausė vikontas de Šatogranas. 

— Taip, — atsakė Liusjenas. 

Ponas de Šato-Reno linktelėjo galva. 

O aš, nedrįsdamas žiūrėti į šią sceną, nusigręžiau. 

Išgirdau du pliaukštelėjimus delnais, o sulig trečiuoju — dviejų 
pistoletų šūvius. 

Tada atsisukau. 

Ponas de Šato-Reno gulėjo ant žemės nukautas vietoje, neiš- 


leidęs paskutinio atodūsio, nė nekrustelėjęs. 

Aš priėjau prie lavono, traukiamas to nenugalimo smalsumo, 
verčiančio stebėti katastrofą iki pat galo. Kulka pataikė į smilkinį, 
į tą pačią vietą, kurią buvo parodęs Liusjenas. 

Aš nubėgau prie jo. Jaunuolis stovėjo ramus, sustingęs, bet, kai 
atsidūriau šalimais, numetė pistoletą ir puolė man į glėbį. 

— O, broli, vargšas broli! — sušuko jis. 

Ir pratrūko raudoti. Tai buvo pirmosios jaunuolio išlietos 


ašaros. 

dori banditai, kur tūkrovė ir fantazija greta, kur didžiausios vertybės — kraujo 
kerštas, garbė, brolybė. Jis ten susipažįsta su našle Savilija de Franki, sužino jų 
giminės istoriją, susidraugauja su jos sūnumi Liusjenu, o vėliau ir su jo broliu 
dvyniu Luji, mėgina perprasti šalies papročius, dalyvauja dviejų šeimų susitai- 
kymo ceremonijoje. 

UDK 821.133.1-31 


Alexandre Dumas 
(Aleksandras Diuma) 
Korsikos broliai 


Romanas 
Viršelio dailininkė Ropwalda Petryšaitė 


Išleido leidykla „Žara“, a. d. 2699, 
LT-03007 Vilnius. Tel./faks. (+370-5) 272 91 17. 
El. paštas info(a)zara.lt 
Svetainė internete: www.žara.lt 
Spausdino UAB „Balto“, Utenos g 41A Vilnius LT-08217 


„Korsikos brolius“ A. Diuma parašė tuo pat metu, kaip 
savo didžiuosius šedevrus: „Tris muškietininkus“, ,„Grafą 
Montekristą“, „Karalienę Margo“, „Grafienę de Monsoro“... 
Šis romanas skiriasi nuo kitų rašytojo kūrinių. Jis trumpas, 
kaip reta nuosaikus, su fantastikos ir magijos priemaišomis. 
Anot kritikų, tai vienas geriausių jo fantastinių romanų, 
lygintinų su „Balzamo“ ir „,„Tūkstančiu ir viena šmėkla“. 

A. Diuma jį rašė be pagalbininkų, todėl tai labai asmeniškas 
kūrinys. Pagrindinis jo herojus - pats autorius. 


Atvykęs į Korsiką, A. Diuma patenka į romantišką pasaulį, 
kuriame gyvena dori banditai, kur tikrovė ir fantazija greta, 
kur didžiausios vertybės — kraujo kerštas, garbė, brolybė. Jis 
ten susipažįsta su našle Savilija de Franki, sužino jų giminės 
istoriją, susidraugauja su jos sūnumi Liusjenu, o vėliau ir su jo 
broliu dvyniu Luji, mėgina perprasti šalies papročius, dalyvauja 
dviejų šeimų susitaikymo ceremonijoje. (Tarp Orlandžių 

ir Kolonų dešimt metų vyko kruvinas karas, įsiplieskęs dėl 
vištos.) 

„Korsikos broliuose“ jaučiama dramaturgo A. Diuma įtaka: 
ryškūs veikėjai, gyvi dialogai, didėjanti įtampa. Romanas 

labai kinematografiškas, todėl buvo ekranizuotas net dvylika 


kartų. 


